Fahu buru ge kurin: Miee3team ge race eh tha? | Mihaaru\nމާޒިޔާގެ ދަގަނޑޭ (ކ) އަތުން ބޯޅަ ހޯދުމަށް އީގަލްސްގެ ކުޅުންތެރިން މަސައްކަތްކުރަނީ. --ފޮޓޯ: ނިޝާން އަލީ/ މިހާރު\n25 އޯގަސްޓް 2016 - 05:58\nއުރީދޫ ދިވެހި ޕްރިމިއާ ލީގުގެ ތިން ވަނަ ބުރުގެ ކުޅުން މިއަދު ފަށާއިރު ލީގުގެ ވާދަވެރިކަން މި ފަހަރު ވަނީ މިދިޔަ އަހަރަށް ވުރެ ބޮޑުވެފަ އެވެ. ލީގު ޗެމްޕިއަންކަމަށް ތިން ޓީމެއް އަންނަނީ ވާދަކުރަމުންނެވެ. އެއީ އެއް ވަނައިގައި އޮތް މާޒިޔާ އާއި ދެ ވަނައިގައި އޮތް އީގަލްސް އަދި ތިން ވަނަ ޓީސީ ސްޕޯޓްސް ކްލަބެވެ.\nމާޒިޔާ މި ވަގުތު ލީގުގެ އެއް ވަަނައިގައި އޮތީ ހަތަރު ޕޮއިންޓުގެ ލީޑަކާ އެކު އެވެ. އެ ޓީމަށް 14 މެޗުން ވަނީ 31 ޕޮއިންޓު ލިބިފަ އެވެ. ލީގުގައި މިހާތަނަށް ނުވަ މެޗުން މޮޅުވެފައިވާއިރު، ހަތަރު މެޗުން އެއްވަރުވެ، އެއް މެޗުން ވަނީ ބަލިވެފަ އެވެ.\nލީގުގެ ފުރަތަމަ ބުރުގައި މާޒިޔާގެ ފަރާތުން އެންމެ ރަނގަޅު ކުޅުމެއް ފެނިގެން ގޮސްފައި ނުވާޢިރު އެ ޓީމު އަތުން ފުރަތަމަ ބުރުގައި ހަތް ޕޮއިންޓު ގެއްލުނެވެ. ނަމަވެސް ދެ ވަނަ ބުރުގައި އެ ޓީމުން ވަނީ ކުޅުން ރަނގަޅުކޮށްފަ އެވެ. ދެ ވަނަ ބުރުގައި އެ ޓީމު އަތުން ގެއްލުނީ އެންމެ ހަތަރު ޕޮއިންޓެވެ. ދެ ބުރަށް ބަލާއިރު މާޒިޔާގެ ވިން ޕަސެންޓަކީ 64 އެވެ.\nޓްރާންސްފާ މާކެޓްގައި ރާއްޖޭގެ ރެކޯޑް އަގަކަށް ގައުމީ ޓީމުގެ ކެޕްޓަން އަލީ އަޝްފާގު (ދަގަނޑޭ) ގުޅުމުން އެ ޓީމު ވަނީ ރަނގަޅު ކުރިއެރުމެއް ހޯދައިފަ އެވެ.\nލީގުގެ ފުރަތަމަ ބުރުގައި އީގަލްސް އަށް ނަތީޖާ ނެރުމުގައި މައްސަލަތަކެއް ދިމާވި އެވެ. ތިން މެޗުން މޮޅުވިއިރު، ހަތަރު މެޗު ނިމުނީ އެއްވަރުވެގެންނެވެ. ދެ ވަނަ ބުރުގައި މެސެޑޯނިއާގެ ފޯވާޑް ރިސްޓޭ ނައުމޯވް ޓީމާ ގުޅުނު ހިސާބުން އީގަލްސްގެ ނަތީޖާ ރަނގަޅުވާން ފެށި އެވެ. ދެ ވަނަ ބުރުގައި އީގަލްސް ވަނީ ހަތަރު މެޗުން މޮޅުވެފަ އެވެ.\nއީގަލްސް ކުޅުންތެރިން ލަނޑު ޖެހުމަށް ފަހު އުފާފާޅުކުރަނީ.- ފޮޓޯ: ނިޝާން އަލީ/ މިހާރު\nދެ ވަނަ ބުރުގެ ވަކި ހިސާބަކުން އީގަލްސް ވަނީ ލީގުގެ އެއް ވަނަ އަށް ޖެހިލައިފަ އެވެ. އެހެން ނަމަވެސް އެ ޓީމަށް ލީޑު ހިފެހެއްޓިފައި ނުވާއިރު، ބަލިނުވެ ދަމަހައްޓަމުން އައި ރެކޯޑް ނިމުނީ ލީގު މި ބުރުގެ ފަހު މެޗުން މާޒިޔާ އަތުން ބަލިވުމުންނެވެ. އީގަލްސް މި ވަގުތު ލީގުގެ ދެ ވަނައިގައި އޮތީ 14 މެޗުން ލިބުނު 27 ޕޮއިންޓާ އެކު އެވެ. އެ ޓީމުގެ ވިން ޕަސެންޓަކީ 50 އެވެ.\nމިިދިޔަ އަހަރު އަލަށް ފުރަތަމަ ޑިވިޝަންގައި ވާދަކޮށް ޓީސީން ވަނީ ގިނަ ބަޔަކު ހީކުރި ގޮތާ ހިލާފަށް ލީގަށް ވާދަކޮށްފަ އެވެ. މި ފަހަރުގެ ލީގުގެ ފެށުން އެ ޓީމަށް ދިޔައީ އެންމެ އުއްމީދުކުރި ގޮތަކަށް ނޫނެވެ. ފުރަތަމަ މެޗުގައި އެ ޓީމު ވަނީ އީގަލްސް އަތުން ބަލިވެފަ އެވެ. އެހެން ނަމަވެސް މި ސީޒަނުގައި އެ ޓީމާ ގުޅުނު ގައުމީ ޓީމުގެ ފޯވާޑް އަލީ ފާސިރު (ސެންޓޭ)ގެ ލަނޑުތަކާ އެކު ޓީސީގެ ކުޅުން ރަނގަޅުކޮށް ނަތީޖާ ނެރެންފެށި އެވެ.\nފުރަތަމަ ބުރުގައި ޓީސީ މޮޅުވީ ތިން މެޗުންނެވެ. ދެ މެޗުން ބަލިވިއިރު، އަނެއް ދެ މެޗު ނިމުނީ އެއްވަރުވެގެންނެވެ. ދެ ވަނަ ބުރު ފަށައިގެން ޓީސީ ވަނީ ފުރަތަމަ ބުރަށް ވުރެ ކުޅުން ރަނގަޅުކޮށްފަ އެވެ. ދެ ވަނަ ބުރުގައި އެ ޓީމުން ވަނީ ހަތަރު މެޗުން މޮޅުވެފަ އެވެ. ދެ މެޗުން ބަލިވިއިރު، އެއް މެޗުން ވަނީ އެއްވަރުވެފަ އެވެ. އެ ޓީމަށް އެންމެ ބޮޑު މައްސަލައެއް ދިމާވީ ދެ ވަނަ ބުރުގެ ފަހު މެޗުގައި ޔުނައިޓެޑް ވިކްޓަރީ އަތުން ބަލިވުމުންނެވެ.\nޓީސީ މި ވަގުތު އޮތީ 14 މެޗުން ލިބުނު 24 ޕޮއިންޓާ އެކު ލީގުގެ ތިން ވަނައިގަ އެވެ. ލީގުގެ އެއް ވަނައިގައި އޮތް މާޒިޔާއާ އެ ޓީމާ ދެމެދު ހަތް ޕޮއިންޓުގެ ފަރަގެއް އެބައޮތެވެ. ޓީސީގެ ވިން ޕަސެންޓަކީ 50 އެވެ.\nއީގަލްސް ދެ ޑިފެންޑަރުން ކައިިރިން ޓީސީގެ ސެންޓޭ (މ) ބޯޅަ ފޮނުވާލަނީ.-- ފޮޓޯ: ނިޝާން އަލީ/ މިހާރު\nލީގުގެ ދެ ބުރުގެ ކުޅުން މިހާރު ނިމިފައިވާއިރު ލީގަށް ވާދަކުރާނެ ކަމަށް ބެލެވެނީ މާޒިޔާގެ އިތުރުން ޓީސީ އާއި އީގަލްސް އެވެ. އެންމެ ފަހު ހަތަރު އަހަރުގެ ޗެމްޕިއަން ނިއު ރޭޑިއަންޓަށް ލީގު ޗެމްޕިއަންކަން ހޯދުމުގެ އޮތީ މެތެމެޓިކަލް ވަރަށް ހަނި ފުރުސަތެކެވެ.\nރެލިގޭޓްވުމުގެ ބިރު ބީޖީ އާއި ވިކްޓަރީ އަށް، އެހެން މަގާމުތައް ވެސް ވާދަވެރި\nލީގުގެ ފަހު ބުރަށް ދާއިރު ހަތަރު ވަނައިގައި އޮތް ވެލެންސިއާ އާއި ހަ ވަނައިގައި އޮތް ނިއުއާ ދެމެދު އޮތީ ތިން ޕޮއިންޓުގެ ފަރަގެވެ. ވެލެންސިއާ ހަތަރު ވަނައިގައި 19 ޕޮއިންޓާ އެކު އޮތްއިރު، ޔުނައިޓެޑް ވިކްޓަރީ ފަސް ވަނައިގައި އޮތީ 18 ޕޮއިންޓް ހޯދައިގެންނެވެ. ނިއު ހަ ވަނައިގައި އޮތީ 16 ޕޮއިންޓާ އެކު އެވެ. ލީގުގެ އެންމެ ކާމިޔާބު ދެ ޓީމު ކަމަށްވާ ވެލެންސިއާ އާއި ނިއު އަށް ފެންނަ ފެނުމަށް މިހާރު އޮތީ ގަދަ ހަތަރަކަށް ވާދަކުރުމެވެ.\nވެލެންސިއާ އަކީ މި ސީޒަނުގައި ލީގަށް ވާދަކުރާނެ ކަމަށް ބެލެވުނު ޓީމެކެވެ. ފެންވަރު ރަނގަޅު ސްކޮޑެއް އޮތް ނަމަވެސް އެ ޓީމަށް ދިމާވެފައިވާ އެންމެ ބޮޑު މައްސަލަ އަކީ ނަތީޖާ ނުނެރެވުމެވެ. ގިނަ މެޗުތަކުގައި ރަނގަޅަށް ކުޅުނު ނަމަވެސް އެ ޓީމަށް ވަނީ ނަތީޖާ ނުނެރެވިފަ އެވެ. ލީގުގައި މިހާތަނަށް ކުޅުނު 14 މެޗުން އެ ޓީމު މޮޅުވެފައިވަނީ ފަސް މެޗުންނެވެ. ފަސް މެޗުން ބަލިވިއިރު، އަނެއް ހަތަރު މެޗުން ވަނީ އެއްވަރުވެފަ އެވެ.\nލީގަށް މިދިޔަ އަހަރު ގެނައި ބަދަލާ އެކު އެންމެ ފުލަށްދާ ޓީމެއް ރެލިގޭޓްވާނެ އެވެ. ލީގުގެ އެންމެ ފުލުގައި މި ވަގުތު އޮތީ ބީޖީ އެވެ. އެ ޓީމަށް 14 މެޗުން ލިބިފައިވަނީ ހަތް ޕޮއިންޓެވެ. އެ ޓީމަށް ވުރެ ދެ ޕޮއިންޓް އިތުރަށް ހޯދައިގެން ވިކްޓަރީ އޮތީ ހަތް ވަނައިގައި 14 މެޗުން ނުވަ ޕޮއިންޓާ އެކު އެވެ.\nފުރަތަމަ ބުރުގައި ވިކްޓަރީ އަށް އިރުޝާދުދިނީ އެ ޓީމަށް ކުރިން ކުޅުނު ކުޅުންތެރިއާ މުހައްމަދު ނަޒީހު އެވެ. ލީގުގެ ދެ ވަނަ ބުރުގައި ނަޒީހު ވަކިކޮށް ވިކްޓަރީން ވަނީ އެ ޓީމުގެ ކޯޗުކަމަށް ކުރިން ވެލެންސިއާ އާއި ވީބީ އަށް ކޯޗުކޮށްދިން ލާސްލޯ ކިސް ގެނެސްފަ އެވެ. ކިސް ހަވާލުވެ، މި ފަހަރުގެ ޓްރާންސްފާގައި އެ ޓީމަށް ގެނައި ކުޅުންތެރިންނާ އެކު ވިކްޓަރީގެ ކުޅުން ވަނީ ރަނގަޅުވެފަ އެވެ. ނަމަވެސް ލީގުގެ ފަހު ބުރަށް ދާއިރު ވިކްޓަރީ އާއި ބީޖީ އަށް ވަނީ ރެލިގޭޓްވުމުގެ ބިިރު ހީވެފަ އެވެ. މި ދެ ޓީމަކީ ވެސް ފާއިތުވި އަހަރުތަކުގައި ރެލިގޭޝަން ކުޅުނު ދެ ޓީމެވެ. އެހެން ނަމަވެސް ރެލިގެޝަނުން މި ދެ ޓީމު ސަލާމަތްވީ އޭރު ލީގުގެ ފޯމެޓް އޮތް ގޮތުންނެވެ.\nވިކްޓަރީ މިހާތަނަށް ދެ މެޗުން މޮޅުވެފައިވާއިރު، ބީޖީ އަށް މޮޅުވެވުނީ އެންމެ މެޗަކުންނެވެ.\nލީގުގެ ތިން ވަނަ ބުރުގެ ފުރަތަމަ މެޗުގައި މިއަދު ހަވީރު ބައްދަލުކުރާނީ ޓީސީ އާއި ޔުނައިޓެޑް ވިކްޓަރީ އެވެ. ދެ ވަނަ މެޗުގައި މިރޭ ކްލަބް އީގަލްސް ބައްދަލުކުރާނީ ބީޖީއާ އެވެ.\nއިތުރު ލިޔުންތައް ނިއުރޭޑިއަންޓް ސ.ކ ކްލަބް ވެލެންސިއާ ވިކްޓަރީ ސްޕޯޓްސް ކްލަބް ކްލަބް އީގަލްސް މާޒިޔާ ސ.ރ.ކ ޔުނައިޓެޑް ވިކްޓަރީ ޓީސީ ސްޕޯޓްސް ބީޖީ ސްޕޯޓްސް އުރީދޫ ދިވެހި ޕްރިމިއާ ލީގު


ފައިރޫޝްގެ ރިޓަޔަމަންޓް ނުހިފެހެއްޓީ މައްސަލައެއް ހުށަހަޅާފައި ނެތުމުން: އިމްރާން – Ubufili\nComments Off on ފައިރޫޝްގެ ރިޓަޔަމަންޓް ނުހިފެހެއްޓީ މައްސަލައެއް ހުށަހަޅާފައި ނެތުމުން: އިމްރާން\n“ވާހަކަ ވަރަށް ބައިވަރު އެބަހުރި. ތިކަމަށް އިންކާރެއް ނެތް ކުރެވޭކަށް. އެކަމަކު ވާހަކަ އެކަންޏެއް ނޫން. ފުރިހަމަ ވާން ޖެހޭ ލިޔެކިޔުމެއް ވިޔަސް ނުވަތަ މައްސަލައެއް، ހުށަހެޅުމެއް ވިޔަސް އޮންނަން ޖެހޭނެ،” އިމްރާން ވިދާޅުވި އެވެ.\n“އެ ހިސާބަށް އައިއިރު މައްސަލައެއް ހުށަހެޅިއެއް ނެތް. އަދި އަޅުގަނޑާ އެކަހަލަ އެއްވެސް ސުވާލެއް ކުރެވިފައި ނެތް ބޭފުޅެއްގެ ރިޓަޔަމަންޓް ހިފެހެއްޓުން އެއީ ކުރެވިދާނެ ކަމެއް ކަމަށް އަޅުގަނޑަށް އޭރަކު ގަބޫލެއްނުކުރެވޭ،” އިމްރާން ވިދާޅުވި އެވެ.\nComments Off on އާ ފިޝިން ޕްލެޓްފޯމުގެ ޑިޒައިން ދައްކާލައިފި 84hr\nއާ ފިޝިން ޕްލެޓްފޯމުގެ ޑިޒައިން ދައ ...\nComments Off on ހުޅުމާލޭ ރަޖިސްޓްރީ ބާތިލުކުރަން ނިންމި ނިންމުމަށް އަމަލުނުކުރަން އަމުރުކޮށްފި\nހުޅުމާލޭ ރަޖިސްޓްރީ ބާތިލުކުރަން ނ� ...\nComments Off on ޗެތްރީގެ ގޯލުން އިންޑިއާ އަށް މުހިއްމު މޮޅެއް\nޗެތްރީގެ ގޯލުން އިންޑިއާ އަށް މުހިއ ...\nComments Off on ސަރުކާރު އޮފީސްތައް ބަންދުކޮށް، ގޭގައި މަސައްކަތްކުރާ މުއްދަތު އަންނަ ހަފުތާއަށް އިތުރުކޮށްފި\nސަރުކާރު އޮފީސްތައް ބަންދުކޮށް، ގޭ� ...\nComments Off on ކެންސަރު ޖެހުމުން ވެސް އަމިއްލަ ފުރާނައަށް ކަންބޮޑުނުވެ މައިންބަފައިންނަށް ޚިދުމަތްކުރި ޒުވާނަކު ބޭހާ ނުލާ ރަނގަޅުވި ގޮތުގެ ވާހަކަ!\nކެންސަރު ޖެހުމުން ވެސް އަމިއްލަ ފުރ ...\nComments Off on ރޮނާލްޑޯ މެންޗެސްޓަރ ޔުނައިޓެޑަށް؟\nރޮނާލްޑޯ މެންޗެސްޓަރ ޔުނައިޓެޑަށް؟\nComments Off on ބޭނުން ނުކޮށް ހުރި ރެވެނިއު ސްޓޭމްޕް ތަކަށް ފައިސާ ދޫކުރުން މިއަދު ހަމަވާނެ\nބޭނުން ނުކޮށް ހުރި ރެވެނިއު ސްޓޭމްޕ ...\nComments Off on މާލޭގައި ހައްތާ ވެސް އުޅެނީ މުސްލިމް ޖިންނި؟\nމާލޭގައި ހައްތާ ވެސް އުޅެނީ މުސްލިމ ...\nComments Off on ކޮވިޑާއެކު ސަރުކާރުގެ ތިން އަހަރުގެ ކާމިޔާބީ ފައްޔާޒް ގުޅުވީ ރައީސްގެ ހިކުމަތްތެރިކަމާ\nކޮވިޑާއެކު ސަރުކާރުގެ ތިން އަހަރުގ� ...\nComments Off on މާލޭން ކޮވިޑަށް ޕޮޒިޓިވްވާ މީހުންގެ އަދަދު ދަށަށް\nމާލޭން ކޮވިޑަށް ޕޮޒިޓިވްވާ މީހުންގ� ...\nComments Off on ޕްރޮޑިއުސަރު ޖެކީ އަށް ޖިންސީ ގޯނާގެ ތުހުމަތު\nޕްރޮޑިއުސަރު ޖެކީ އަށް ޖިންސީ ގޯނާގ ...\nComments Off on ރަމަޟާން މަސް އެދެވޭގޮތުގައި ހޭދަ ނުކުރެވުނު މީހުންނަށް ވެސް ފަހު ދިހައަކީ ރަނުގެ ފުރުސަތެއް: ޚުޠުބާ\nރަމަޟާން މަސް އެދެވޭގޮތުގައި ހޭދަ ނ ...


Avas kalhieh: iPhone 10\nއަވަސް ކަޅިއެއް: އައިފޯން 10\nއެޕަލްއިން 12 ވަނަ ދުވަހު ބޭއްވި ހާއްސަ އިވެންޓުގައި އެންމެންގެ ހިތް "ފަތަހަ" ކޮށްލި ޕްރޮޑަކްޓްއަކަށް ވެގެން ގޮސްފައިމިވަނީ އެޕަލް އައިފޯން X ނުވަތަ އައިފޯން 10ކެވެ. ކޮންމެއަކަސް ބަލާބެލުމަށް ވަރަށް ވެސް ހިތްގައިމެވެ. ފިޗާތަކާއި ފޯނުގެ ޑިޒައިންވެސް ހަމަ އެއްވަނައެވެ. މި ފޯނު ވެގެން މިދަނީ އެޕަލްއިން މިހާތަނަށް ނެރޭ އެންމެ ވަރުގަދަ ފޯނަށެވެ. އެހެން ކަމުން ކޮންމެއަކަސް މި ފޯނާއި ބެހޭ ގޮތުން އެނގިލުން މުހިންމެވެ.\nބަލާލަން ފަސޭހަ ޑިޒައިން\nއައިފޯން 10 ގެ އެންމެ ކަމުދާ އެއްކަމަކަށް ވެފައި މިވަނީ މި ފޯނުގެ ޑިޒައިނެވެ. މި ފޯން ވެގެން މިދަނީ އައިފޯންތަކުގެ ތެރެއިން އެންމެ ރަނގަޅު ޑިސްޕްލޭއެއް އިން ފޯނަށެވެ. ޑިސްޕްލޭ މިފަހަރު މި އޮތީ މުޅި ފޯނުގެ ކުރިމަތި ފުރުވާލާފައެވެ. އެގޮތުން ފޯނުގެ ކުރިމަތީގައި އޮންނާނީ ހަމަ އެކަނި ސްކްރީންއެވެ. ފޯނުގެ ސްކްރީން އިން ހަމައެކަނީ ޖަގަ ދެވިފައިވާނީ ފޯނުގެ ފްރަންޓް ކެމެރާތަކަށާއި ސެންސަރ ތަކަށެވެ. މި ފޯނުގެ ކޭސިން ފަރުމާ ކޮށްފައިވާނީ ސްޓެއިންލެސް ނުވަތަ ކޫރުން ނޭޅޭ ބިއްލޫރިއެއް ބޭނުން ކޮށްގެންނެވެ.\nމި ފޯނުވެގެންދާނި ވަޔާލަސްކޮށް ޗާޖް ކޮށްލެވޭ ފޯނަކަށެވެ. މި ފީޗާއާއެކު އެޕަލްއިން ވަނީ އެޕަލްގެ ވަރަށް ހާއްސަ ޕްރޮޑަކްޓެއް އިއުލާން ކޮށްފައެވެ. އެޕަލްހެ އެއާޕްވަރ ދައްކާލާފައެވެ. އެޕަލްޕަވާ އަކީ އެޕަލްގެ ޕްރޮޑަކްޓްތަށް ވައާލެސްކޮށް ޗާޖްކޮށްލެވޭނެ މެޓެކެވެ. މި ޕްރޮޑަކްޓް ބާޒާރަށް ނެރޭނީ އަންނަ އަހަރުއެވެ. ނަމަވެސް މި ޕްރޮޑަކްޓްގެ އިތުރުން އެޕަލްއިން ވަޔާލެސް ޗާޖިންގްއަށް ދުނިޔޭގެ މަޝްހޫރު ބްރޭންޑްތަކުގެ ވަޔާލަސް ޗާޖިންގް މެޓްތަށް ސްޕޯޓްކުރާނެ ކަމަށް އެޕަލްއިން ބުނެއެވެ.\nޓަޗް އައިޑީ ވެގެންގޮސްފައި މިވަނީ އައިފޯންގެ ވަރަށް މުހިންމު އަޕްޑޭޓަކަށެވެ. އެހެންނަމަވެސް އައިފޯން 10 ޓަޗްއައިޑީ އަށް އަލްވަދާއު ކިޔައިފިއެވެ. ނަމަވެސް މަރުހަބާ މިކީ ވަރަށް ވެސް ވަރުގަދަ ޓެކްނޮލޮޖީއަކަށެވެ. ފޭސްއައިޑި ނުވަތަ މޫނުން ފޯން އަންލޮކް ކޮށްލެވޭ ފީޗާއަކަށެވެ. ނަމަވެސް އައިފޯންނަށް އާ މި ފީޗާއަކީ ސްމާޓްފޯނަށް އާ ފީޗާއަކަށް ވާނެ ފީޗާއެއް ނޫނެވެ. މިހާރުވެސް އެންޑްރޮއިޑްގެ ބައެއް ފޯނުތަކުގައި މި ފީޗާ ބޭނުން ކުރަމުންދެއެވެ. އެގޮތުން އެޕަލްގެ އެންމެ ވާދަވެރި ބްރޭންޑް ސެމްސަންގް ގެ އެންމެ ފަހުގެ ފޯނުގައި ވަނީ މި ފީޗާ ބޭނުންކޮށްފައެވެ. ފޭސްއައިޑި މި ފޯނުގައި ފަރުމާ ކޮށްފައިވަނީ އެކަމަށް ހާއްސަ ސެންސަރ ތަކެއް ބޭނުންކޮށްގެންނެވެ. މި ފީޗާގެ ސަބަބުން ފޯނު އަންލޮކް ކޮށްލަން ދެންޖެހޭނީ ފޯނު މުނާއި ދިމާކޮށްލަންށެވެ. އަދި ފޭސްއައިޑީ ބޭނުންކޮށްގެން އެޕަލް ޕޭ އަދި އެޕްސްޓޯފަދަ އެޕަލްގެ ގެ ސްޓޯތަކުން ފިޔަފާރި ވެސް ކޮށްލެވޭނެއެވެ\n12 މެގަޕިކްސެލްގެ ޑުއަލް ކެމެރާއާއި 4K ވީޑިއޯ ކޮލެޓީ\nމި ފޯނުގައި ހިމެނޭ ކެމެރާއަކީ ވެސް ވަރަށް ވަރުގަދަަ ކެމެރާއެކެވެ. 12 މެގަޕިކްސެލްގެ ޑުއަލް ދެ ކެމެރާ މި ފޯނުގައި ޑިވެލޮޕް ކުރެވިފައިވާއިރު މި ކެމެރާތަކަށް ހާއްސަ މޯޑްތަކެއް ވަނީ ތައާރަފް ކުރެވިފައެވެ. އެގޮތުން މުޅިންއާ4ލައިޓީންގް މޯޑެއް ހިމެނޭ އިރު އެ ހަތަރު މޯޑަކީ ފޮޓޯ ނަގާވަގުތުގައާއި ފޮޓޯ ނެގުމަށް ފަހުވެސް ފިލްޓަރ ކުރެވޭނެ މޯޑްތަކެއްކަން ފާހަގަކުރެވެވެއެވެ. ޕޯޓްރެއިޓް މޯޑަށް ގެނައި އެންމެ ބޮޑޫ އަޕްޑޭޓަކީ ލޯލައިޓްގައި ފޮޓޯނެގުމަށް މިހާރު ކުރިއަށް ވުރެ ކޮލެޓިވުމެވެ. ޕޯޓްރެއިޓް މޯޑަށް ގެނައި އަޕްޑޭޓްތަކާއި އެކު ކުރިއެކޭވެސް އެއްފަދައިން 1.8 އެޕާޗާގައާއި 2.8 ގެ އެޕާޗާގައި ޑުއަލް ކެމެރާތަކުން ފޮޓޯ ނަގާލެވޭނެއެވެ. އޮޕްޓިކަލް އިމޭޖް ސްޓޭބްލައިޒޭޝަނަކީ މީގެ ކުރިން ނެރުނު އައިފޯން7ގައިވެސް ހިމެނުނު ފީޗާއެކެވެ. ކުރީގެ އައިފޯންތަކުގައި ޕޯޓްރެއިޓް މޯޑް ބޭނުންކުރެވެނީ ހަމައެކަނި ފަހަތު ކެމެރާއަށެވެ. އެހެން ނަމަވެސް މިފަހަރު ނަގާލާ ސެލްފީ ކޮލެޓީ ކޮށްލުމަށް ފްރަންޓް ކެމެރާއަށް މިވަނީ ޕޯޓްރެއިޓް މޯޑް ގެނެސްފައެވެ. އަދި ނަގާލާ ފޮޓޯގެ ކުލަ ރީތިކޮށްލުމަށްޓަކައި އެޕަލްއިން މިވަނީ ޕޯޓްރެއިޓް ލައިޓިންގްވެސް ތައާރަފްކޮށްފައެވެ.\nފޮޓޯގެ އިތުރުން ކޮލެޓީ ވީޑިއޯއެއް ނަގާލުމަށްވެސް މި ފޯނުވަނީ ވަރަށް ބޮޑަށް ޑިވެލޮޕްކުރެވިފައެވެ. މި ފޯނުގެ ކެމެރާތަކުން 4K ވީޑީއޯ ކޮށްލެވޭނެއެވެ. މިހުރިހާ ކެމެރާ ސްޕެކްސްއާއި އެކު މި ފޯނު ވެގެންދާނީ ދުނިޔެގެ އެންމެ މޮޅު ކެމެރާއެއް ބޭނުންކުރާނެ ސްމާޓްފޯނަށެވެ.\nއެމޯޖީ މިފަހަރު އެނިމޯޖީއެއްގެ ގޮތުގައި\nއެމޯޖީތަށް ލޯބިކުރާ ފަރާތްތަކަށްވެސް އެޕަލްއިން މިގެނެސްދެނީ ވަރަށް ވެސް ހިއްގައިމު ފީޗާއެކެވެ. އެނިމީޖީއެވެ. އެހެން ގޮތަކުން ބުނާނަމަ މިފޯނުގައި އެނިމޯޖީތަށް ދެން ވެގެންދާނީ މޫވިންގް އޮބެޖެކްޓްތަކަކަށެވެ. އެނިމޭޓެޑް އެމޯޖީތަކަށެވެ. ޓަޗްއައިޑީގައި ބޭނުންކުރުމާށް ބޭނުންވާ ޑޮޓް ޕްރޮޖެކްޓާގެ އެހީގައި މީހާގެ މޫނުގެ ރިއެކްޝަންތަށް އެމޯޖީތަކަށޤ ވަގުތުން އެނިމޭޓް ކޮށްލާނެއެވެ.\nމި ފޯނުގައި ހިމެނިފައިވަނީ އައިފޯން 8ގައި ހިމެނިފައިވާ އޭ11 ބައޮނިކް ޕޮރޮސެސާއެކެވެ. މި ޕްރޮސެސާއަކީ މިވަގުތު އެޕަލްގައި ފަރުމާކުރެވިފައިވާ އެންމް ސްޕީޑްބާރު ޕްރޮސެސާކަން ފާހަގަ ކޮށްލަން ޖެހެއެވެ. މި ޕްރޮސެސާއަކީ މި ފޯނުގައި ހިމެނޭ އެންމެ މުހިންމު ފީޗާއެކެވެ. ފޯނުގައި ހިމެނޭ ހުރިހާ ސެންސާރ ތަކެއްގެ މައި އޮޕަރޭޓަރަކަށް ވެގެންދާނީ މި ހަލުވި ޕްރޮސެސާރ އެވެ.\nއަގުތަކާއި ބާޒާރަށް ނެރޭނެ ތާރީހުތަށް\nއެޕަލްއިން އިއުލާން ކުރި ގޮތުގައި މި ފޯނުގެ އަގުތަށް ފެށޭނީ 999 ޑޮލަރުންނެވެ. މި ފޯނުގެ ނެރުމަށް ހަމަޖެހިފައިވަނީ ސިލްވަރ ކުަލައާއި ސްޕޭސް ގްރޭ ކުަލައެވެ.\nއައިފޯން 10ގެ ޕްރީއޯޑަރ ތަށް ފެށުމަށް ހަމަޖެހިފައިވަނީ 31 އޮކްޓޯބަރ ގައެވެ. އަދި ދުނިޔޭގެ ބާޒާރުތަކަށް ފޯނު ނެރޭނީ އަންނަ ނޮވެމްބަރ މަހުގެ3ވަނަ ދުވަހުއެވެ.\nމިފޯނުގައި ހިމެނިފައިވާ ދެންހުރި ގިނަ ފީޗާތަކަކީ ވެސް އެޕަލް އައިފޯން 8ގައި ވެސް ހިމެނިފައި ހުރި ފީޗާތަކެކެވެ. އެޕަލްއިން މިހާތަނަށް ނެރުނު އެންމެ ވަރުގަދަ އަދި އެންމެ މޮޅު ފޯނަށް ވެގެން މިދަނީ މި ފޯނެވެ. އެޕަލްއިން ސިފަކުރާ ގޮތުގައި މި ފޯން ވެގެންދާނީ ސްމާޓްފޯންތަކުގެ ކުރިމަގަށެވެ.


މުލައްދަނޑީގެ ބާރުން ކުރެވޭ ވެރިކަން މިރާއްޖޭގައި ކުރަމުން އައި ދުވަސް މާޒީވެ ހިނގައްޖެ – ރައީސް ނަޝީދު – Maldivian Democratic Party\n20 ފެބުރުއަރީ 2012\nމުލައްދަނޑީގެ ބާރުން ކުރެވޭ ވެރިކަން މިރާއްޖޭގައި ކުރަމުން އައި ދުވަސް މާޒީވެ ހިނގައްޖެ – ރައީސް ނަޝީދު\nރާއްޖޭގެ ގިނަ ރައްޔިތުންނަކީ މިނިވަންކަމަށް ނުހަނު ލޯބިކުރާ އަދި އަނިޔާވެރިކަމަށް އެހާމެ ނަފުރަތުކުރާ ބައެއް ކަމަށާއި، މުލައްދަނޑީގެ ބާރުން ކުރެވޭ ވެރިކަން މިރާއްޖޭގައި ކުރަމުން އައި ދުވަސް މާޒީވެ ހިނގައްޖެ ކަމަށް ރާއްޖޭގެ އިންތިޚާބީ ރައީސުލްޖުމްހޫރިއްޔާ މުޙަންމަދު ނަޝީދު ވިދާޅުވެއްޖެއެވެ.\nއެމްޑީޕީން އިންސާފުގެ ދަތުރުގެ ނަމުގައި ފަށާފައިވާ ސުލްހަވެރި އެއްވުމުގައި ވާހަކަދައްކަވަމުން ރައީސް ނަޝީދު ރޭ ވިދާޅުވީ ރައްޔިތުން ހިފާހައްޔަރުކޮށްގެން، އެރައްޔިތުންގެ މައްޗަށް އަނިޔާވެރިގެން ރާއްޖޭގެ ވެރިކަން ނުކުރެވޭނޭ ކަމުގައެވެ. އަދި އަނިޔާވެރިކަން އިސްކޮށްގެން ވެރިކަން ދެމެހެއްޓުނު ޒަމާން ފާއިތުވެ ހިނގައްޖެ ކަމަށް އިޝާރާތްކުރައްވަމުން ރައީސް ނަޝީދު ވިދާޅުވީ، “މުލައްދަނޑީގެ ބާރުން ކުރެވޭ ވެރިކަން މިރާއްޖޭގައި ކުރަމުން އައި ދުވަސް މާޒީވެ ހިނގައްޖެ” ކަމަށެވެ.\n“ކަރަންޓު މުގުރުން، އަސޭމިރުހުގެ ދުމުން ނުވަތަ ލަޓިން މި ރާއްޖޭގެ ރައްޔިތުން ހަންމަތަ ކުރެވޭނެ ދުވަސް ހަގީގަތުގައި މިހާރު މާޒީވެ ހިނގެއްޖެ.” އެއްވެއުޅުމާއި، ޚިޔާލުފާޅުކުރުމުގެ މިނިވަން ކަމަށާއި، އިންސާނީ ހައްގުތަކަށް މަސައްކަތްކުރައްވާ، އޯގާތެރި ވެރިކަމެއް ކުރެއްވި ރައީސް ނަޝީދު ވިދާޅުވިއެވެ.\nއެމްޑީޕީން އަލުން ރާއްޖޭގެ ވެރިކަމަށް އަންނާނޭ ކަމަށާއި، މިރާއްޖޭގައި ހެޔޮ ވެރިކަމެއް ގާއިމުކުރެވޭނޭ ކަމަށް ރައީސް ނަޝީދު ވިދާޅުވާ، ވިދާޅުވުން ރޭގެ ޖަލްސާގައި ވެސް އެމަނިކުފާނު ތަކުރާރުކުރެއްވިއެވެ. އަދި އެމްޑީޕީއަކީ ފަހަތަށް ޖެހޭނޭ ބައެއް ނޫން ކަމަށާއި، ހިއްވަރާއެކު ކުރިއަށްދާ ބައެއް ކަމަށް ރައީސް ނަޝީދު ވިދާޅުވިއެވެ. ވެރިކަމަށް އެނބުރި އައުމުގެ، “ހިކުމަތާއި، އެ ކެތްތެރިކަމާއި އެ ހިތްވަރު އެބަހުރި. އަޅުގަނޑުމެންނަކީ ފަހަށް ޖެހޭނެ ބައެއް ނޫން. އެކެއް އަނެކެއްގެ ކިބައިން ހިތްވަރު ލިބި އަޅުގަނޑުމެން މަންޒިލަށް ވާސިލުވުމަށްޓަކައި އެއިރެއްގައި ކުރާން ޖެހުނު ކޮންމެ ކަމެއް ކުރަމުންދާ ބައެއް.” ރައީސް ނަޝީދު ވިދާޅުވިއެވެ. ” ކެތްތެރިކަމާ އެކީގައި އިރާދަކުރެއްވިއްޔާ ކާމިޔާބީގެ އައްސޭރިއަކަށް ވާސިލްވެވޭނެ.”


ޔަލާ-2– Esfiya\nނިކުމެބަލަ.. އޭރުންނެއްނުންތަ އެނގޭނީ..” ޒެއިން ލާނެއްހިނިތުންވުމަކާއި އެކު ބުނެލިއެވެ. “އާނ.. އާނ.. ޔަލް މިނިކުންނަނީ އޭ.. އެކަމް ޒެ…..” ބޭރު ދޮރުގައި ހިފާހުޅުވާލި ޔަލާގެ ބަސް ހުއްޓުނީ ތަންކޮޅެއްދުރުގައި ފޯނު ކަންފަތުގައި ޖަހައިގެން ހެވިފައި ހުރި ޒެއިން ފެނިފައެވެ.\nލައިގެން ހުރެވުނީ ކުރުސޯޓުކޮޅަކާއި އަތްކުރު ޓީޝާޓް ކޮޅެއްކަން ޔަލާ އަށް ރޭކާލީ ދެނެވެ. ޔަލާ އަވަހަށް ދޮރު ކައިރި ކޮށްލުމަށްފަހު ދޮރު ފަހަތަށް ވަނެވެ. “އެބަ އަންނަން..” ޔަލާ ލަދުން ހުރެ މިހެން ބުނެލުމަށްފަހު އަވަސްއަވަހަށް ކޮޓަރިއަށް ދިޔައީ އެއްޗެހި ބަދަލުކުރުމަށެވެ.\n“ޒެން ކީއްތި ކުރަނީ މިތާ..” ކޮޓަރިން ނިކުތް ޔަލާ ހުރީ އައިސް ބްލޫ ޖިންސަކާއި މަޑުނޫކުލައިގެ ގަމީސްކޮޅެއް ލައިގެންނެވެ. “މިހުރީ ޔަލޫ އާ އެކީ ވާރެއަ ތެމެން އައިއްސައެއްނު..” ލާނެއް ހިނިތުންވުމަކާއިއެކު ޒެއިން ބުނެލިއެވެ. “އެކަމް މިފަހަރު އާދެވިދާނެ ހެނެއް ހިޔެއް ނުވެއޭބުނީމެއްނު…” ގެއިން ނިކުމެ ދޮރު ތަޅުލަމުން ޔަލާ ހައިރާންވެ ހުރެ އަހައިލިއެވެ. “އާނ.. އޭރު ނޭނގެ އޭ އާދެވިދާނެކަމެއް.. އެކަމް ހުރެވޭ އެންމެ ގިނަ ދުވަހަކު ޔަލް ކައިރީ ހުރެލަން މިއައީ..” ޒެއިން މިހެން ބުނެލިއިރު އޭނާ ގެ މޫނު މަތީގައި ވި ހިނިތުންވުން ފަނޑުވެގެން ދިޔައެވެ.\n“އެކަމް.. ޔަލޫ ކައިރިއަށް ނައިސް ހުރެވޭނެތަ.. އަދި މިކަހަލަ ދުވަހަކަށް ޔަގީނުންވެސް އަންނާނެއްނު.. ދެން އެވަރު އިނގެންވާނެއްނު..”ޒެއިން ހިނިތުންވެލަމުން ޔަލާގެ އަތުގައި ހިފާލިއެވެ. “އާނ. އިނގެއޭ.. އެކަމް ކީއްވެ ނުބުނީ.. އަސްލު ކޮން އިރަކުތަ އައީ ރަށަށް..” ޔަލާ ހިނިތުންވެލަމުން އަހާލީ ވާރެއަށް ނިކުންނަމުންނެވެ. “އައީ މިއަދު ހަވީރު.. ދެން ޔަލް ކައިރީ ނުބުނީ ސަޕްރައިޒް އެއްދޭންވެގެން.. އެކަމް އިނާ ކައިރީގަ ބުނިން ހަމަ އައިއްސަ..” ޒެއިން ވެސް ޔަލާގެ ފަހަތުން ވާރޭގެ ތެރެއަށް ނިކުތެވެ. ” ހަވީރު ޔަލް މެން އަތިރީގަ ތިއްބިގަޑީގަތަ އައީ..” ޔަލާ އަހާލީ ޔަގީން ކޮށްލުމުގެގޮތުންނެވެ. “އާނ.. އެގަޑީގަ އައީ..” ޒެއިން ޔަލާއާ ކައިރި ވެލަމުން ބުނެލިއެވެ. “ހޫމްމް.. އެހެންވެ ދޯ އެމަގުން ދިޔަ ނުދިނީ.. ވަރެއްގެ އަންހެނެއް އެއީ… ހުރެބަލަ މާދަމާ…” ޔަލާ ހިތާހިތުން އިނާ އާ ދިމާލަށް އެއްޗެހި ކިޔަމުން ދިޔައެވެ. “އަދި ބުންޏޭނު އަވަހަށް ގެއަށް ދާން ޖެހިގެންނޭ.. ހުވާ ..” ޔަލާ އަށް ހޭވެރިކަން ވީ އޭނާގެ މޫނަށް އައްޔެއް އެޅުމުންނެވެ. އޭނާ ބަލާލިއިރު ޒެއިން ހިޔަލުގައި ހުރެގެން އޭނާގެ ފޮޓޯ ނަގަނީ އެވެ. “ތީ ދެން ކޮން ކަމެއް..” ޔަލާ ހީލަމުން ގޮސް ޒެއިންގެ ކައިރީގައި ހުއްޓިލަމުން އަހާލިއެވެ. “މީ.. ބޭބީގެ ފޮޓޯ އެއް ނަގާލީއެއްނު..” ޒެއިން ހެވިލާފައި އޭނާގެ ފޯނާއި ދިމާއަށް ބަލަހައްޓައިގެން ހުރެ ބުނެލިއެވެ. “ދެންން..” ޔަލާ މަޑުމަޑުން ބުނެލިއެވެ. “ކީކޭ؟” ޒެއިން އަށް ޔަލާ ބުނި އެއްޗެއް އަޑު ނީވުމުން އަހާލިއެވެ. “އެއްޗެކޭ ނޫން.. ތިބުނީނުން ހަވީރުއޭ އައީ.. ދެން މިރޭ ކީއްކުރީ އެހާ ބިޒީވެގެން؟..” ޔަލާ އޭނާގެ ހިތުގައި އުފެދުނު ސުވާލު ޒެއިން އާ ކޮށްލިއެވެ. “އެއީ.. ކުޑަ ކަމެއް..” ޒެއިން ޔަލާ އާ ދިމާލަށް ބަލާލަމުން ބުނެލިއެވެ. “ކޮން ކަމެއްތަ؟” ޔަލާ އޮޅުންފިލުވަން ބޭނުންވިއެވެ. “އެއީ އެއްޗެއ ހެދީ އެގަޑީގަ..” ޒެއިން އަދިވެސް ހުރީ ޔަލާ އާ ދިމާލަށް ބަލަހައްޓައިގެންނެވެ. “ކޯޗެއް؟” ޔަލާ އަހާލިއެވެ. “ބޭނުންތަ ކޯޗެއްކަން އިނގެން؟..” ޒެއިން އޭނާ ލައިގެން ހުރި ޖިންސުގެ ދެޖީބަށް އަތް ޖަހާލަމުން އަހާލިއެވެ. “އާނ.. އެހެންވެއެއްނުންތަ މި އަހަނީ..” ޔަލާ ހުރީ ޒެއިން އެހާވަރަށް ބަލާތީ ލަދުގަނެފައެވެ. “އެހެން..” ޒެއިން ހިނިތުންވެލިއެވެ. “ހޫމްމް..” ޔަލާ އިސްދަށަށް ޖަހާލިއެވެ. “ހިނގާ ދައްކާނަން އެގަޑީ ހެދި އެއްޗެއް.. ނުވެއް ކިޔައި ދެވޭނެ..” ޒެއިން ޔަލާ އާ ދިމާލަށް ހިނގައިގަތެވެ. “ހޫމްމް..” ޔަލާ އަދިވެސް ހުރީ ޒެން ކަޅިވެސް ޖަހާ ނުލާ ބަލަން ހުރުމުން ލަދުގަނެފައެވެ. “ހޫމްމް.. އާދޭ.. ދާން..” ޒެއިން ޔަލާގެ އަތުގައި ހިފާލއެވެ. “ޔަލް..” ޒެއިން އަށް ހީލެވުނީ ޔަލާ ލަދުގަނެފަ ހުރިވަރު ފެނުމުންނެވެ. ވެހެމުން ދިޔަ ވާރެއާއި ވެރިވެފައިވާ އަނދިރި ކަމާއި އެކުވެސް ޔަލާގެ އެ ދޮން މޫނު މައްޗަށް ވެރިވެފައިވާ ރަތްކަން ރީތިކޮށް ހާމަވާން ހުއްޓެވެ. “ދެން.. ޒެންންން…” ޔަލާއަނެއްފަރާތަށް މޫނު އަނބުރާލިއެވެ. “ހެހެ.. ލަދުގަތީތަ.. ސޮރީ.. ދެން އާދެބަ ދާން..” ޒެއިން ހީލަމުން ބުނެލިއެވެ. “ހޫމްމް..” ޔަލާ ޒެއިން އާ އެކީ ހިނގައިގަތެވެ.\n“އާތް…” ހިނގަމުން ދިޔަ ޔަލާ އަށް އޭނާއާއި ނުހަނު ގާތުގައި ހުރި ޒެއިން ގެ ގައިގައި އޮޅުލައިގަނެވުނީ ކުއްލިއަކަށް ވިދާލުމާއި އެކުއެވެ. އޭރު އެމީހުނަށް ތިބެވުނީ ނުހަނު އަނދިރި ގޯޅިއެއަގައި ކަމަށްވުމާއި އެކު ޔަލާ ގެ ބިރުވެރިކަން އިތުރުވިއެވެ. އަދި ގުގުރުމުގެ އަޑުއިވުމާ އެކީ ޒެއިން ގެ ގައިގައި އެއަށވުރެ ބާރަށް ބައްދާލެވުނެވެ. ޒެއިން ހައިރާން ކަމާއިއެކު ޔަލާ އާދިމާއަށް ބަލާލިއެވެ. އަދި ޔަލާ ބިރުގަނެފައި ހުރިވަރު ފެނުމުން ޔަލާގެ ގައިގައި ބައަދާލުމަށްފަހު ބޮލުގައި ފިރުމާލިއެވެ.\n“އަމްމް..” ޔަލާ އަށް ހުރެވުނުގޮތް އިނގުމުން އަވަހަށް ޒެއިން ގެ އަތުތެރެއިން ދޫވެގަންނަން އުޅުނެވެ.” ކޮންތާކަށް ތަ ތިދަނީ…” ޔަލާ ދުރަށް ޖެހެން އުޅުމުން ޒެއިން އެއަށް ވުރެން ބާރަށް އޭނާގެ ގައިގާ ބައްދާލިއިރު ހީވަނީ ދުވަހަކުވެސް ދުލެއް ނުކޮށްލާނަމޭ ބުނާހެންނެވެ.\n“ޒެންންން..” ޔަލާ މަޑުމަޑުން ޒެއިން އަށް ގޮވަމުން ދިޔައީ ފަސް ވަރަކަށް މިނެޓު ވީއިރުވެސް ޒެއިން އޭނާ ދޫކޮށް ނުލުމުންނެވެ. “ޔަލް..” ޒެއިން ކުއަލިއަކަށް ސިއްސައިގެން ގޮސް ކަހަލަ ގޮތަކަށް ޔަލާގެ ގައިން ދޫކޮއްލިއެވެ. “ސޮރީ.. އައި ވޯޒް އަ ލިޓިލް ލޮސްޓް.. ތިހާ ލޯބި ކުއްޖެއް ފެނުނީމަ..” ޒެއިން ޔަލާ އާއި އެކު ހިނގައިގަންނަމުން ބުނެލީ ހިނތުންވެ ހުރެއެވެ. “އަ ލިޓިލް؟.. ޔޫ ހަގްޑް މީ ފޮރ ފައިވް ހޯލް މިނެޓްސް..އިން ދަ މިޑިލް އޮފް ދަ ރޯޑް…” ޔަލާ މޫނުމައްޗަށް ވެރިވި ރަތް ކުލަ ޒެއިން އަށް ނުދައްކަން އިސް ޖަހައިގެން ހުރެ މަޑުމަޑުން ބުނެލިއެވެ. “އޯހް.. އެހެންތަ.. އެވަރު ކަމެއްވެދާނެއްނު.. ހާދަ ދުވަހަކަށް ފަހުއޭ ޔަލޫ މި ފެނުނީ..” ޒެއިން އަށް ޔަލާގެ އަޑުން ވެސް އޭނާ ލަދުގަނެފައި ހުރި ވަރު ވަޒަން ކޮށްލެވުނެވެ.”ހޫމްމް..” ޔަލާ މަޑުމަޑުން ބުނެލިއެވެ.\nޒެއިން އެބުނީ ތެދެކެވެ. ޒެއިން އެންމެ ފަހުން ރަށަށް އައީ އޭގެ 8 ވަރަކަށް މަސް ކުރިންނެވެ. އެ 8 މަސް\nދުވަހުގެ ތެރޭގައި އޭނާ ޔަލާ އާ ބައްދަލުވޭ ތޯ އޭނާ ކުރި އުންމީދާއި ދުޢާ ދެނެވޮޑިގެންވާނީ ހެއްދެވި ފަރާތެވެ. ނަމަވެސް އޭނާ އެތަނުގައި މަސައްކަތް ކުރަމުން ދިޔައީ އޭނާ ކުރަން ބޭނުންވާ ކަންތައް ކުރެވޭނީ މަސައްކަތް ކޮއްގެން ލިބޭ ރުފިޔާއިންކަމަށް ވާތީ އެވެ. އޭނާގެ އާއިލާ މީހުންގެ އެހީތެރިކަން އެކަމުގައި ލިބުންނަމަވެސް ޒެއިން ބޭނުންވީ އޭނާގެ އަމިއްލަ މަސައްކަތުން ވެސް އެކަމަށް ރައްކާ ކުރުމަށެވެ. އޭނާ ބޭނުންވާ ވަރަށް ރުފިޔާ އެއްވުމުން ޒެއިން ޔަލާ ދެކިލަން އައީއެވެ.\n“ކޮންތާކަށްތަ މިދަނީ..” ވަކި ހިސާބަކަށްގޮސް ޒެއިން ވަލުތެރެއަށް ދާން މިސްރާބު ޖެހުމުން ޔަލާ ފަސް ޖެހުނެވެ. “މިދަނީ ބީޗް އަށޭ.. އާދެބަ..” ޒެއިން ޔަލާ އާ ދިމާލަށް ބަލާލަމުން ބުނެލިއެވެ. “އައި ވޯންޓް ލެޓް އެނީތިންގް ހެޕެން ޓު ޔޫ.. ޓްރަސްޓް މީ..” ޔަލާ ބިރުގަނެފަ ހުރި ކަން އިނގުމާއެކީ ޒެއިން ޔަލާއާއި ކައިރިވެލާ އޭނާގެ އަތުގައި ހިފާލިއެވެ. “އޯކޭ..” ޔަލާ ޒެއިން ގެ އަތުގައި ބާރަށް ހިފެހެއްޓިއެވެ. އަދި ޒެއިން ގެ ނުހަނު ކައިރީގައި ހުރެގެން ހިނގަމުން ދިޔައިރު އޭނާގެ ނަޒަރު ހުއްޓިފައި ވަނީ އަނދިރިކޮށް އޮތް ވަލަށެވެ. ވާރޭ އޮތީ މިހާރު ވަރަށް ތުނި ކޮއްލާފައެވެ. އެހެން ކަމުން ވަލުތެރެގައި ވަނީ ހަމަ ހިމޭން ކަމެވެ. މިހިމޭންކަމުގެ ތެރެއިންވެސް ތަފާތު ސޫފިތަށް ރޯ އަޑާއި ގަސްތަކުގެފަތްތަކުން ފެންތިކިތައް ބިމަށް ފައިބަމުންދާ އަޑު ކަހަލަ ކުދި ކުދި އަޑު އިވެމުން ދިޔައެވެ. މީގެން ކޮންމެ އަޑަކަށް ޔަލާ ސިހެމުން ދެއެވެ.\nކުޑަ އިރު ކޮޅެއްގައި ހިނގުމަށްފަހު އަތިރި މައްޗަށް ނިކުމެވުނެވެ. ވަލުގެ އަނދިރި ކަމުން ބިރުގަނެފައިވާ ޔަލާއަށް އަތިރި މައްޗަށް ނިކުމެވުމާއި އެކީ އަވަސްވެގަތީ އަތިރި އަށް ފޭބުމަށެވެ. މޫދު ކައިރިއަށްގޮސް ޔަލާ އުޑުމައްޗަށް ބަލާލިއެވެ. ވާރޭ ހުއްޓާލާފައިވީ ނަމަވެސް އުޑުމަތި ބަނަކޮށް އޮތުމުން އަތިރިމަތިވެސް ވަނީ ނުހަނު އަނދިރި ކޮށެވެ. މޫދާއި ދިމާއަށް ބަލަހައްޓައިގެން ހުރި ޔަލާ ހައިރާންވީ އޭނާގެ ފަހަތުން އަލިކަމެއްވާން ފެށުމުންނެވެ. މަޑުމަޑުން ފަހަތަށް އެނބުރުން ޔަލާ ހައިރާންވީ ހިނިތުންވެލައިގެން ޔަލާ އާ ދިމާއަށް ބަލަ ހައްޓައިގެން ހުރި ޒެއިން ފެނިފައެވެ. ޔަލާ މަޑުމަޑުން ހިނގާލާފައި ގޮސް ޒެއިން ކައިރީ މަޑު ކޮއްލުމުން ޒެއިން، އޭނާ ހުއްޓިލައިގެން ހުރި ހަޓްގެ ކުރިމަތިން ދުރަށް ދިޔައެވެ. ޔަލާ އަށް ލިބުނު ހައިރާން ކަމާއި އެއްވަށް އުފާވެސް ވިއެވެ. އެ ހަޓް ވަނީ ނޫކުލަ އާއި ހުދު ކުލައިން ދިއްލާލާފައެވެ. އަދި އެ ހަޓްގައި ކޭކެއް ބާއްވާފައިވެއެވެ. ނޫކުލައާއި ހުދުކުލައިން ޑިޒައިން ކޮއްފައިވާ އެކޭކުގައި “ހެޕީ ބާރތްޑޭ ބޭބީ” ޖަހާފައިވެއެވެ. އަދި އެކޭކުގެ މަތީގައިވާ އުއްބައްތި ތަކުން 18 ޖަހާފައިވާއިރު ނުހަނު ފުރިހަމައެވެ.\n“ހެޕީ ބާރތްޑޭ ބޭބީ..” ޒެއިން އަތުގައި އޮތް ގަޑިއަށް ބަލަން ހުރެފައި މިހެން ބުނެލީ ޔަލާ އާ ދިމާއަށް ބަލާލުމަށް ފަހު ހިނިތުންވެލާފައެވެ. ގަޑިން ބަރާބަރު ބާރަ ޖެހީއެވެ.\nޔަލާ ހުރީ ފެނުން މަންޒަރު ގަބޫލުނުކުރެވިފައެވެ. އެހާ ދުވަހަށްފަހު ޒެއިން އައިއްސައި އޭނާގެ އުފަންދުވަހަށް މިފަދަ ކަމެއް ކޮއްފާނެކަމެއް ޔަލާއަކަށް ހިތަކަށްވެސް ނާރައެވެ. ނަމަވެސް ޔަލާ ހުރީ އުފަލުންނެވެ. ޒެއިން އާ އެކީގައި އޭނާގެ އުފަންދުވަސް ހޭދަކުރެވޭނެތީއެވެ.\n“ތޭންކްސް އެއްވެސް ނުބުނާނަންތަ؟..” ބަސް ހުއްޓިފައިވާ ޔަލާ ކައިރީ ޒެއިން އަހާލިއެވެ. “އަމް.. ތޭންކްސް.. ތެންކްޔޫ..” ޔަލާ ސިއްސައިގެން ގޮސް ބުނެލީ އުފާވެރިކަމާ އެކުގައެވެ. “މިއީތަ މިރޭ ކުރި ކަމަކީ..” ޔަލާ ޒެއިން އަށް ބަލާލަމުން އަހާލިއެވެ. “ޔާހް.. ޔަލޫ ބާރތްޑޭ ވީމަ ހިތަށް އެރީ ދެން ސްޕެޝަލް ކޮއްލާނީއޭ.. ޔޫ ލައިކް ދިސް؟..” ޒެއިން ލުއި ހިނިތުންވުމަކާއެކީ އަހާލިއެވެ. “ޒެން ޔޫ ޑިޑް ތިސް ފޯރ މީ؟.. އައި ލަވް އިޓް.. އައި ލަވް ޔޫ..” ލިބުނު އުފާވެރިކަމާއިއެކު ޔަލާ ދުވެފައި ގޮސް ޒެއިން ގެ ގައިގައި ބައްދާލިއެވެ. “އޯނ.. އައި ލަވް ޔޫ މޯރ ބޭބީ..” ޒެއިން ހިނިތުންވެލަމުން ޔަލާގެ ގައިގައި ބައްދާލީ އުފަލުން ފުރިފައި ހުރެއެވެ. ޔަލާގެ ދުލުން އެބަސްތައް އަޑުއިވޭތޯ ކިހާ ދުވަހަކު އޭނާ އިންތިޒާރު ކޮއްފިހެއްޔެވެ…\n“ހެޕީ ބާރްތްޑޭ މައި ސްވީޓް ޕްރިންސެސް..” ޔަލާ ކޭކު ފަޅަމުންދިޔައިރު އޭނާގެ އަތުގައި ހިފަހައްޓައިގެން ހުރެ ޒެއިން ޔަލާގެ ކަންފަތް ދޮށުގައި ބުނެލިއެވެ. “ތޭންކްސް..” ޔަލާ ކޭކު ފަޅާލަމުން ބުނެލިއެވެ. ޔަލާ ކޭކު ފެޅުމަށްފަހު އެންމެ ފުރަތަމަ ކޭކު ކޮޅު ޒެއިން އަށް ލެވިއެވެ. “މްމްމް..” ޒެއިން ޔަލާ ލެވި ކޭކު ކޮޅާ އެކީގައި ޔަލާގެ އިނގިލީގައި މަޑުމަޑުން ދަތް އަޅާލިއެވެ. “ދެން..ޒެންން..” ޔަލާ އަވަސް އަވަހަށް އޭނާގެ އަތް ދަމައިގަތެވެ. ކޭކު ގެ ދެވަނަ ފޮތި ނެގުމަށްފަހު ޒެއިން ޔަލާ އަށް ލެވިއެވެ. ކުޑަ ކޭކު ކޮޅެއް ޔަލާ އަށް ލެވުމަށްފަހު އޭގެ އަނެއްބައި ޔަލާގެ މޫނުގައި ހާކާލީ ލާނެއްހިނިތުންވުމަކާ އެކީގައެވެ. “ޒެންން..” ޔަލާ މިހެން ބުނެލަމުން ކުޑަ ކޭކު ކޮޅެއް ނަގައިގެން ޒެއިންގެ ފަހަތުން ދުއްވައިގަތެވެ. ޔަލާ ވަރުބަލިވެގެން ވެލިގަނޑުގައި އިށީނީ ޒެއިން އަތުނުވާނެކަން ޔަގީން ވުމުންނެވެ. ޔަލާ އިށީންތަން ފެނުމުން ޒެއިން ގޮސް ޔަލާގެ ކައިރީ އިށީނދެލިއެވެ.\n“ވަރުބަލި ވީތަ؟” ޒެއިން ޔަލާ އާ ދިމާއަށް ބަލާލަމުން އަހާލިއެވެ. “ނޫން.. ހަމަ އިއްތާލާހިތް ވީ..” މާނޭވާ ލެވި ލެވި އިން ނަމަވެސް ޔަލާ ދެރަ ގަބޫލު ކުރާކަށް ބޭނުމެއްނުވިއެވެ. “ހޫމްމް..” ޒެއިން ހީލަމުން މޫދަ ދިމާލަށް ބަލާލަމުން ބުނެލިއެވެ.\n“އަތު ނުވީމަ ރުޅި އައިސްތަ ތީނދީ؟..” ޔަލާ އިން ގޮތް ފެނިފައި ޒެއިން އަހާލިއެވެ. “އާޗާ.. އަތު ނުވީކީ ނޫނޭ.. ދެން ދޫކޮއްލީ..” ޔަލާ ޒެއިން އާ ދިމާއަށް ބަލާލަމުން ބުނެލިއެވެ. “އެހެން.. އެކީއްވެތަ ދޫ ކޮއްލީ.. ޔޫ ވޯޒް ސަޕޯސްޑް ޓު ކެޗް މީ..” ޒެއިން ޔަލާ އާ ކައިރިއަށް ޖެހިލަމުން ބުނެލިއެވެ. “ދެން ބޭނުން ނުވީ..” ޔަލާ ވެލިގަނޑުގައި އަތް ވިއްދާލަމުން ބުނެލިއެވެ. “ހޫމްމް..” ޒެއިން ޔަލާ އާ އިތުރަށް ކައިރިވެލިއެވެ. ޔަލާ ގެ މޫނާއި ޒެއިން ކައިރިވަމުން ދިޔައެވެ. ޔަލާ ލަދުން ގޮސް މުޅިމޫނު ރަތްވިއެވެ. މި މަންޒަރު ފެނުމުން ޒެއިން ގެ ތުންފަތް މައްޗަށް ލުއި ހިނިތުންވުމެއް ވެރިވިއެވެ. ޒެއިން ޔަލާ އާ ނުހަނު ކައިރިވެފައި ވަނިކޮށް ޔަލާ ބިންމަތީގައި ވާ އޭނާގެ އަތް ނަގާ އަތުގައި އޮތް ކޭކު ކޮޅު ޒެއިން ގެ މޫނު މަތީގައި އުނގުޅާލިއެވެ. އަދި ތެދުވެގެން ދުއްވައިގަތީ އެމީހުން ކުރިން ތިބި ހަޓް ހުރި ދިމާލަށެއެވެ. ޒެއިން ވެސް ޔަލާގެ ފަހަތުން ދުއްވައިގަތީ މޫނުގައި ހުރި ކޭކު ތައް ފުހެމުންނެވެ.\n“ކޮބާ.. ތިއޮތީ އަތުލާފަ ހަމަ..” ޔަލާ ފަހަތައް އެނބުރި ޒެއިން އާ ދިމާލަށް ދޫ ނެރެލަމުން ބުނެލިއެވެ. “ހޫމް.. އަތުލެވުނީތާ ދޯ ދެން…” ޒެއިން މޫނުމައްޗަށް ހިނިތުންވުމެއް ވެރިކުރުވަމުން ބުނެލިއެވެ.\nޔަލާ ދެންމެ ކަންތައް ކުރިގޮތުން ޒެއިން ހުރީ ނުހަނު ދެރަވެފައެވެ. ނަމަވެސް އެކަމާއިބެހޭގޮތުން އެއްޗެއް ނުބުނީ ޔަލާގެ އުފަންދުވަހުގައި ޔަލާ އާއި ދެބަސްވުމަކަށް ދާން ބޭނުންނުވާތީއެވެ. ޒެއިން މީގެ ކުރިންވެސް އެކަމަށް ކިތަންމެ މަސައްކަތެއް ކޮއްފައިވީ ނަމަވެސް ކޮންމެ ފަހަރަކުވެސް ޔަލާ އެކަމަށް މަނާ ކުރެއެވެ.\n“ހޫމް..” ޔަލާ އަނެއްކާވެސް އަތިރިމަތީގައި އިށީނދެލިއެވެ. ޒެއިން ޔަލާގެ ކައިރީ އިށީނުމުގެ ބަދަލުގައި ދިޔައީ ހަޓްގެ ކައިރިރއަށެވެ.\n“ޒެން މިހާރު އެހެރީ ޔަލް ދެކެ ރުޅިއައިސް ކަންނޭނގެ.. އެކަމް ދެން ޔަލް ކީއްތަ ކުރާނީކީ.. ޔަލް ވެސް ބޭނުމޭ.. އެކަމަކު…” ޔަލާ އަށް ހޭވެރިކަން ވީ ޒެއިން އޭނާ އަށް ގޮވާލުމުންނެވެ. “ކީކޭ؟..” ޔަލާ އިސްދަށަށް ޖަހައިގެން އިނދެ މަޑުމަޑުން އަހާލިއެވެ. “ޔަލޫ.. ބަލާލަބަ މިކޮޅު…” ޒެއިން ޔަލާގެ ފަހަތުގައި ހުރެފައި ބުނެލިއެވެ. “ހޫމްމް؟..” ޔަލާ ފަހަތަށް އެނބުރިލިއެވެ. “އާދެބަ..” ޒެއިން ޔަލާ ކައިރީ އެދުނެވެ. ޔަލާ އިތުރު އެއްޗެއް ނުބުނެ އިންތަނުން ތެދުވެގެން މަޑުމަޑުން ހިނގާލާފައިގޮސް ޒެއިން ކައިރީ ހުއްޓިލިއެވެ. ޒެއިން ޔަލާގެ އަތުގައި ހިފާލިއެވެ. އަދި އޭނާގެ ފުރަގަހަތަށް ލާފައިވާ އަތް ނަގާ ޔަލާ އަށް ދިއްކޮށްލިއެވެ. ޔަލާ ސުވާލުގެ ނަޒަރަކުން ޒެއިން އާ ދިމާއަށް ބަލާލަމުން ހުދު ކުލައިގެ އެ ކުޑަ ފޮށީގައި ހިފިއެވެ. ޔަލާ މަޑުމަޑުން އެ ފޮށި ހުޅުވައިލުމަށފަހު ބަލައިލިއެވެ. އޭގައި ވަނީ ރިހި ކުލައިގެ ފަށެކެވެ. އަދި އެފަށުގެ ފުލުގައި ހިތެއްގެ ބައްޓަމެއް ވާއިރު އެ ހިތުގެ ތެރޭގައި ވައި އަކުރަކާއި ޒެޑް އަކުރެއް ގުޅިލާމެހިފައިވެއެވެ.\n“ހެޕީ ބާރތްޑޭ…” ޔަލާ އާ ދިމާއަށް ބަލާލުމަށްފަހު ހީލަމުން ޒެއިން ބުނެލިއެވެ. “ޑޫ ޔޫ ލައިކް އިޓް؟..” ޔަލާ އެއްޗެއް ނުބުނެ ހުންނަން ފެށުމުން ޒެއިން އަހާލިއެވެ. “ޔެސް.. އައި ލަވް އިޓް.. ތޭންކްސް…” ޔަލާ ހިނިތުންވެލަމުން މިހެން ބުނެލިއިރު އޭނާގެ އަޑުގައި ވި އުފާވެރިކަން ޒެއިން އަށް އިހުސާސް ކުރެވުނެވެ. އަދި ހިނިތުންވެލެވުނެވެ. “ޔޫ އާރ ވެލްކަމް..” ޒެއިން ލުއި ހިނިތުންވުމަކާއެކީގައި ބުނެލިއެވެ.\n“އާހް…” ޔަލާ އަމިއްލައަށް ކަރުގައި އެ ފަށް އަޅަން އުޅުމުގެ ތެރޭގައި އޭނާގެ އިސްތަށިގަނޑުގައި އެ ފަށް ތާށި ވިއެވެ. “ދައްކަބަ..ކިހިނެއްވީ..” ޒެއިން ކަންބޮޑުވުމާއެކީ ޔަލާ ކައިރީ އަހާލިއެވެ. ޔަލާގެ ފަށް ތާށިވީ ކަން އެނގުމުން އޭނާ ޔަލާ އާ ކައިރިވެލާ އެ ފަށް އިސްތަށިގަނޑދުން ވަކި ކޮއްލީ ޔަލާ އަށް ކުޑަވެސް ތަދެއް އިހުސާސް ނުކުރެވޭނެހާ ބަލައިގެންނެވެ. ޔަލާ އަށް ކިތަންމެ ކުޑަ ކަމެއްވިޔަސް އޭނާ ނުހަނު ދެރަވެއެވެ.\nޔަލާގެ ފަލަމަސްގަނޑާ ހަމައަށް ދާ ފަން އިސްތަށިގަނޑު ވަރަށް ފަރުވާތެރިކަމާ އެކު ޒެއިން އެއްފަރާތްކޮއްލިއެވެ. އަދި އެ ފަށް ޔަލާގެ ކަރުގައި ނުހަނު ލޯބިން އަޅުވައިދިނެވެ. “ޔޫ ލުކް ސޯ ލަވްލީ..” ޔަލާ ގެ ކަރުގައި އެފަށް އަޅުވައިދިނުމަށް ފަހު ޒެއިން ޔަލާ އަށް ތައުރީފު ކޮއްލިއެވެ. “ތޭންކްސް..” ޔަލާ ރީތި ހިނިތުންވުމެއް ހަދިޔާ ކޮށްލަމުން ގޮސް ހަޓްގައި އިށީނދެލިއެވެ.. “ތީ ހުސް ކޮށްލަންތަ ތިއުޅެނީ..” ޔަލާ ގޮސް އެތަނުން ކޭކު ކޮޅެއް ނެގިތަން ފެނިފައި ޒެއިން ލާނެއް ރާގެއްގައި އަހާލިއެވެ. ” ކިހިނެއްވީ؟.. މި ނުކާންވީތަ؟..” ޔަލާ ކޭކު ކޮޅެއް ތައްޓަކަށްލައިގެން ގޮސް އަތިރި މަތީގައި އިށީނެވެ. “އުހޫމް.. ލަވާބަ…” ޔަލާގެ ކައިރީގައި އިށީން ޒެއިން އަނގަ ހުޅުވާލަމުން ޔަލާ އާ ދިމާލަށް ބަލާލިއެވެ. “ހުމް..” ޔަލާ އިތުރު އެއްޗެއް ނުބުނެ ޒެއިން ގެ އަނގައަށް ކޭކު ކޮޅެއް ލެވިއެވެ.\n“ޒެން ފޯނު އެބޮތް ތަ؟..” ޒެއިން ފޯނު ގެންގުޅުން ހަނދާނެއްވެގެން ޔަލާ އަހާލިއެވެ. “އަމްމް… ޔާހް.. އެއޮތީ..” ޒެއިން ހަޓާއި ދިމާއަށް އިޝާރާތް ކޮއްލަމުން ބުނެލިއެވެ. ޔަލާ ތެދުވެގެން ގޮސް އައީ އިތުރު ކޭކު ކޮޅަކާއި ޒެއިންގެ ފޯނު ހިފައިގެންނެވެ.”މި ހުޅުވަދީބަ..” ޔަލާ ޒެއިންގެ ފޯނު ގެނެއްސައި އޭނާ ގާތުގައި އެދުނެެވެ. “އަން..” ޒެއިން ޔަލާ އަށް އޭނާގެ ފޯނު ހުޅުވަދިނެވެ.\n“ޔަލޫ… ދެއްވަބާ..” ޔަލާ ކޭކު ކޮޅެއް ކާން އުޅުމުން ޔަލާ އަށް ޒެއިން ގޮވާލިއެވެ. “އަންް..” ޔަލާ މަޑު މަޑުން ޒެއިން އަށް ކޭކު ކޮޅު ލެވިއެވެ. ދެވަނަ ސިކުންތުގައި ޒެއިން ގެ ކުރިމަތިން ފްލޭޝް އެއް ކެނޑިގެން ދިޔައެވެ. ޒެއިން ހައިރާންވެފައި ބަލަލިއިރު ޔަލާ އެ ދެމީހުންގެ ފޮޓޮއެއް ނެގީއެވެ. އެއީ ޔަލާ އާއްމު ކޮށް ކުރާ ކަމެކެވެ. އެދެމީހުންނަށް ބައްދަލުކުރެވޭދުވަހަކު ދެމީހުން އެކީގައި ގިނަ ފޮޓޯ ތަކެއް ނަގާނެއެވެ.\n“ދާކަށް ނުވޭތަ؟” އޭނާގެ އުނގުގައި ބޯއަޅާލައިގެން އޮތް ޒެއިން ކައިރީގައި ޔަލާ އަހާލިއެވެ. “ދާންވީތަ؟..” ޔަލާގެ އިސްތަށިގަނޑާ ކުޅެލަމުން ޒެއިން އަހާލިއެވެ. “ޒެން އަށް އިނގޭނީ..” ޔަލާ ވެސް ޒެއިންގެ ބުޅި އިސްތަށިގަނޑާ ކުޅެލަމުން ބުނެލިއެވެ. “ޒެން ބޭނުމެއްނޫން ޔަލޫ އާ ދުރުގަ އެންމެ ހިނދުކޮޅަކުވެސް ހުންނާކަށް..” ޒެއިން ލުއި ހިނިތުންވުމަކާއިއެކު ބުނެލިއެވެ. “އެކަމް މިހާރު އެއޮތް ދެއެއް ޖަހަނީ އޭ..” ޔަލާ ޒެއިން ގެ ފޯނަށް ބަލާލަމުން ބުނެލިއެވެ. އެއާއެކު ޒެއިން އޭނާގެ އަތުގައިވާ ގަޑިއަށް ބަލާލިއެވެ. އޭރު ދެއެއް ޖަހަން ހުރީ ފަނަރަ މިނެޓެވެ. “އަޅެ ޔަލޫ ކައިރިއަށް އައީމަ ނޭނގެ ގަޑި ހިނގާ ގޮތްވެސް.. ޒެން އެކޮޅުގަ ހުރިއިރު ދެ މިނެޓުވެސް ހީވަނީ ދެ ގަޑިއިރުހެން..ވަރަށް މިސްވި ބޭބީ މަތިން..” ޒެއިން ޔަލާގެ ލޮލަށް ބަލަހައްޓައިގެން އޮވެ ބުނެލިއެވެ. “އެހެންތަ.. ޔަލް ވެސް ވަރަށް މިސްވިއޭ ޒެން މަތިން..ނަސީބެއް ދެން ޔަލް ބާރތްޑޭއަށް ރަށަށް އާދެވުންކަން ވެސް..” ޔަލާ ހިނިތުންވެލަމުން ބުނެލިއެވެ.\nޔަލާ އަކީ ޑޮކްޓަރ ކަން ކިޔަވަމުން އަންނަ ކުއްޖެކެވެ. ލިބުނު ސްކޮލާޝިޕެއްގައި އޮސްޓްރޭލިއާގައި ކިޔަވަން ހުރެފައި ޔަލާ ރާއްޖެ އެއައީ ބްރޭކަށެވެ. ބްރޭކް ކިތަންމެ ކުރު ނަމަވެސް ޔަލާ ބޭނުންވީ އެ ކުޑަ ދުވަސް ކޮޅުވެސް އޭނާގެ ރަށަށް އައުމަށެވެ. ނަމަވެސް މިފަހަރު އޭނާ ރަށަށް އައިތާ ތިން ދުވަސް ފަހުން އެކި މީހުން އެކި ތަން ތަނަށް ދާން ޖެހުނީއެވެ. ޔަލާ ރަށުގައި މަޑުކުރަން ބޭނުންވީ އެއްތަނުން އަނެއްތަނަށް ދަތުރު ކޮށްފައި އޭނާ ހާސްވާން ޖެހިދާނެތީއެވެ. ލިބިފައި ވަނީ އެއްމަހުގެ ޗުއްޓީއެއް ކަމުން ޔަލާ ބޭނުން ވަނީ ވީހާވެސް ގިނަ ވަގުތެއް ކޮންމެސް ކަމެއް ކުރުމުގައި ހޭދަ ކުރުމަށެވެ. އޭނާގެ މައިންބަފައިންނާއި އާއިލާ އާ ދުރުގައި މި ޗުއްޓީ ހޭދަކުރަން ހޭދަކުރަން ޖެހުމުން ދެރަވެފައި ހުރިނަމަވެސް ޒެއިން ހުރުމުން ޔަލާ އަށް ކުޑަވަރެއްގެ ހިތްހަމަ ޖެހުމެއް ލިބުނެވެ.\n“އާނ ދޯ.. ޔަލޫ ކޮންއިރަކުންތަ ދެން ދަނީ.. ކިޔަވަން؟..” ޒެއިން ޔަލާ ކައިރީ އަހާލިއެވެ. “އަމްމް.. އަދި5ދޭސް މި ވީ އައިފަހުން.. ވަން މަންތް ގެ ހޮލިޑޭއެއް.. ސޯ..އަދި އެބައިން3ވީކްސް.. އެ3ވީކް ޒެން އާ އެކީ އުޅޭނީ..” ޔަލާ މިހެން ބުނެލިއިރު އޭނާގެ ލޮލުން އުންމީދާއި އުފާވެރިކަމުގެ ކުލަވަރު ފެނިގެން ދިޔައެވެ. “3 ވީކްސް؟….” ޒެއިން ހިތާހިތުން ސުވާލު ކޮށްލިއެވެ. އެއާއެކު އޭނާގެ މޫނުމަތިން ކަންބޮޑުވުމުގެ އަސަރުތައް ފެންނަން ފެށިއެވެ. “ކިހިނެއްވީ؟..” ޔަލާ އަހާލިއެވެ. ޒެއިންގެ ސިކުނޑީގައިވާ އެއްޗެއް ނޭނގުނެއް ކަމަކު ޒެއިންގެ މޫނު މައްޗަށް ވެރިވި ކުލަވަރު ޔަލާއަށް ނުހަނު ރީތި ކޮށް ފެނުނެވެ.\n“ކަމެއްނުވޭ..” ޒެއިން އަވަސް އަވަހަށް ހިނިތުންވުމަކުން އޭނާގެ ކަންބޮޑުވުން ފޮރުވާލިއެވެ. “ޒެން.. ޑޯންޓް ލައި ޓު މީ.. އައި ނޯ ޔޫ.. ކޮންކަމެއްގޯސްވީ.. ޔޫ ކެން ޓެލް މީ..” ޒެއިން އާއި ދިމާލަށް ޔަލާ ބަލާލުމުން ޒެއިން މޫނު އަނެއް ފަރާތަށް އަނބުރާލިއެވެ. “ޓްރަސްޓް މީ ޔަލް.. އެވްރީތިންގް އިސް ފައިން..” ޔަލާ ސިހުނީ ޒެއިންގެ އަޑުގައި ހަރުކަށި ރާގެއް ހުރުމުންނެވެ. “ސޮރީ..އައި ބިލީވް ޔޫ..” ޔަލާ މިހެން ބުނިނަމަވެސް ޒެއިން ބުނި އެއްޗެއް އޭނާ ގަބޫލެއް ނުކުރެއެވެ. ނަމަވެސް ޔަލާ އިތުރަށް އަހަން ބޭނުން ނުވީ ޒެއިން އެކަމާ ބެހޭގޮތުން ވާހަކަ ދައްކަން ބޭނުންނުވާ ކަން އޭނާ އަށް އިނގުނީމައެވެ.\n“ލެޓްސް ގޯ؟..” ޔަލާ ޒެއިންގެ މޫނުގައި ފިރުމާލަމުން ބުނެލިއެވެ. “ޔާހް.. ދާންވީ.. އެކަމް މިތަނުން ތެދުވާހިތެއް ނެތް..ވަރަށް އަރާމު.. ބޭނުމީ އަބަދު މިހެން އޮންނަން..” ޒެއިން މިހެން ބުނެލުމުން ޔަލާ އަށް ހީލެވުނެވެ. ނަމަވެސް އެހެން ބުނިއިރު ޒެއިންގެ އަޑުގައި ހިތާމަވެރި އަސަރެއްވާހެން ޔަލާ އަށް އިހުސާސް ކުރެވުނެވެ. “ދެން އޮވެބަލަ..” ޔަލާ ބުނެލިއެވެ. “އާނ.. އައި ވިޝް..” ޒެއިން ބުނެލިއެވެ.\nއޭނާ އަށް ދެންމެ ޔަލާ އާ ވާހަކަދެއްކުން ގޮތުން އޭނާވަނީ ދެރަވެފައެވެ. އަދި މާފަށް އެދެންވެސް ބޭނުންވިއެވެ. ނަމަވެސް އޭރުން އަނެއްކާ ޔަލާ އެކަމާ ބެހޭގޮތުން ސުވާލެއް ކޮށްފާނެތީ އޭނާ ނުބުނީއެވެ. ޔަލާ އަށް އެކަން އިނގޭކަށް އޭނާ ބޭނުމެއް ނޫނެވެ. އޭރުން ޔަލާ އަށް ވާނެ ގޮތެއްވެސް އޭނާއަކަށް ނޭނގެއެވެ. ޔަލާ އަކީ ކަމަކާ ދެރަވެއްޖެއްޔާ އެހާ ރަނގަޅަށް އެކަން ހޭންޑްލް ކުރަން އިނގޭ ކުއްޖެއް ނޫންކަށް ޒެއިން އަށް އިނގެއެވެ.\n“ހިނގާ ދޯ ދެން ދަމާ..” ޒެއިން ޔަލާގެ އުނގުން ބޯ ނަގަމުން ތެދުވިއެވެ. “ކޮބާ ތެދުވެވިއްޖެ ދޯ…” ޔަލާ ހީލަމުން ބުނެލިއެވެ. “އާނ.. އަބަދަކު ޔަލް ކައިރިއަކު ނުހުރެވޭނެއްނު.. ބޭނުމަކަސް..” ޒެއިން ބުނެލިއެވެ. ޒެއިން މިރޭ ޔަލާ ކައިރީ ބުނާ ކޮންމެއެއްޗެއް ޔަލާ އަށް ވަނީ އަރަތަކަށެވެ. އެ ކޮންމެ ބަހެއް، ކޮންމެ ޖުމުލައެއްގައި ފުން މާނަތަކެއް އެކުލެވިފައިވާހެން ޔަލާ އަށް ހީވަމުން ދިޔައެވެ.\nޒެއިން ޔަލާގެ އަތުގައި ހިފައިގެން ގެއަށްދިއުމަށް ހިނގައިގަތެވެ. ވަލުތެރެއިންލާފައި ދިޔައިރު ޔަލާހުރީ ބިރުގަތް ވަރުން ހުރީ ޒެއިންގެ ނުހަނު ކައިރިއަށް ޖެހި، އޭނާގެ ޓީޝާޓްގައި ހިފާ ބޮނޑިކޮއްލައިގެންނެވެ. ވަލުން ނިކުމެވުނީ ޒެއިންގެ ގޭގެ ކުރިމައްޗަށެވެ. “ޒެއިން ދެން އަވަހަށް ގެއަށްދޭ..” ޒެއިން މެން ގޭގެ ކުރިމައްޗަށް އެރުމާއެކީ މަޑުކޮށްލުމަށްފަހު ޔަލާ ބުނެލިއެވެ. “ދެން..؟ ޔަލޫ އެކަނިން ދަނީ؟.. ނޯ.. ނޯވޭ ޔޫ އާރ ގޮއިން އަލޯން.. ބަލާބަ.. މިހާރު އެހެރަ ދެއެއްޖެހީ.. ޔަލޫ އަށް ގޮތެއްވެއްޖެއްޔާޔޯ އެކަނި ދަނިކޮށް؟.. ނޯ..” ޒެއިން ޔަލާގެ އަތުގައި ހިފާ ކައިރިއަށް ގެންނަމުން ބުނެލިއެވެ. “ނަތިން އިސް ގޮނަ ހެޕެން ޓު މީ.. އައިމް ނޮޓް އަ ކިޑް..” ޔަލާ ގޮތްދޫނުކޮށް ހިފެހެއްޓިއެވެ. “އައި ސެޑް ނޯ.. ޔޫ އާރ ގޮއިން ވިތް މީ.. ބިކޯޒް ޔޫ އާރ މައިން..” ޒެއިން އެންމެ ފަހު ތަންކޮޅު ޔަލާގެ ކަންފަތްދޮށުގައި މަޑުމަޑުން ބުނެލިއެވެ. ޔަލާ އިތުރަށް ބުނާނެ އެއްޗެއް ނޭނގުމުން އޯކޭ އޭ ބުނުމަށްފަހު ޒެއިން އާއެކީ ހިނގައިގަތެވެ.\n“ބާއި..” ގެއަށް އާނދެވުމުން ޔަލާ އަވަހަށް ގެއަށް ވަންނަން އުޅުނެވެ. “ޔަލޫ.. ސީރިއަސްލީ.. ނޯ ހަގް؟..” ޒެއިން ދެރަވެފައި ހުރިގޮތަކަށް ބުނެލިއެވެ. “ސޮރީ..” ޔަލާ ހީލާފައި އައިސް ޒެއިންގެ ގައިގައި ބައްދާލިއެވެ. އިރުކޮޅަކު އެހެން ހުރެލުމަށްފަހު ޔަލާ ޒެއިން އާ ދުރުވެލިއެވެ. އަދި ގޮސް ތަޅުލާފައިވާ ގޭގެ ދޮރު ހުޅުވާލިއެވެ. ޔަލާ އެނބުރި ބަލާލިތަނާ ޒެއިން އަތުގެ އިޝާރާތުން އޭނާކައިރިއަށް ދިއުމަށް ބުނެލިއެވެ. އެހެންކަމުން ޔަލާ މަޑު ފިޔަވަޅުތަކެއްގައި ގޮސް ޒެއިންގެ ކައިރީގައި ހުއްޓިލިއެވެ. އެއާއެކު ޒެއިން ކުޑަކޮށް ގުދުވެލުމަށްފަހު ޔަލާގެ ނިއްކުރީގައި ބޮސްދިނެވެ. ޒެއިން ތެދުވުމުން ޔަލާ ބަލާލިއެވެ. އޭރު ޒެއިން އޭނާގެ ކޮލުގައި އިނގިލިޖައްސާލިއެވެ. ޔަލާ ލުއި ހިނިތުންވުމަކާއިއެކު އޭނާގެ ފައިގެ އިނގިލިތަކުގެ ކޮޅަށް ހުއްޓިލިއެވެ.އަދި ޒެއިންގެ ކޮލުގައި ބޮސް ދިނެވެ. އަދި އެއަށްފަހު ލަދުރަކި ގޮތަކަށް ހީލުމަށްފަހު ދުވެފައިކަހަލަގޮތަކަށް ގޮސް ގޭތެރެއަށް ވަނެވެ. ޒެއިން ހީލަމުން މަޑުމަޑުން ބޯހުރާލުމަށްފަހު އޭނާގެ ގެއަށް ދާން މިސްރާބު ޖެހިއެވެ. އެ ދެމީހުންނަށް ނޭނގުން ކަމަކީ އެތަނުގައި އެ ހިނގި ހުރިހާ މަންޒަރެއް އެތަނުގައި ތިންވަނަ މީހެއް ހުރި ކަމެވެ.\nގެއަށް ވަދެ ފެންވަރާލައިގެން ނިކުމެ ކުރިން ލައިގެން ހުރި ޓީޝާޓާއި ސޯޓު ކޮޅު ލުމަށްފަހު ޔަލާ ގޮސް އެނދުގައި އޮށޯވެލިއެވެ. އަދި އޭނާގެ ފޯނު ނެގުމަށް ފަހު މެސެންޖާރ އަށް ވަދެލިއެވެ. އެއާއި އެކު އޭނާއަށް މެދުނުކެނޑި ލިބެމުން ދިޔައީ ‘ހެޕީބާރތްޑޭ’ މެސެޖް ތަކެވެ. އޭނާގެ އާއިލާ މީހުންނާއި ރަށްޓެހިން ގެ މެސެޖްތަކެވެ. އޭނާގެ ޔުނިވާރސިޓީގެ ރަށްޓެހިންވެސް އޭނާއަށް ތަހުނިޔާ ކިޔާފައިވެއެވެ. އެ ހުރިހާ މެސެޖް ތަކެއް ގެ ތެރެއިން އޭނާގެ ލޮލުގައި އަޅައިގަތީ ލޫކް ގެ ފަރާތުން ލިބިފައިވާ މެސެޖަށެވެ.\n“ހެޕީ އެއިޓީންތް ބާރތްޑޭ ބޭބް..” ޔަލާ އެމެސެޖު ކިޔާލިއެވެ.


Kuda kujjaku flight ekani dhathurukoh manma gaathah\nފަސް އަހަރުގެ ކުޑަ ކުއްޖަކު އެކަނި މާއެކަނި ފްލައިޓެއްގައި ދަތުރުކޮށްފި އެވެ. އޭނާ ދަތުރުކޮށްފައިވަނީ އިންޑިޔާގެ ދިއްލީ އިން ކަރްނާޓަކާގެ ބެންގަލޫރޫ އަށެވެ. މި ކުއްޖާއަށް އޭނާގެ މަންމަ ކައިރިއަށް ދެވޭ ގޮތް ވީ ދެ މަސް ދުވަހަށް ވުރެ ގިނަ ދުވަސް ވަންދެން އިންޑިޔާގެ ޑޮމެސްޓިކް ފްލައިޓްތައް ހުއްޓާލާފައި އޮތުމަށްފަހު އަލުން މިދިޔަ ހޯމަ ދުވަހު އަލުން ފެށުމާ ގުޅިގެންނެވެ.\nފްލައިޓްތައް އަލުން ފެށުމާއެކު އެކި ރަށްތަކުގައި ތާށިވެފައި ތިބި މީހުން އެ މީހުންގެ އާއިލާގެ މީހުންނާ ބައްދަލުކުރަން ދަތުރުކުރަން އަވަސްވެގަތެވެ. ފަސް އަހަރުގެ ވިހާން ޝަރުމާ އަކީ ވެސް މިގޮތަށް އަވަހަށް މަންމަ ކައިރިއަށް ދާން ބޭނުންވި ކުއްޖެކެވެ.\nވިހާން އަށް ދިއްލީގައި ތާށިވެފައި ހުންނަން ޖެހުނީ ކޮރޯނާވައިރަސް ފެތުރޭތީ އިންޑިއާ ލޮކްޑައުން ކުރީމަ އެވެ. އޭނާއަށް ބެންގަލޫރަށް އާދެވިފައި މިވަނީ ތިންމަސް ދުވަހަށް ވުރެ ގިނަ ދުވަހު ދިއްލީގައި ހުރެފަ އެވެ.\nވިހާން ދަތުރުކޮށްފައިވަނީ ސްޕެޝަލް ކެޓަގަރީ ފަސިންޖަރެއްގެ ގޮތުގަ އެވެ. އަދި ބެންގަލޫރުގެ އެއާޕޯޓުން ވިހާޏް އަށް އޭނާގެ މަންމަ އާ ވަނީ ބައްދަލުވެފަ އެވެ.\nއެހެން މީހުންނެކޭ އެއްފަދައިން ވިހާން އަށް ވެސް ކަރަންޓީނުގައި ހުންނަން ޖެހޭނެ އެވެ. ނަމަވެސް އޭނާ އަކީ 10 އަހަރު ނުފުރޭ ކުއްޖަކަށް ވާތީ އަމިއްލަ ގޭގައި ކަރަންޓީނު ވެގެން ހުރެވޭނެ ކަމަށް އޮފިޝަލުން ބުނެފައި ވެއެވެ.\nއިންޑިޔާގެ އެއް ތަނުން އަނެއް ތަނަށް ދަތުރު ކުރާ މީހުންގެ ތެރެއިން ކޮވިޑް-19 ރެޑް ޒޯންތަކުން އަންނަ މީހުން ސަރުކާރުން ބަހައްޓާ ތަނެއްގައި ކަރަންޓީނު ވާން ޖެހެ އެވެ. އަދި ފަހުން ނެރެފައިވާ ގަވާއިދުގައިވާ ގޮތުން ކަރަންޓީނުގައި ހުންނަ މުއްދަތަށް އެމީހާ އަމިއްލައަށް ފައިސާ ދައްކަން ޖެހެ އެވެ.\nދިހަ އަހަރު ނުފުރޭ ކުދިންނާއި ބަލި މީހުން އަދި އުމުރުން ދުވަސްވީ މީހުން ގޭގައި ކަރަންޓީނު ކުރެވޭނެގޮތް ހަމަޖައްސައިދޭ ކަމަށް ވެސް އިންޑިޔާ ސަރުކާރުން ވަނީ ހަމަޖައްސާފަ އެވެ.\nފްލައިޓް ދަތުރުތައް އަލުން ފަށާފައިވާއިރު ވަރަށް ބޮޑު ބަދަލެއް ފްލައިޓް ތެރޭން ވެސް ފެނެ އެވެ. އޭގެ ތެރޭގައި ކޮންމެ ދަތުރަކަށް ފަހު މުޅި ފްލައިޓް ޑިސްއިންފެކްޓްކުރުމާއި ކެބިން ކުރޫން ޕީޕީއީގައި ތިބުން މިއީ ފެނިފައިވާ ޚާއްސަ ބަދަލު ތަކެވެ.


Aa aharu faahaga kuran Rah dhigga gai Party kuri 19 meehaku hayyarukohfi\nއާ އަހަރު ފާހަގަ ކުރަން ފަޅުރަށެއްގައި ޕާޓީކުރި 91 މީހަކު ހައްޔަރުކޮށްފި\nމަސްތުވާތަކެތި ކަމަށް ބެލެވޭ ބައެއް ތަކެއްޗާއި ބަނގުރަލާއެކު އދ. ރަށްދިއްގާއިން 19 މީހަކު ރޭ ހައްޔަރުކޮށްފި އެވެ.\nފުލުހުން ބުނީ އެ ރަށުން ހައްޔަރުކޮށްފައި ވަނީ 18 އަހަރާއި 27 އަހަރާ ދެމެދުގެ ދިވެހި ފިރިހެނުން ކަމަށާއި އެ މީހުން ހައްޔަރު ކުރީ ރަށްދިއްގާގައި ގިނަ އަދަދެއްގެ ބަޔަކު މަސްތުވާތަކެތި ބޭނުން ކުރަމުންދާކަމުގެ މަޢުލޫމާތު ފުލުހުންނަށް ލިބުމާ ގުޅިގެން އެ އަތޮޅު މަހިބަދޫގައި ތިބޭ ފުލުހުން ހިންގި އޮޕަރޭޝަނެއްގައި ރޭ ދަންވަރު 1:30 އެހާކަންހާއިރު ކަމަށެވެ.\nއަދި ބުނީ ފުލުހުން އެރަށަށް އަރާ ފާސް ކުރިއިރު މަސްތުވާތަކެތި ކަމަށް ބެލެވޭ ތަކެއްޗާއި ބަނގުރާ ފެނިފައިވާ ކަމަށެވެ. އަދި އެ ރަށް ބަލައި ފާސްކުރި އިރު މަސްތުވާތަކެތި ކަމަށް ބެލެވޭ އެއްޗެއްހުރި ބުލެޓް ސައިޒްގެ ތިން ސެލޯފިން ކޮޅާއި މަސްތުވާތަކެތި ކަމަށް ބެލެވޭ އެއްޗެއްހުރި އަށް ސެލޯފިން ކޮޅާއި މަސްތުވާތަކެތި އެއްކޮށްފައިހުރި ކަމަށް ބެލެވޭ ސުއްޓާއަކާއި މަސްތުވާތަކެތި އެއްކޮށްފައި ހުރިކަމަށް ބެލެވޭ ދުންފަތް ޕެކެޓަކާއި ބޭނުންކޮށްފައި ހުރި ދެ ފުޅި ބަނގުރަލާއި ނުކަނޑާހުރި ހަތް ފުޅި ބަނގުރާ ފެނިފައިވެއެވެ.\nހައްޔަރު ކުރި 19 މީހުންގެ ކުޑަކަމުދާ ތަކެތި ނަގައި މަލްޓި ޑްރަގް ޓެސްޓް ކަޕް ބޭނުންކޮށްގެން ޓެސްޓް ކުރުމުން އެ މީހުންގެ ތެރއިން ތެރެއިން 15 މީހުންގެ ކުޑަކަމުދާތަކެތި މަސްތުވާތަކެތީގެ ބާވަތެއްކަމަށްވާ THC އަދި MET އަށް ވަނީ ޕޮޒިޓިވްވި ކަމަށް ވެސް ފުލުހުން ބުންޏެވެ.\nކޯޓުން މިހާރު ވަނީ ހޯމް މިނިސްޓްރީން އަންގާ ތަނެއްގައި އެމީޙުން ބަންދުގައި ބައިތިއްބައިގެން ތަހުގީގު ކުރުމަށް މުއްދަތު ޖަހައިދީފައެވެ.\nމަހިބަދޫ މެޖިސްޓްރޭޓް ކޯޓުން އޭގެ ތެރެއިން ތިން މީހަކަށް 15 ދުވަސް، 13 މީހަކަށް 10 ދުވަސް ދީފައިވާއިރު ތިން މީހަކަށް ފަސް ދުވަސް ޖަހައިދިނެވެ.\nމީގެ ކުރިން މިދިޔަ އަހަރުގެ އޭޕްރީލް މަހުގެ ތެރޭގައި ވ. އަންބަރާ ކިޔާ ރަށެއްގައި މަސްތުވާތަކެއްޗާ އެކު ޕާޓީ ކުރި މައްސަލައިގައި ވެސް އެރަށުން 79 މީހަކު ހައްޔަރުކުރި އެވެ. އެރަށުން ވެސް މަސްތުވާތަކެތި ފެނިފައިވާއިރު އޭގެ ތެރެއިން ގިނަ ބަޔަކު ފަހުން ވަނީ ދޫކޮށްލައިފަ އެވެ.\nއާ އަހަރާ ދިމާކޮށް ފުލުހުން މާލޭގައި ރޭ ހިންގި އޮޕަރޭޝަންގައި ވެސް 23 މީހަކު ހައްޔަރުކޮށްފައިވެ އެވެ. އޭގެ ތެރެއިން ބައެއް މީހުން މަސްތުވާތަކެއްޗާއި ބަނގުރަލާ އެކު ހައްޔަރު ކުރިއިރު ނިވާކަން ކުޑަ ހެދުން އަޅައިގެން އުޅުނު އަންހެނުން ވެސް ހައްޔަރުކުރި މީހުންގެ ތެރޭގައި ހިމެނެއެވެ.


Saafu Vai Ves Mihaaru Libenee Gahnan - Vaguthu\nސާފް ވައިވެސް މިހާރު ލިބެނީ ގަންނަން\nކޮންމެ މީހަކުވެސް ސާފް ވައި ބޭނުންވާނެއެވެ. ނަމަވެސް މިއަދު އެފަދަ ވައި ނުލިބޭ އެތައް ގައުމެއްގެ ރައްޔިތުން އެބަތިއްބެވެ. ދުއްވާ އެއްޗެހި ގިނަވެ، އަދި އެކި ކަހަލަ އިންޑަސްޓްރީތަކުން ބޭރު ކުރާ ވިހަ ގޭހުގެ ސަބަބުން އެ ސާފް ވައި މި ވަނީ ތަޣައްޔަރު ވެފައެވެ. އޭގެ ތެރެއިން އެއް ގައުމަކީ ނިއުޒިލޭންޑެވެ. ނިއުޒިލޭންޑްގައިވެސް ވައި ވަރަށް ބޮޑަށް މި ވަނީ ތަޣައްޔަރުވެފައެވެ.\nކުރާނީ ކީއްހެއްޔެވެ. އެ ސާފް ވައި މިއަދު އެ މީހުންނަށް ލިބެން އެެބައޮތެވެ. އެ ލިބެން އޮތީ ގަނެގެންނެވެ. ނިއުޒިލޭންޑުން މިހާރު ދަނީ ސާފް ވައި ފުޅި ފުޅިއަށް އަޅައިގެން ވިއްކަމުންނެވެ. ވެބްސައިޓެއް މެދުވެރިކޮށް ވިއްކަމުން އަންނަ އެ ފުޅީގެ އަގު 98 ޑޮލަރަށް އަރައެވެ.\n"ނިއުޒިލޭންޑް ފްރެޝް އެއާ"ގެ ނަމުގައި ވިއްކަމުން އަންނަ މި ސާފް ވައި ގަންނާނެ އެތައް ބަޔަކު ތިބޭނެއެވެ. އެ ވެބްސައިޓުގައި ބުނެފައިވާގޮތުގައި،5ލީޓަރުގެ ފުޅިއެއްގައި ވިއްކަމުން އަންނަ އެ ސާފް ވައި ފުޅިން 130 ވަރަކަށް ފަހަރު، ސާފް ވައިގެ ތެރެއަށް ނޭވާ ލެވޭނެއެވެ.\nYou’ve got to be shitting me. Also, $98, so not exactlyacute prank gift. pic.twitter.com/se4fkHUXRW\n— Damian Christie (@damianchristie) October 3, 2018\nމިގޮތަށް ވައި ވިއްކަން ފެށުމުން ގިނަ ބަޔަކު ހައިރާންވެގެން އެ ވާހަކަދައްކަމުން ދެއެވެ. އެއްބަޔަކު ބުނަމުން ދަނީ މިއީ އެއްވެސް އިރެއްގައި އެމީހުން ގަންނަން ޖެހިދާނެ އެއްޗެއްކަަމަށް ނުދެކޭ ކަމަށެވެ.


Indonesia gai anehkaaves fen boduvejje\nމަތިން ނަގާފައިވާ ފޮޓޯއަކުން ފެން ބޮޑުވެފައިވާ ސަރަހައްދެއް\nބޯކޮށް ވާރޭ ވެހުމުގެ ސަބަބުން އިންޑޮނޭޝިއާގައި ފެން ބޮޑުވެ ބަޔަކު މަރުވެ އެތައް ބަޔަކަށް އަނިޔާ ވެއްޖެ އެވެ.\nގުދުރަތީ ކާރިސާތައް ގިނަ އިންޑޮނެޝިއާ އަށް ކުރިމަތިވެފައިވާ ފެންބޮޑުވުމުގައި މިހާތަނަށް 29 މީހުން މަރުވެ، އެތައް ބަޔަކައް އަނިޔާވެފައިވާއިރު ސުމަޓްރާގައި 13 މީހަކު ގެއްލިގެން އެމީހުން ހޯދުމުގެ މަސައްކަތް ކުރަން ފަށާފައިވާ ކަމަށް އެ ގައުމުގެ ޑިސާސްޓާ އެޖެންސީން ވަނީ ބުނެފަ އެވެ.\nފެން ބޮޑުވެފައިވާ ސުމަޓްރާގެ ބެންކުލޫ ޕްރޮވިންސުން 22 މީހުން މަރުވެ އެތައް ސަތޭކަ ގެއެއް ހަލާކުވެ ބުރިޖުތަކާއި މަގުތައް ބެނުން ނުކުރެވޭވަރު ވެފައިވާއިރު އެ ސަރައްހައްދުގައި ދިރިއުޅޭ 12،000 މީހުން ރައްކާތެރި ހިސާބުތަކަށް ގެންދިއުމުގެ މަސައްކަތް ވެސް ވަނީ ފަށާފަ އެވެ.\nއަދި ބޯކޮށް ވާރޭ ވެހެމުން ދިޔަ ވަގުތު ކިސަޑު ފޭބުމުން ސުމަޓްރާގެ ލަމްޕަންގް ޕްރޮވިންސްގައި ހަ މީހަކު ހިމެނޭ އާއިލާއެއް ވަނީ މަރުވެފަ އެވެ.\nމީގެ އިތުރުން ވެރިރަށް ޖަކާޓާގައި ފެންބޮޑުވުމުގެ ސަބަބުން ދެ މީހަކު މަރުވެ 2000 މީހުންނަށް ދިރިއުޅޭ ތަން ދޫކޮށް ދާން މަޖުބޫރުވެފައި ވެއެވެ.\nފެން ބޮޑުވެވެފައިވާ ހިސާބެއްގައި ފެންގަނޑު ބޮޑުވެގެން ދިޔަ ވަގުތު އެ ސަރަހައްދުގެ ބަޔަކު ގެންގުޅުނު ޕައިތަން އާއިލާގެ 14 ހަރުފައެއް ދޫވި އެވެ. އޭގެތެރެއިން ހަ ހަރުފައެއް ފަހުން އަތުލި އެވެ.\nބެންކުލޫގައި އުނަގަނޑާއި ހަމައަށް ފެން ބޮޑުވެފައި\nކިސަޑު ފޭބުމުގެ ނުރައްކާތެރި ހާދިސާތައް ގިނަވުމުގެ އެންމެ ބޮޑު ސަބަބަކީ ސަރަހައްދު ތަކުގައި ވަގަށް ދެލި މައިން ކުރުން އާންމުވެ އެކަމުގެ ސަބަބުން ފަސްގަނޑު ބަލިކަށިވުމުން ކަމަށް ސުމަޓްރާ ސަރުކާރުގެ ކަމާބެހޭ ވުޒާރާތަކުން ބުނެ އެވެ.\nބެންކުލޫގައި ތިމާވެށި ރައްކާތެރި ކުރަން މަސައްކަތް ކުރާ ޖަމިއްޔާއެއްގެ އެކްޓިވިސްޓެއް ބުނާ ގޮތުގައި ވާރޭ ވެހޭ ކޮންމެ ފަހަރަކު ވެސް ބެންކުލޫގެ ހަތަރު ކޯރެއް ބަންޑުން ވެއެވެ. އަދި މިހެން ކަންތައް ދިމާވަނީ އިންސާނުން ގެ އިހުމާލުން ކަމުގަ އެފަރާތުން ކުއްވެރި ކުރެއެވެ.\nމިދިޔަ މަހު ބޯކޮށް ވާރޭ ވެހި ފެންބޮޑުވެ ކިސަޑު ފޭބުމާއި ގުޅިގެން އިންޑޮނީޝިއާގެ 112 މީހަކު މަރުވެ އެތައް ބަޔަކަށް ވަނީ އަނިޔާވެފަ އެވެ. އަދި އެ ހާދިސާގައި ގެއްލުނު މީހުންގެ ތެރެއިން 90 މީހުން މިހާތަނަށް އައި އިރުވެސް ހޯދިފައެއް ނުވެއެވެ.\nއިންޑޮނީޝިއާގެ ސަރުކާރުން ރައްކާތެރި ހިސާބުތަކުގައި ވަގުތީ ހިޔާތައް ވަނީ ގާއިމްކޮށްފަ އެވެ. -- ރޮއިޓާސް\nފެން ބޮޑުވުން އިންޑޮނޭޝިއާ\nކައްކާ ތެލާ ހެދި ވަޒީރުކަން ގެއްލިއްޖެ\nޖީ20 ސަމިޓަށް ދާނަން: އޮސްޓްރޭލިއާ


vnews - Masverikamuge dhaairaagai HCFC beynun kurun huttaalany\nމަސްވެރިކަމުގެ ދާއިރާގައި އެޗްސީއެފްސީ ބޭނުންކުރުން ހުއްޓާލަނީ\nސޮއިކުރުމަށް މިއަދު ބޭއްވި ރަސްމިއްޔާތުގެ ތެރެއިން-- ފޮޓޯ: އެންވަޔަރަމަންޓް މިނިސްޓްރީ\nމަސްވެރިކަމުގެ ދާއިރާގައި ގެންގުޅޭ ފިނިކުރާ ނިޒާމުތަކުން އެޗްސީއެފްސީ ބޭނުން ކުރުން ހުއްޓާލުމަށް އެހީތެރިވުމުގެ ގޮތުން އެންވަޔަރަންމަންޓް މިނިސްޓްރީ އާއި މޯލްޑިވްސް އިންޑަސްޓްރިއަލް ފިޝަރީސް ކޮމްޕެނީ ލިމިޓެޑް(މިފްކޯ) އާއި ދެމެދު އެއްބަސްވުމެއްގައި މިއަދު ސޮއިކޮށްފި އެވެ.\nމި އެއްބަސްވުމަކީ ދިވެހިރާއްޖެއިން ބައިވެރިވެފައިވާ މުއާހަދާއެއް ކަމުގައިވާ މޮންޓްރިއަލް ޕްރޮޓޮކޯލް އޮން ސަބްސްޓެންސަސް ދެޓް ޑިޕްލީޓް ދި އޯޒޯން ލޭޔާގެ ދަށުން ވެވިފައިވާ އެއްބަސްވުމެކެވެ.\nމިއެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ އެންވަޔަރަންމަންޓް މިނިސްޓްރީގެ ސްޓޭޓް މިނިސްޓަރު އަބްދުﷲ ޒިޔާދެވެ. އަދި މިފްކޯގެ ފަރާތުން ސޮއިކުރެއްވީ މިފްކޯގެ ޗީފް އެގްޒެކެޓިވް އޮފިސަރު އަދްލީ އިސްމާއީލެވެ.\nމިއަދު މި ސޮއިކުރެވުނު އެއްބަސްވުމުގެ ދަށުން އެޗްސީއެފްސީ ބޭނުންކުރާ ވަސީލަތްތަކުގެ ބަދަލުގައި ތިމާވެއްޓާ ރައްޓެހި ވަސީލަތްތައް ގަތުމަށް މާލީ އެހީތެރިކަން ފޯރުކޮށްދެވޭނެ ކަމަށް އެންވަޔަރަންމަންޓް މިނިސްޓްރީން ބުނެ އެވެ.\nއެންވަޔަރަމަންޓް މިނިސްޓްރީން ބުނީ މި އެއްބަސްވުމުގެ ދަށުން 2.5 މިލިއަން ދިވެހި ރުފިޔާ މާލީ އެހީގެ ގޮތުގައި މޯލްޑިވްސް އިންޑަސްޓްރިއަލް ފިޝަރީޒް ކޮމްޕެނީއަށް ދިނުމަށް ހަމަޖެހިފައިވާ ކަމަށެވެ.\nމި މަޝްރޫ އަކީ މަލްޓިލެޓެރަލް ފަންޑްގެ ހިލޭގެ އެހީގެ ދަށުން ކުރިއަށް ގެންދާ މަޝްރޫއެކެވެ.


Manmarziyaan ge Furathama Poster Dhahkalaifi\n"މަންމަރްޒިޔާން" ގެ ފުރަތަމަ ފޯސްޓަރު ދައްކާލައިފި--\n8 އޯގަސްޓު 20180ކޮމެންޓް\n"މަންމަރްޒިޔާން" ގެ ފުރަތަމަ ފޯސްޓަރު ދައްކާލައިފި\nތާފްސީ ޕަންނޫ އާއި އަބީޝޭކް ބައްޗަން ލީޑު ރޯލުން ފެނިގެންދާ ފިލްމު "މަންމަރްޒިޔާން" ގެ ފުރަތަމަ ފޯސްޓަރު ދައްކާލައިފިއެވެ.\nއަނޫރާގް ކަޝަޔަބް ޑައިރެކްޓު ކުރާ އެފިލްމުގެ ފޯސްޓަރު އަބީޝޭކާއި އަނޫރާގް ވަނީ މިއަދު ދައްކާލާފައެވެ. އެގޮތުން ޓުވިޓާ މެދުވެރިކޮށް އަބީޝޭކް އެފޮޓޯ ހިއްސާކޮށްފައިވާއިރު އެފޮޓޯއިން ފެނިގެންދަނީ އަބީޝޭކާއި ތާޕްސީ ދެމީހުން އެކަކު އަނެކަކަށް ބަލަހައްޓައިގެން ތިބޭ މަންޒަރެވެ.\nއަބީޝޭކް ބުނީ "އަސްލު ހިތް ބޭނުންވަނީ ކޮންއެއްޗެއް ހެއްޔެވެ؟" މިހެންނެވެ. އަދި މާދަމާ ފިލްމުގެ ޓްރައިލާ ނެރޭނެ ކަމަށް ވެސް އަބީޝޭކް ވަނީ ބުނެފައެވެ.\nWhat does the heart really want? #Manmarziyaan Trailer out tomorrow @ErosNow @taapsee @vickykaushal09 @aanandlrai @anuragkashyap72 @FuhSePhantom @cypplOfficial @ItsAmitTrivedi pic.twitter.com/mSbLyTVpdM— Abhishek Bachchan (@juniorbachchan) August 8, 2018\nއަބީޝޭކް އެންމެ ފަހުން ކުޅެފައިވަނީ "ހައުސްފުލް 3"އެވެ. އޭގެ ދެއަހަރު ފަހުން ނެރެން ހަމަޖެހިފައިވާ މަންމަރުޒިޔާންއަކީ ލޯބީގެ ވާހަކައެއްގެ މައްޗައް ހަދާ ފިލުމެކެވެ. އެފިލްމު ނެރުމަށް ނިންމާފައިވަނީ އަންނަ މަހު 14 ގައެވެ.\nމަންމަރްޒިޔާން އަބީޝޭކް ބަޗަން ތާޕްސީ ޕަންނޫ


Turkey ge coach bunanee Euro kaamiyaabu kureveyne kamah | Mihaaru\nތުރުކީގެ ކޯޗު ބުނަނީ ޔޫރޯ މުބާރާތް ކާމިޔާބު ކުރެވޭނެ ކަމަށް\nތުރުކީގެ ކޯޗް ގުނެސް ޕްރެންސް ކޮންފަރެންސްގައި ވާހަކަ ދައްކަނީ --- ފޮޓޯ: އޭއެފްޕީ\n11 ޖޫން 2021 - 12:15\nރޯމް (ޖޫން 11) - މުބާރާތް ފަށަން އެންމެ ފުރަތަމަ ޝެޑިއުލް ކުރިތާ، އެއް އަހަރު ފަހުން ބާއްވާ ޔޫރޯ ފުޓްބޯޅަ މުބާރާތުގެ ފުރަތަމަ މެޗުގައި، ތުރުކީ އާ ދެކޮޅަށް އިޓަލީން މިރޭ ނުކުންނާނެ އެވެ.\nރާއްޖޭ ގަޑިން މިރޭ ދަންވަރު 12 ޖަހާއިރު ފަށާ މެޗަކީ، ތުރުކީ އާއި އިޓަލީ އަށް ހާއްސަ މެޗެވެ. ރަޝިއާގައި 2018 ވަނަ އަހަރުގެ ވޯލްޑް ކަޕަށް އިޓަލީ ކޮލިފައި ނުވުމުން، އެ ޓީމުގެ ކޯޗު ކަމަށް ރޮބާޓޯ މަންޗިނީ ހަމަޖެއްސި އެވެ. އަޑިގަނޑަކަށް ވެއްޓުނު އިޓަލީގެ ފުޓްބޯޅަ ނަގަން މަންޗިނީ ގެނައި ބަދަލުތަކުގެ ފުރަތަމަ ޓެސްޓަކީ މި ފަހަރުގެ ޔޫރޯ އެވެ.\nމެންޗެސްޓާ ސިޓީ އާއި އިންޓަ މިލާންއަށް ޕްރިމިއާ ލީގާއި ސެރީ އާ ގެ ޗެމްޕިއަންކަން ހޯދައިދިން ކޯޗު ޓީމަށް ގެނައި އެންމެ ބޮޑު ބަދަލުގައި އެންމެ މުހިންމު ޑިޕާޓްމެންޓަކީ ޓީމުގެ މިޑްފީލްޑެވެ. މެދުތެރޭގެ ކީ ޕްލޭޔަރަކަށް މާކޯ ވެރާޓީ ހުރި ނަމަވެސް އޭނާއަށް މިރޭ ގެ މެޗުގައި ކުޅެވެނެ ކަމަކަށް ނުބެލެވެ އެވެ. ޕީއެސްޖީގެ މިޑްފީްލޑަރަށް ލިބުނު އަނިޔާ އިން އޭނާ މުޅިން ރަނގަޅު ނުވެ އެވެ.\nއިޓަލީގެ ކޯޗު ރޮބާޓޯ މަންޗިނީ އެ ޓީމުގެ ޓްރޭނިންގައި --- ފޮޓޯ: އޭއެފްޕީ\nވެރާޓީގެ ފިޓްނަސްއާ ބެހޭގޮތުން ސުވާލު އުފެދުނަސް، މިޑްފީލްޑްގައި ވިދުންގަދަ ތަރިން އިޓާލީގައި ހުސްވީކީ ނޫނެވެ. އެޓަލާންޓާ އާ އެކު މިދިޔަ ދެ ސީޒަންގައި މޮޅު ކުޅުމެއް ދެއްކި މަޓޭއޯ ޕެސީނާ އާއި ސަސުއޯލޯގެ މެނައުލް ލޮކެޓެލީ އަކީ އިޓަލީގެ މިޑްފީލްޑްގައި އެންމެ މުހިންމު ދެ ނަމަވެ. ސަސުއޯލާއާ އެކު ލޮކެޓެލީ ހޯދި ކުރި އެރުމާ އެކު އޭނާ ފާހަގަ ކުރެވިފައި މިދިޔަ ސީޒަންގައި އިޓަލީގެ އެންމެ ވަރުގަދަ މިޑްފީލްޑަރުގެ ގޮތުގަ އެވެ.\nޔޫރޯއާ ކުރިމަތިލާއިރު، 2018 ގެ ފަހުން އެއްވެސް މެޗަކުން އެ ޓީމު ބައެއްޔެއް ނުވެ އެވެ. ބަލި ނުވެ 27 މެޗު ފުރިހަމަ ކުރި އެވެ. އެންމެ ފަހުން ކުޅުނު އަށް މެޗުގައި އެ ޓީމު ކޮޅަށް ގޯލެއް ވަދެފައެއް ނުވެ އެވެ.\nތުރުކީގެ ޔޫރޯ ތާރީޚުގައި އެންމެ ފަހުން އެ ޓީމު ކުޅުނު ހަތަރު ޔޫރޯގައި ވެސް ފުރަތަމަ މެޗުން މޮޅު ވެވިފައެއް ނުވެ އެވެ. އަދި އިޓަލީއާ ދެކޮޅަށް ކުޅުނު އެއްވެސް މެޗަކުން އެ ޓީމަށް މޮޅުވެފައެއް ނުވެ އެވެ. މިރޭގެ މެޗުން އިޓަލީ ބަލި ކުރެވޭނެ ކަމުގެ ވާހަކަތައް ތުރުކީގެ ކޯޗު ޝެނޯލް ގުނެސް ވަނީ ދައްކައިފަ އެވެ. އޭނާ ދެއްކި އަނެއް ވާހަކަ އަކީ މުބާރާތް ކާމިޔާބު ކުރާ ވާހަކަ އެވެ.\n"އެހެން ޓީމުތަކަކޭ އެއްފަދައިން އަހަރެމެން މިތިބީ މުބާރާތް ކާމިޔާބު ކުރަން އައިސް،" މިރޭ ރޯމްގައި ކުޅޭ މެޗުގެ ކުރިން ގުނެސް ބުންޏެވެ. "އަަހަރެން އުންމީދު ކުރަން ފައިނަލްގައި އިޓަލީއާ ދެކޮޅަށް ކުޅެން ޖެހޭނެ ކަމަށް."\nކޮރެއާ-ޖަޕާންގައި 2002 ގައި ބޭއްވި ވޯލްޑް ކަޕްގައި ތުރުކީ އަށް މުބާރާތުގެ ތިން ވަނަ ހޯދައިދިން ގުނެސް ބުނީ، އިޓަލީއާ ދެކޮޅަށް މިރޭ ކުޅޭ މެޗު، ތުރުކީއަށް ކާމިޔާބު ކޮށްދޭން އެހީވަނީ އިޓަލިއަން ލީގުގައި ކުޅޭ ތުރުކީ ކުޅުންތެރިން ކަމަށެވެ.\n"އެ ކުޅުންތެރިންގެ ޓްރެއިނިންތައް ކުރިއަށް ގެންދަނީ އިޓާލިއަން ލީގުގައި،" ގުނެސް ބުންޏެވެ. "އިޓަލީގެ ފުޓްބޯޅައިގެ ކަލްޗާ އެ ކުޅުންތެރިންނަށް އެނގޭނެ."\nތުުރުކީގެ ޑިފެންޑަރު މެރިހް ޑެމިރަލް ކުޅޭނީ ޔުވެންޓަސް އަށެވެ. ކާން އައުހާން އާއި މާޓް މުލްޑާ އަކީ ސަސުއޯލޯގެ ދެ ކުޅުންތެރިންނެވެ. ހަކާން ކަލްހޮނޮގުލޫ ކުޅޭނީ އޭސީ މިލާން އަށެވެ. މިދިޔަ ސީޒަންގެ ލެސްޓާ ސިޓީ އަށް ކުޅުނު ޗެންގިޒް އުންޑާ، ވަނީ ކުރިން ރޯމާ އަށް ކުޅެފަ އެވެ.\nތުރުކީއަށް އަށް ސަޕޯޓްކުރާނި. ކޮން އިޓަލީއެއް، ޖަރުމަނެއް، އިނގިރެސިންނާ ޕޯޗުގަލް މިހުން ރައްޖެ ހިފިމިހުން އެއީ


Security Council ge gondieh muhinmee keehve?\nސެކިއުރިޓީ ކައުންސިލްގެ ގޮނޑިއެއް މުހިންމީ ކީއްވެ؟\nއދ ގެ ސެކިއުރިޓީ ކައުންސިލްގެ ބައްދަލުވުމެއްގެ ތެެރެއިން.\nޔޫއެން ސެކިއުރިޓީ ކައުންސިލަށް ނަަންޕާމަނެންޓް މެންބަރުން ހޮވުމަށް ބާއްވާ އިންތިހާބުގައި މިއަދު ވޯޓުލާއިރު ބައެއް ގައުމުތަކަށް އެވޯޓު ވަނީ ކާމިޔާބުވެ ނިމިފައެވެ. އެއީ ވާދަކުރާނެ އެހެން ބައެއް ސަރަހައްދީ ގްރޫޕުގައި ނެތީމައެވެ. އެގޮތުން ހުޅަނގުގެ ގައުމުތައް ހިމެނޭ ގްރޫޕުން ހޮވާ ދެގޮނޑިއަށް ޖަރުމަނާއި ބެލްޖިއަމް އިންތިހާބުވާނެކަން މިހާރު ވަނީ ކަށަރުވެފައެވެ. އެއީ އެ ސަރަހައްދަށް ވާދަ ކުރަން އުޅުނު ތިން ވަނަ ގައުމުކަމަށްވާ އިޒްރޭލުން މިހާރު ނަން އަނބުރާ ގެންގޮސްފައި ވާތީއެވެ.\nވާދަވެރިކަން މިހާރު އޮތީ އޭޝިއާ ޕެސިފިކް ސަރަހައްދުގައެވެ. މި ސަރަހައްދުން އެންމެ ގޮނޑިއަކަށް ގައުމެއް އިންތިހާބު ކުރާ އިރު ދެ ގޮނޑިއަށް ވާދަކުރަނީ މުސްލިމުންގެ އެންމެ ބޮޑު އާބާދީއެއް އޮންނަ އިންޑޮނޭޝިއާއާއި ކުޑަޔަކަސް އަޑުގަދަ ދިވެހިރާއްޖެ އެވެ.\nމެމްބަރުން އިންތިހާބު ކުރަނީ ކިހިނެތް؟\nޔޫއެން ސެކިއުރިޓީ ކައުންސިލްގައި ތިބޭނީ ދާއިމީ ފަސްމެމްބަރުންނާއި ދާއިމީ ނޫން 10 މެމްބަރުންނެވެ. ދާއިމީ މެމްބަރުންނަނީ ޔޫއެންގެ ފައުންޑާ މެމްބަރުންކަމަށްވާ އެމެރިކާ، ރަޝިޔާ،ޗައިނާ، އިނގިރޭސިވިލާތް އަދި ފްރާންސެވެ.\nދާއިމީ ނޫން 10 މެމްބަރުން ހޮވަނީ ޔޫއެންގެ އާއްމު މަޖިލީހުގައި ނަގާ ވޯޓަކުންނެވެ. ދާއިމީ ނޫން މެމްބަރުން އިންތިހާބުކުރާނީ ވެސް ދެއަހަރު ދުވަހުގެ މުއްދަތަކަށެވެ. މިއަދު ބާއްވާ އިންތިހާބުން ހޮވާނީ 2019 ވަނަ އަހަރުން ފެށިގެން 2020 ވަނަ އަހރުގެ ނިޔަލަށް މެމްބަރުކަންކުރާނެ ގައުމުތަކެކެވެ. އާއްމު މަޖިލީހުގައި ޔޫއެންގެ މެމްބަރު 193 ގައުމު ތިބޭނެއެވެ. އެކަމަކު ސެކިއުރިޓީ ކައުންސިލަށް މެމްބަރަކު ހޮވަން ވޯޓުލާނީ އެގައުމެއް ވާދަކުރާ ސަރަހައްދުގެ ގައުމުތަކުން އެކަންޏެވެ.\nއެހެންވީމާ ރާއްޖެ ވާދަކުރާ އިންތިހާބުގައި ވޯޓުލާނީ އޭޝިއާ ޕެސިފިކް ސަރަހައްދުގެ ގައުމުތަކުން އެކަންޏެވެ.\nވާނީ ކޮން ފައިދާއެއް؟\nޔޫއެން ސެކިއުރިޓީކައުންސިލްގެ މެމްބަަކަށް ވުމުން އެގައުމަކަށް އެ އާދެވުނީ ގިނަ ކަންކަމެއްގައި އަޑު އުފުލޭނެ މަގާމަކަށެވެ. އެއީ ބައިނަލް އަގުވާމީ ސުލްހައާއި ހަމަނުޖެހުންތަކުގެ ކަންކަމުގައި ވެސް އަޑު އުފުލޭނެ މަގާމެކެވެ. މިސާކަލަށް އުތުުކޮރެއާގެ ނިއުކްލިއަ ހަތިޔާރުގެ ކަންތަކުން ފެށިގެން ގޮސް ސޫރިޔާ ހަނގުރާމައާއި ޔަމަނާއި ސައުތު ސޫދާނުގެ މައްސަލައިގައި ވެސް ނިންމުންތައް ނިންމާނީ ސެކިއުރިޓީ ކައުންސިލުންނެވެ.\nރާއްޖެއާ މިފަހަރު ވާދަކުރާ އިންޑޮނޭޝިއާއަކީ އެއްގައުމެެއްގައި މުސްލިމުންގެ އާބާދީ އެންމެ ގިނަ ގައުމެވެ. އަދި އެއީ ސެކިއުރިޓީކައުންސިލްގެ މެމްބަރުކަން ކުރިންވެސް ކޮށްފައިވާ ގައުމެކެވެ. އެގައުމުން ވަނީ އެކައުންސިލްގެ މެމްބަރުކަން ތިން ފަހަރު ކޮށްފައެވެ.


BREAKING: Raees Nasheedhah inzaaru dhin meehaa R. Meedhoo in hayyaru koffi | Fainu Online\nބާތިލުކުރި އެމްޑީޕީ އިނގުރައިދޫ ދާއިރާގެ ވޯޓު، އަލުން ނަގަން ފަށައިފި\nޕީސީއާރާއި ނުލާ މިހާރު ފައިނަށް ދަތުރު ކުރެވޭނެ\nއުނގޫފާރު ރީޖަނަލް ހޮސްޕިޓަލްގައި ވަޒީފާގެ ފުރުސަތު\nކިނޮޅަހު ބަނދަރުގެ ނެރު ފުންކޮށް އުޅަނދުފަހަރަށް ވަދެވޭނެ ގޮތް ހަދައިފި\nއުނގޫފާރު މަގުތަކުގައި ތާރު އަޅައި ނިންމާލައިފި\nޕީސީއާރު ނުހަދާ ދަތުރު ކުރެވޭ ލިސްޓުގައި ރ. އަތޮޅުގެ 11 ރަށެއް\nރައީސް ނަޝީދަށް އިންޒާރުދިން މީހާ ރ. މީދޫން ހައްޔަރު ކޮށްފި\n23 އޯގަސްޓު 2021, ހޯމަ, 15:41\nމީސްމީޑިއާގައި ކުރީގެ ރައީސް އަދި ރައްޔިތުންގެ މަޖުލީހުގެ ރައީސް މުޙައްމަދު ނަޝީދަށް އިންޒާރުދިން މީހާ ރ. މީދޫން ހައްޔަރު ކޮށްފިއެވެ.\nމަޢުލޫމާތު ލިބިފައިވާ ގޮތުގައި އެރަށުން ހައްޔަރު ކޮށްފައިވަނީ މީދޫއަށް ނިސްބަތްވާ މީހެއް ނޫނެވެ.\nފުލުހުން ބުނެފައިވަނީ, އެއީ 40 އަހަރުގެ ދިވެހި ފިރިހެނެއް ކަމަށެވެ. ނަމަވެސް އޭނާއާ ބެހޭ އިތުރު ތަފުސީލެއް ފުލުހުން ނުދެެއެވެ.\nފުލުހުން ބުނީ އެ މައްސަލަ ތަހުގީގު ކުރަމުން އަންނަ ކަމަށެވެ.\nމީގެ ދުވަސްކޮޅެއް ކުރިން ކުރި، ފޭސްބުކް ވީޑިއޯ ޕޯސްޓެއްގައި ރައީސް ނަޝީދަށް އިންޒާރުދީ އޭނާ ބުނެފައި ވަނީ، "ރައީސް ނަޝީދު ދެން ރާއްޖެ އަތުވެއްޖެ ނަމަ ބަދުރު ދުވަހު އަބޫޖަހުލަށް ހެދިގޮތް ހަދާނަން،" ކަމަށެވެ.\nއަބޫޖަހުލު ގަތުލު ކޮށްލީ ބަދުރު ހަނގުރާމައިގައެވެ.\nއިތުރު ލިޔުންތައް ރ. މީދޫ\nނ، ރ، ބ އަދި ޅ އަތޮޅުގެ ފުލުހުންގެ ޑިވިޒަން ކޮމާންޑަރު ކުއްލި ގޮތަކަށް ނިޔާވެއްޖެ\nފައިނު އަދި ހުޅުދުއްފާރު ޒުވާނުން އެކުގައި ޒުވާނުންގެ ދުވަސް ފާހަގަކުރުން\nފައިނު ފެނާއި ނަރުދަމާ މަޝްރޫޢު: ހޮޅިވަޅުލުން މިއަދު ފަށައިފި\nފައިނުގައި ކުރިޔަށް ގެންދިޔަ ޤުރްއާން އޮޑިޝަނުން ހޮވުނު ދަރިވަރުންގެ ލިސްޓް އާންމުކޮށްފި\nކިނޮޅަހު ޖަމްޢިއްޔަތުލް އިއްތިހާދުގެ ވޮލީ މުބާރާތުގެ ޗެމްޕިއަންކަން ބޭރިއަންސް އިން ހޯދައިފި\nކޮރޯނާ ވައިރަސް ރ. ފައިނު ރ. މީދޫ ޝަރީފް ސަރގެ ކޮލަމް ވާހަކަ ފައިނު ކައުންސިލް އިސްލާމް ދީން ރ. ދުވާފަރު ރ. ކިނޮޅަސް ލޯކަލް އިންތިހާބު ރ. އުނގޫފާރު ރ. މަޑުއްވަރި ހިތް ތެޅުނުވަރުން ރ. އިނގުރައިދޫ ފުޓްބޯޅަ ރ. އަލިފުށި އާދަމް ޝަރީފް ޢުމަރު ފައިނު ކްލަބް ޔަންގްސްޓަރސް


ރާއްޖެއިސްލާމް | ދުނިޔޭގެ މުޞީބާތްތަކާއި އުނދަގޫތައް – 11\nމުޞީބާތަކީ ބައެއް ފަހަރު ސަޒާއެކެވެ.\nބަޔާންވެ ދިޔަ ފޮޅުވަތްތަކުން ދުނިޔަވީ މުޞީބާތްތަކާ އުނދަގޫތަކަކީ އިމްތިޙާނެއްކަން އެނގިގެން ހިނގައްޖެއެވެ. އެފަދަ ކަންކަމުގައި އަޅާއަށް އޮތީ ކެތްތެރިވެ ﷲ ގެ މިންވަރުފުޅަށް ރުހި ޤަބޫލުވެގެންހުރުމެވެ. މީގެ އިތުރުން އިންސާނުންނަށް އެބައިމީހުންގެ ނުބައި ޢަމަލުތަކާ ފާފަތަކުގެ ނަތީޖާއެއްގެ ގޮތުންވެސް ބައެއް މުޞީބާތްތަކާ ކުރިމަތިލާންޖެހެއެވެ. މިފަދަ ހުރިހާ ކަމަކީ ﷲ ގެ ޙަޟްރަތުން އަންނަ ސަޒާއެކެވެ. އަދި ނުބައި ޢަމަލުތައް ދޫކޮށްލުމަށް ދެވޭ އިންޒާރެކެވެ. އެއީ އަޅާ ތިމާގެ ފާފަތަކުގެ މައްޗަށް ހިތާމަކޮށް ﷲ ގެ ޙަޟްރަތަށް ތައުބާވެ ރުޖޫޢަވޭތޯއެވެ. ]وَمَا أَصَابَكُم مِّن مُّصِيبَةٍ فَبِمَا كَسَبَتْ أَيْدِيكُمْ y [ [سورة الشورى 30] މާނައީ: ތިޔަބައިމީހުންނަށް ޖެހޭހާ مصيبة އެއް ޖެހެނީ، ތިޔަބައިމީހުންގެ އަތްތަކުން ހޯދިކަންތަކުގެ ސަބަބުންނެވެ.\nދުނިޔަވީ މުޞީބާތްތަކާ އުނދަގޫތަކުގެ މިބާވަތް ރަގަޅަށް ދަނެގަނެ ޚާއްޞަ ސާމާލުކަމެއް ދިނުމަކީ ކޮންމެހެންވެސް ކުރަންޖެހޭނެ ކަމެކެވެ. އެހެނީ އަޅުތަކުން، ﷲ ތަޢާލާގެ އިންޒާރާމެދު ފަރުވާކުޑަކޮށް ޣާފިލުވެ، އެކަލާނގެ އަމުރުފުޅުތައް ފުރަގަހަށް އެއްލައިލި ހިނދު ވޭތުވެދިޔަ އުންމަތްތަކަށްވެސް ގަދަފަދަވެގެންވާ ޢަޒާބު ފޮނުއްވައި އެބައިމީހުން ހަލާކުކުރެއްވިކަން މައްޗަށް ކީރިތިޤުރުއާން ހެކިދެއެވެ. ﷲ ތަޢާލާ، نوح عليه السلام ގެ ޤައުމުގެ ކާފިރުން ފެނުގެ ތެރެއަށް ޢަރަޤުކުރެއްވިއެވެ. هود عليه السلام ގެ ޤައުމަށް ވަރުގަދަ ވައިގެ ޠޫފާނެއް ފޮނުއްވައި އަނިޔާވެރީން މަރު ނިދިން ނިއްދެވިއެވެ. صالح عليه السلام ގެ ޒަމާނުގައި ވަރުގަދަ ޒަލްޒަލާއެއް ފޮނުއްވައިގެން ކިބުރުވެރީންގެ ބޯތައް ތިރިކުރެއްވިއެވެ. لوط عليه السلام ގެ ޤައުމުގެ މައްޗަށް އޮތް ފުށް ދަށަށްޖެއްސެވިއެވެ. އަދި އަލިފާނުން ދޮންކުރެވިފައިވާ މަށީގެ ހިލަ ފާސިޤު ފާޖިރުންގެ މައްޗަށް ވެއްސެވިއެވެ. ވޭތުވެދިޔަ އުންމަތްތަކުގެ މިވާހަކަތަކާއި ދެންވެސް ހުރި މިފަދަ ޙާދިޘާތަކުން ﷲ ތަޢާލާއަށް ނުކިޔަމަންތެރިވުމުގެ ހުރި ބިރުވެރި ނުރައްކާތެރި ހިތި ނިމުމުގެ މަތީން އަހަރަމެންނަށް ހަނދާންކޮށްދެއެވެ. ﷲ ތަޢާލާ ވަޙީކުރައްވާފައިވެއެވެ. ] فَلْيَحْذَرِ الَّذِينَ يُخَالِفُونَ عَنْ أَمْرِهِ أَن تُصِيبَهُمْ فِتْنَةٌ أَوْ يُصِيبَهُمْ عَذَابٌ أَلِيمٌ [ [سورة النور 63] މާނައީ: ފަހެ، އެކަލާނގެ أمر ފުޅާ خلاف ވާމީހުންނަށް ބަލާއެއް ނުވަތަ ވޭންދެނިވި عذاب އެއް ޖެހިދާނެކަމަށް، އެއުރެން ބިރުވެތިވާހުށިކަމެވެ!\nﷲ ގެ ޢަޒާބު ނުވަތަ ސަޒާ ކޮންމެފަދަ ގޮތަކަށްވެސް އަތުވެދާނެއެވެ. މިއަދު ދުނިޔޭގެ އަހުލުވެރިންނަށް ހަމަ ޙަޤީޤަތުގައިވެސް ކުރިމަތިވެފައިވާ ބޮޑުވެގެންވާ އެއް މުޞީބާތެއްކަމުގައި އެއިޑްސް ބަލީގެ ސަޒާ ހިމެނޭނެއެވެ. މިބަލި އެންމެ ފުރަތަމަ ދުނިޔެއަށް ފާޅުވެ ފެތުރެން ފަށައިފަވަނީ 1980 ގެ އަހަރުތަކުގައެވެ. މިއީ މިހާތަނަށް ފެނުނު އެންމެ ނުރައްކާތެރި ފަނާކުރަނިވި އެއްބަޔެވެ. މިބަލީގެ ސަބަބުން ހަށިގަނޑުގެ ދިފާޢީ ނިޒާމުގެ ބާރުކަނޑުވައިލަައެވެ. އަދި ފަސޭހަކަމާއެކު ހުރިހާ ވައްތަރެއްގެ ވަބާތަކުގެ ހާއްޔަކަށް ހަށިގަނޑުވެގެންދެއެވެ. މީހަކަށް މިނުރައްކާތެރި ބަލިޖެހިއްޖެނަމަ މަދު އަހަރުތަކެއްގެ ތެރޭގައި އެމީހަކު މިދުނިޔެއާ ވަކިވާންޖެހެއެވެ. މިބައްޔަކީ ހުއްދަނޫން ގޮތްގޮތަށް ޖިންސީ ގުޅުންހިންގުމާ އެއްޖިންސުން ގުޅުންހިންގުމާ މަސްތުވާތަކެތި ބޭނުންކުރުމާ އަދިވެސް މިފަދަ ނުބައި ޢަމަލުތަކުގެ ސަބަބުން ޢާންމުގޮތެއްގައި ޖެހޭ ބައްޔެކެވެ. މިފަދަ ޢަމަލުތަކަށް އަރައިގަތުމަކީ ﷲ ތަޢާލާގެ ޙައްދުތައް މުގުރައި ޙައްދުތައް ފަހަނައަޅައި ދިޔުންކަމާމެދު އެއްވެސް ޝައްކެތްނެތެވެ.\nބައެއް މީހުން ފަހަރުގައި ބުނެފާނެއެވެ. އެއިޑްސް ބަލިޖެހެނީ ހަމައެކަނި ފާފަކުރާ މީހުންނަށް އެކަންޏެއްނޫނެވެ. އަދިކިއެއްތަ! ހެޔޮލަފާ ރަގަޅު އެތައް ބަޔަކަށްވެސް އެބަލިޖެހިފައިވެއެވެ. މިފަދަ މީހުންގެ ބުނުންތަކަށް ކީރިތިޤުރުއާން ދޭ ޖަވާބަކީ ފަހެ ﷲ ގެ ޢަޒާބު ހަމައެކަނި ފާފަކުރާ މީހުންގެ މައްޗަށް ޚާއްޞަވެގެންނުވެއެވެ. އަދި ކިއެއްތަ! އެންމެހާ މީސްތަކުންގެ މައްޗަށް އެފަދަ ޢަޒާބު ޢާންމުވެގެންވެއެވެ. ﷲ ތަޢާލާގެ ވަޙީ ކުރައްވާފައިވެއެވެ. ] وَاتَّقُوا فِتْنَةً لَّا تُصِيبَنَّ الَّذِينَ ظَلَمُوا مِنكُمْ خَاصَّةً ۖ وَاعْلَمُوا أَنَّ اللَّـهَ شَدِيدُ الْعِقَابِ [ [سورة الأنفال 25] މާނައީ: އަދި ތިޔަބައިމީހުން ފިތުނައަކަށް ބިރުވެތިވެ ރައްކާތެރިވާށެވެ! އެ ފިތުނައައިސް ޖެހިދާހުށީ، ތިޔަބައިމީހުންގެ ތެރެއިން އަނިޔާވެރިވި މީހުންނަށް އެކަންޏެއްނޫނެވެ. އަދި ހަމަކަށަވަރުން، ﷲ އީ، عقوبات ގަދަފަދަވެގެންވާ ކަލާނގެކަން ތިޔަބައިމީހުން ދަންނާށެވެ.\nމިއަދު ވަރަށް ގިނަ ތަފާތު ޢަޖައިބުކުރަނިވި އާބަލިތަކާ އިންސާނުން މިވަނީ ކުރިމަތިލާންޖެހިފައެވެ. ނުރައްކާތެރި ޠޫފާނުތަކާ ފެންބޮޑުވުންތަކާ ބިންހެލުންތަށް ދުނިޔޭގެ އެކި ހިސާބުތަކަށް މިހުންނަނީ އަބަދުވެސް އައިސްއައިހެވެ.\nބައެއްފަހަރު ކާފަރުންގެ އަނިޔާވެރިކަމުގެ ސިފައިގައިވެސް މިފަދަ ސަޒާތަކާ އިންޒާރުތައް އާދެއެވެ. އަދުގެ ދުނިޔެއަށް ނަޒަރު ހިންގަވައިލައްވާށެވެ! ދުނިޔޭގެ ހުރިހާ ކަންކޮޅެއްގައިވެސް ކާފަރުންނާ މުނާފިޤުންގެ އަތްތަކުން މުސްލިމުންނަށް ދަނީ ވޭނާއި ތުރާތައް ލިބެމުންނެވެ. ކުއްފާރުންގެ އަނިޔާވެރިކަމުގެ އުޑީގައި ނިކަމެތިވެ ފިސްފިސްވަމުންނެވެ.\nމިއީ އަހަރަމެން މުސްލިމުން ﷲ ތަޢާލާއަށް ނުކިޔަމަންތެރިވުމުގެ ނަތީޖާއެވެ. ﷲ ތަޢާލާ، އަހަރަމެންނަށް އިންޒާރުކުރައްވަނީ އަދި ހަނދުމަކޮށްދެއްވަނީ ސަލާމަތްވުމަށްޓަކައި އޮތީ ހަމަ އެންމެ މަގެއްކަމެވެ. އެމަގަކީ ﷲ ތަޢާލާގެ އަމުރުފުޅުތަކަށް އުރެދިގަތުން ހުއްޓައިލުމެވެ. އަދި ﷲ ގެ ޙައްދުތަކުގެ ތެރޭގައި ތިމާމެންގެ ޢަމަލުތައް ހިފެހެއްޓުމެވެ. ކީރިތިޤުރުއާނުން ޢިބްރަތްލިބިގަންނަމާތޯއެވެ. ] ظَهَرَ الْفَسَادُ فِي الْبَرِّ وَالْبَحْرِ بِمَا كَسَبَتْ أَيْدِي النَّاسِ لِيُذِيقَهُم بَعْضَ الَّذِي عَمِلُوا لَعَلَّهُمْ يَرْجِعُونَ [ [سورة الروم 41] މާނައީ: މީސްތަކުންގެ އަތްތަކުން ހޯދައިގަތް ކަންތަކުގެ ސަބަބުން، އެއްގަމާއި ކަނޑުގައި ނުބައިކަން ފާޅުވެއްޖެއެވެ. އެއުރެން ކުރި ބައެއް عمل ގެ ރަހަ އެއުރެންނަށް ދެއްކެވުމަށެވެ. (އެއީ) އެއުރެން (توبة ވެ) رجوع ވުމަށްޓަކައެވެ.\nއިންސާނާއަށް އެދެވިގެންވަނީ މިންޖުނުވެވޭފަދަ މުޞީބާތެއްގައި ހައްޔަރުވުމުގެ ކުރީން މިއިންޒާރުތަކާ މެދު ވިސްނާ ފިކުރުކޮށް އެބައިމީހުންގެ ބަރުބާދީގެ ސަބަބެއްކަމުގައި ހިމެނުނު އެންމެހާ ޢަމަލުތަކެއް ދޫކޮށްލައި ﷲ ގެ ޙަޟްރަތަށް ރުޖޫޢަވެ ތައުބާވުމެވެ. އަދި ތެދުވެރިކަމާ އިޚްލާޞްތެރިކަމުގެ މަގުގައި ޘާބިތުވެ ﷲ ގެ ރުއްސެވުން ޙާޞިލްކުރުމަށް މަސައްކަތްކުރުމެވެ. އެހެންނޫނީ މާބޮޑަށް ލަސްވެ ވަގުތު ފާއިތުވެދާނެއެވެ. (ނުނިމޭ)


STO in vikkaa Petrol aai Desal ge agu bodu kofii | ThePress\n21 February 2021, 09:16\nކާނިވާ ސަރަހައްދު ޕެޓްރޯލް ޝެޑްގައި ހިދުމަތް ދެމުން ދަނިކޮށް / ފައިލް ފޮޓޯ: ސޯޝަލް މީޑިއާ\nދުނިޔޭގެ ބާޒާރުގައި ތެލުގެ އަގު ބޮޑުވަމުން ދިއުމާ އެކު އެސްޓީއޯއިން ތެލުގެ އަގަށް ބަދަލު ގެނެސްފިއެވެ.\nއެސްޓީއޯއިން ބުނީ މިއަދުން ފެށިގެން ޕެޓްރޯލް ލީޓަރަކުން 0.37 ލާރި އަދި ޑީސަލް ލީޓަރަކުން 0.48 ލާރި ބޮޑުކޮށްފައި ވާކަމަށެވެ. ކުރިން އެސްޓީއޯއިން ވިއްކަމުން އައި ޕެޓްރޯލް ލީޓަރެއްގެ އަގަކީ 8.07 ރުފިޔާއެވެ. ނަމަވެސް އަގަށް ގެނައި ބަދަލާއެކު މިއަދުން ފެށިގެން ޕެޓްރޯލް ލީޓަރެއް ލިބޭނީ 8.44 ރުފިޔާއަށެވެ.\nއަދި އެސްޓީއޯއިން 8.71 ރުފިޔާއަށް ވިއްކަމުން އައި ޑީސަލް ލީޓަރެއްގެ އަގު ވަނީ 9.19 ރުފިޔާއަށް އަރާފައެވެ.\nއެސްޓީއޯއިން ބުނީ ތެލުގެ އަގަށް ބަދަލުގެނައުމުގެ ކުރިން ކޮވިޑްގެ ބަލިމަޑުކަން ބޮޑުވެގެން ދިޔަ ދުވަސްވަރު ތެލުގެ އަގު އެތައް ފަހަރެއްގެ މަތިން ކުޑަކޮށްފައި ވާ ކަމަށެވެ.\nބައިނަލްއަގުވާމީ ބާޒާރުގައި ތެލުގެ އަގުތައް އުފުލެން ފަށާފައި ވަނީ، އީރާނުގެ އެއްބާރުލުމާއެކު ހަރަކާތްތެރިވާ ކަމަށް ތުހުމަތު ކުރާ ހޫތީ ހަނގުރާމަވެރިން ފޮނުވާލި ޑްރޯންއަކަށް ހުރަސް އަޅާފައި ވާކަމަށް، ހޫތީންނާ ދެކޮޅަށް ސައުދީ އަރަބިއްޔާ އިސްވެ އޮވެ، ޔަމަނުގައި ހަނގުރާމަ ކުރަމުން އަންނަ ކޯލިޝަނުން ބުނުމާ އެކުގައެވެ.\nބައިނަލްއަގުވާމީ ބާޒާރުގައި ތެލުގެ އަގުތައް ހުރި ގޮތަށް ބަލާއިރު، އިނގިރޭސިވިލާތުގެ ބްރެންޓް ކުންފުނިން ވިއްކާ ސާފު ނުކުރާ ތެޔޮ ފީފާ އަކުން 66 ސެންޓް އުފުލި، ތެޔޮ ފީފާއެއްގެ އަގު ވަނީ 63.09 ޑޮލަރަށް އަރާފައެވެ. މިއީ 1.1 ޕަސެންޓްގެ އުފުލުމެވެ. މިއީ ޖެނުއަރީ 22، 2020 އަށް ފަހު ބްރެންޓް ކުންފުނީގެ ތެޔޮ ފީފާއެއްގެ އަގު މިހާ މައްޗަށް އެރި ފުރަތަމަ ފަހަރެވެ.\nއެމެރިކާގެ ވެސްޓް ޓެކްސަސް އިންޓަމީޑިއޭޓުން ވިއްކާ ތެޔޮ ފީފާއަކުން 86 ސެންޓް އުފުލި، ފީފާއެއްގެ އަގު 60.33 ޑޮލަރަށް ވަނީ އަރާފައެވެ. މިއީ 1.5 ޕަސެންޓްގެ އުފުލުމެކެވެ. ވެސްޓް ޓެކްސަސް އިންޓަމީޑިއޭޓުން ވިއްކާ ތެޔޮ ފީފާއެއްގެ އަގު މިހާ މައްޗަށް އެންމެ ފަހުން އެރީ ޖެނުއަރީ 8، 2020 ގަ އެވެ.\nކޮވިޑް-19ގެ ބަލިމަޑުކަމާއެކު ތެޔޮ ފީފާއެއްގެ އަގު ސުން ރޭޓަށް ވުރެ ދަށަށް ގޮސް، ދުނިޔޭގެ ތެލުގެ ސިނާއަތް އިނދަޖެހުމާ ގާތަށްވެސް ދިޔައެވެ. ނަމަވެސް، އޯޕެކް ފަދަ ތެލުގެ ސަޕްލައި ކޮންޓްރޯލް ކުރާ އިއްތިހާދުތަކާއި، ދުނިޔޭގެ ބޮޑެތި ބާރުތަކުން އަޅަން ފެށި ހަރުކަށި ފިޔަވަޅުތަކާއެކު، ތެލުގެ ސިނާއަތް އަނެއްކާވެސް މިވަނީ ކޮޅަށް ޖެހެން ފަށާފައެވެ.\nކޮމިޝަނާ ޖެނެރަލް އޮފް ކަސްޓަމްސް ވިޔަފާރި


ނަބިއްޔާ صلى الله عليه وسلم ގެ ޒަވާޖީ ޙަޔާތް 16 – DhiSalafiyyah\nއަދި އެހެން ކަމެކެވެ. އަޅުގަނޑުމެން މަދީނާގައި ކިޔަވަން އުޅުނު ދުވަސްވަރު އެތަނަށް ދާ ދިވެހި ޙައްޖާޖީންގެ ކިބައިން ހިންގާ ކަމެއްގެ ވާހަކައެވެ. ކަމުގެ ޙަޤީޤަތް ސާފުކޮށްލުމުން އަންތަރީސް ވާވަރުގެ ކަމެކެވެ. ދިވެހިންގެ ބައެއް މީހުން ޙައްޖުގެ އަޅުކަމަށް ދިއުމާ ހިސާބުން އެމީހުން އެމީހުންގެ އަނބިން ނުވަތަ ފިރިންނާ ރޭކުރުން މުޅި އުމުރަށްވެސް ހުއްޓާލަނީއެވެ. އަދި އަނބުރާ ރަށަށް ގޮސް، ނިދާތަންމަތި ނުވަތަ އެނދު ވެސް ވަކިކުރަނީއެވެ. އޭގެ ފަހުން ދެމަފިރިން އެއްވެސް ޙާލެއްގައި ރޭ ކުރުމަކީ ވަރަށް ނުބައިކަމެއް ގޮތުގައި މިމީހުންގެ ދެކެއެވެ. އެއީ އެއްވެސް ގޮތަކުން ކޮށްގެންނުވާ ވަރުގެ ހަޑިމުޑުދާރު ކަމެއް ކަމުގައި އެމީހުން ޤަބޫލުކުރެއެވެ. سبحان الله އެވެ. ކޮންފަދަ ކުރައްކާތެރި އަދި ސުންޕާކަން ބޮޑު ކަމެއްތޯއެވެ. މިކަން އާއްމުކޮށް ހިނގަނީ މުސްކުޅިންގެ މެދުގައި ކަމަށް ވިޔަސް، ދެބައި އުމުރު ނުވަތަ އެއަށްވުރެވެސް ޅަ އުމުރު މީހުންގެ މެދުގައި މިކަން ކޮންމެވެސް ސިފައެއްގައި ހިނގާ ކަމުގައިވެއެވެ.\nއަދި އޭގެ އިތުރުން ބައެއް މީހުން އެމީހުންގެ އަނބިމީހާ ނުވަތަ ފިރިމީހާގެ އައުރައަށް ބެލުމާއި އަތްލުމަކީ ޙަރާމް ކަމެއް ކަމަށް ނުވަތަ ނުބައިވެގެންވާ ކަމެއް ކަމުގައި ޤަބޫލުކުރެއެވެ. އަދި އެއްދާން ކުރާއިރު އަންނައުނާއި ފޭރާމާ އެކީގައި ޖިމާޢުވުމަކީވެސް ބައެއް ދިވެހިންގެ ތެރޭގައި ، ޚާޞަކޮށް އިހުގެ މުސްކުޅިންގެ ވަރަށް އާއްމު އާދައެކެވެ.\nއެފަދައިން ކަންކަން އެހިނގަނީ ދީނީ ގޮތުން ކަން އޮންނަ ގޮތުގެ ޙަޤީޤަތް އެއްވެސް ވަރަކަށް އޮޅުން ފިލާފައި ނުވާތީއެވެ. އަދި ދެމަފިރިންގެ ދެމެދުގައި ހިންގޭ ގުޅުމަކީ ކިހާ މާތް އަދި އަޖުރާއި ޘަވާބު ލިބޭ ކަމެއްކަން އެއްވެސް ވަރަަށް ބުނެދެވިފައި ނުވާތީއެވެ. އެމީހުން އިޢުތިޤާދު ކުރާގޮތުގައި އެއީ ވަރަށްވެސް ނަޖިސް ނުވަތަ ދަށުދަރަޖައިގެ ކަމެކެވެ. އެހެނަސް، އެކަމަކީ ﷲ ތަޢާލާގެ ޙަޟްރަތުގައި ޙަލާލު، ހުއްދަ، އަދި ރިވެތިވެގެންވާ، އަދި ދަރުމަ ހުރި ކަމެކެވެ.


Trump ge khaarijee siyaasathuge kaala manna aka dhivehi rajje! – adduLIVE\nޓްރަމްޕުގެ ޚާރިޖީ ސިޔާސަތުގެ ކާލާ މަންނަޔަކަށް ދިވެހިރާއްޖެ!\n1 Oct 28, 2020, 20:44 އައި އެލް\nދިވެހިރާއްޖޭގެ ގަޑިން މިއަދު މެންދުރު ދޭއްޖެހިއިރު ހުޅުލޭ އެއަރޕޯޓަށް ޖެއްސި ބޯޓަކުން ފޭބިމީހަކީ މިވަގުތު އެމެރިކާގެ ޚާރިޖީ ވަޒީރު ކަމުގައި ހުންނެވި މައިކް ޕޮމްޕެއޯއެވެ. އެމަގާމުގައި ހުންނަ މީހަކު ރާއްޖެ އައުމަކީ ވަރަށްވެސް ނުވާ ކަމެކެވެ.\nފުރަތަމަ ފަހަރަށް އިރާގު ފުނޑާލައިފައި އެމެރިކާގެ ތަސްވީރު ގިރިޓީ ކުރުމުގެ މަސައްކަތުގެ ތެރެއިން ޖޭމްސް ބޭކަރު މިރާއްޖެއަށް އައެވެ. އޭގެ ފަހުން ސައްދާމަށް ހެދިއެއްޗެއް ހަދައިފައި އިސްލާމީ ދުނިޔޭގައި އެމެރިކާގެ ނަން ދެމެހެއްޓޭތޯ ކުރި މަސައްކަތުގެ ތެރެއިން ކޮލިން ޕަވަލްވެސް އައެވެ. އޭގެ އެތައް އަހަރެއް ފަހުން މައިކް ޕޮމްޕެއޯ މިއައީ ކޮންބޭނުމަކާއިގެން ބާވައެވެ. ސަހަލު ބޭނުމެއް އޮންނާނެޔެކޭ ހިތެއް ނުބުނެއެވެ.\nދުނިޔޭގެ ކަންކަން ހިނގާ ނުހިނގާގޮތް ބަލައި ވިސްނާ މީހަކަށް މައިކް ޕޮމްޕެއޯއަކީ ކާކުކަން ވަރަށް ރަގަޅަށް މޭރުންވާނެއެވެ. ޕޮމްޕެއޯއަކީ ރައީސް ޓްރަމްޕުގެ ޚާރިޖީ ވަޒީރެވެ. ހަމަޔާއި އިންސާފާއި ގާނޫނަކީ ރައީސް ޓްރަމްޕު ފަދައިން ޕޮމްޕެއޯވެސް ގަބޫލުކުރައްވާ ކަންކަމެއް ނޫނެވެ. ދުނިޔެ ހޫނުވާކަމެއް ކަނޑުގެ ލޮނުގަޑު އުފުލޭ ކަމެއް މީން މީހަކު ގަބޫލެއް ނުކުރެއެވެ.\nއިސްލާމަކު އެމެރިކާގެ ފަސްގަޑުގައި ފައިބީއްސާލުމަކަށްވެސް ނުރުހެވޭމެއެވެ. ފާއިތުވި ހަތަރު އަހަރެއްހައި ދުވަހުގެ ތެރޭގައި ޑިޕްލޮމަސީގެ ރިވެތި އާދަތަކާ ދުރަށް ދުނިޔެ ގެންގޮސް ބިރުދެއްކުމާއި ގަދަބާރުން ކަންކަންކުރުމުގެ ސަގާފަތް ދުނިޔޭގައި އާއްމުކުރީވެސް ޕޮމްޕެޔޯއާއި ޑޮނަލްޑް ޓްރަމްޕެވެ. މިވަރުގެ މީހަކު މިދަނޑިވަޅުގައި ރާއްޖެއައުމުގެ ސިއްރެއް އޮންނާނެއެވެ. އެވާނީ އަޑި ނުބައި ސިއްރަކަށެވެ.\nރާއްޖޭގެ އެކިއެކި ޓީވީތަކަށް ކުދީންކޮޅެއް އަރައިތިބެގެން ޕޮމްޕެއޯއޭ ރާއްޖެއޭ ސުޕަރޕަވަރޭ ފަޚުރޭ ހުންގާނޭ ކިޔާން ތިއްބައި ފެނުނެވެ. މީން އެއްވެސް ކުއްޖަކު މީނާ މިރާއްޖެއަށް އައި އަސްލު ބޭނުމުގެ ވާހަކަޔާއި އާދެވުނުގޮތުގެ ވާހަކައެއް ނުބުނެއެވެ. ހިތުދަސްކޮށްގެން ތިބެ ދައްކަނީ އެހެން ވާހަކައެކެވެ. ޕޮމްޕެއޯ ރާއްޖެއައީ އެމެރިކާގެ ފޭލްވެފައިވާ ޚާރިޖީ ސިޔާސަތު އައުދައުރަކަށް މާކެޓްކުރެވޭތޯ ކުރާ މަސައްކަތުގައި ހުކުމްގަނޑެއް ޖެހުމުގެ ގޮތުންނެވެ. ކުރިޔަށް އޮތް ނޮވެމްބަރު މަހުގެ ތިންވަނަ ދުވަހަކީ އެމެރިކާގެ ރިޔާސީ އިންތިޚާބުގެ ވޯޓުލާ ދުވަހެވެ.\nއިންޑިޔާ ކަނޑަށް ހުކުމްކުރާ އެންމެ ބޮޑުބާރަކީ އަދިވެސް އެމެރިކާ ކަމާއި އިންޑިޔާ ކަނޑުގެ ގައުމުތައް ތިބީ ރާއްޖެވެސް ޝާމިލްވާގޮތަށް ޗައިނާއާ ދެކޮޅު ހެދުމުގައި އެމެރިކާގެ ފަހަތުގައި ސާބިތުވެގެންކަން ދެއްކުމަކީ ޕޮމްޕެއޯގެ ދަތުރުގެ ހަގީގީ ބޭނުމެވެ. އެމެރިކާގެ ރިޔާސީ އިންތިޚާބާ ދިމާކޮށް ޓްރަމްޕުގެ ފޭލްވެފައިވާ ޚާރިޖީ ސިޔާސަތު ޕްރޮމޯޓްކޮށް ވިއްކުމަށްޓަކައި ކާލާމަންނަޔަކަށް ހަދާން ގަސްތުކުރީ ދިވެހިރާއްޖެއެވެ. ޕޮމްޕެއޯގެ ދަތުރަކީ ރާއްޖޭގެ ޒަމާންވީ ޚާރިޖީ ސިޔާސަތުގެ އަސާސްތަކަށް ގޮންޖެހުމުގެ ދަތުރެކެވެ.\nބޮޑެތިބާރުތަކުގެ ކޯޅުންތަކުގެ ތެރެޔަށް ރާއްޖެ ނެރެ ރާއްޖޭގެ ވަކިއަތަކަށް ނުޖެހުމުގެ ޒަމާންވީ ސިޔާސަތު ކަފުންކުރުމަށް ދައުވަތު ދިނުމުގެ ދަތުރެކެވެ. ދުރު މުސްތަގުބަލަކަށް ވިސްނާއިރު ރާއްޖެއަށް ފައިދާޔަށްވުރެ ބޮޑަށް ގެއްލުން ކުރިމަތިކުރާނެ ދަތުރެކެވެ. ޓީވީތަކަށް އަރައިތިބެ ދައްކާންވީ މިވާހަކައެވެ. ތަހުލީލުކޮށްފައި ދިރާސާކޮށްފައި ރައްޔިތުންނަށް ކިޔައިދޭންވީ މިވާހަކައެވެ. އެކަމަކު ކުރީ އެކަމެއް ނޫނެވެ. ވަރަށްވެސް ދެރައެވެ. ދުނިޔޭގެ އެކި ކަންކޮޅުތަކުގައި އަނދަމުންދާ އަލިފާނަށް ދަރުއަޅާ ބަޔަކަށް ދިވެހީން ވެއްޖެއެވެ. އެހިސާބަށްދިޔައިރު އެވާހަކަ ރައްޔިތުންނަށް ކިޔައިދޭނެ ބަޔަކު ނެތެވެ.\nރައީސް ސާލިހާއި ޚާރިޖީ ވަޒީރު ޝާހިދާއި ބައްދަލުކުރައްވައި ހަތަރު ފަސްކަމަކާމެދު މައިކް ޕޮމްޕެއޯ މަޝްވަރާ ކުރެއްވިޔޭ ނޫސްތަކުން ފެނުނެވެ. ދަރަންޏޭ ޓެރަރިޒަމޭ އިންޑިޔާކަނޑޭ ހައްދުފަހަނަޅައިދިޔުމޭ އެމެރިކާގެ އެހީ ލިބޭނީ އެވެނިހެން މިވެނިހެން ހަދައިގެންނޭވެސް ފެނުނެވެ. ޗައިނާއާ ކައިރިވެގަތުމުގެ ގެއްލުމާއި ޗައިނާގެ ދަރަނި ދަންތުރަ ސިޔާސަތާއި އެމެރިކާ ބުނާގޮތަށް ހެދީމާ ލިބޭންހުރި ފައިދާތަކުގެ ވާހަކަވެސް ފެނުނެވެ. މިޒާތުގެ ކަންކަމަށް މަޝްވަރާއެކޭ ނުކިޔައެެވެ. އެއީ ޑިކްޓޭޓްކުރުމެވެ. ބާރާއި ނުފޫޒުން ވަކިކަމެއް ކުރާން މަޖުބޫރު ކުރުމެވެ. މައިކް ޕޮމްޕެއޯ ކުރެއްވީ މަޝްވަރާއެއް ނޫނެވެ. ކަންކަން ޑިކްޓޭޓްކުރެއްވީއެވެ. މިކަމުން ނެރެން ބޭނުންވާ ނަތީޖާ ވަރަށްވެސް ސާފެވެ.\nއިންޑިޔާ ކަނޑުގައި އެމެރިކާއިން އަތުރާފައިވާ ޗައިނާއާ ދެކޮޅު ސަފުގައި ރާއްޖެ ހިމެނޭކަމުގެ ބަސް ބޭނުމެވެ. މެދުއިރުމަތީގައި އެމެރިކާއިން ގެންގުޅޭ ބޭއިންސާފު ސިޔާސަތު ރާއްޖެއިންވެސް ބަލައިގަނެ ސޫދާން ކަހަލަ ނީލަން ސިޔާސަތުގެ ލިސްޓަށް ލާން ބޭނުމެވެ. އެވަރުވީމާ އެއޮތީ ޓްރަމްޕު އައުދައުރަކަށް ހޮވާންޖެހޭވަރުގެ ބޮޑު ކާމިޔާބީއެއް ހޯދިފައިކަމަށް ގަބޫލުކުރާ ބަޔަކު ތިބެދާނެއެވެ. ޗައިނާ އާއި އެމެރިކާގެ ވާދަވެރިކަމުގައި އެއްބަޔަކު އަނެއްބަޔަކާ ދެކޮޅަށް ބޭނުންކުރާ ކާޑަކަށް ދިވެހިރާއްޖެ ހެދުމަކީ ރާއްޖެއަށް ފައިދާކުރާނެ ކަމެއް ނޫނެވެ. ބޮޑުތަނުން ގެއްލުންވާނޭ ކަމެކެވެ. އިންޑިޔާއަކީ އަސްކަރީ ގޮތުންވެސް އިގްތިސާދީ ގޮތުންވެސް ޗައިނާއާ ވަރުންއެޅިގެންވާ ގައުމެއް ނޫނެވެ.\nއިންޑިޔާ އާއި ޗައިނާގެ ކޯޅުންތަކުގެ ތެރެއަށް އެމެރިކާ ވެއްދުމަކީ ތިލަފަތް ހަމަހަމަކުރަން މިވަގުތު އިންޑިޔާއަށް އޮތް ހަމައެކަނި ގޮތެވެ. އެގޮތް އެއީ ދިވެހީންގެ ޚާރިޖީ ސިޔާސަތުގެ އަސާސްކަމަށް ހެދީމާ ބޮޑުތަނުން ދިވެހީންނަށް ފޯރާނީ ގެއްލުމެވެ. ދިވެހީންނަށް ގެއްލުންވާނޭ ކަންކަން ދެނެގަނެ އެކަންކަމާ ދުރުހެލިވާންވާނީ ދިވެހިންނެވެ. އެއީ އިންޑިޔާއިން ކުރާނޭ ކަމެއް ނޫނެވެ. މިވަގުތު އިންޑިޔާއަށް މުހިންމީ ޗައިނާއާ ދެކޮޅު ހަދާނޭހައި ބަޔަކު އިންޑިޔާ ކަނޑަށް ނެރުމެވެ. އެހެންވީމާ މި ސަރަހައްދުގައި އެމެރިކާ ހަދާނޭހައި އެއްޗެއް ހަދާން އިންޑިޔާ އެއޮތީ ދޫކޮށްލައިގެންނެވެ.\nދިވެހިރާއްޖެއަކީ ކުޑަ ގައުމެކެވެ. ދިވެހިރާއްޖޭގެ ސިޔާސަތު ބައްޓަންކުރަންވާނީ ރާއްޖޭގެ ކުޑަކަމާއި ނިކަމެތިކަމާއި ބޭނުންތަކަށް ރިއާޔަތްކޮށްގެން ރާއްޖެއަށް އެންމެ ފައިދާވާނެ ގޮތަކަށެވެ. އެގޮތަކީ ވަކިއަތަކަށް ނުޖެހުމެވެ. ދުނިޔޭގެ މައްސަލަތަކުގެ ތެރެޔަށް ނުވަދެ ދުރުގައި ތިބުމެވެ. އިންޑިޔާއަކީ ރާއްޖޭގެ އެންމެ މުހިއްމު ބައިވެރިޔާކަމަށް ވިޔަސް އިންޑިޔާ ވާހައި އަރައިރުމެއްގެ ތެރެޔަށް ދިވެހިރާއްޖެ ވަންނާކަށް ނުޖެހޭނެއެވެ. ވަދެގެންވެސް ނުވާނެއެވެ. ސައުދީ އަރަބިޔާއަކީ ކިތަންމެ ބޮޑު އެކުވެރިޔަކަށް ވިޔަސް ސައުދީން އަންގާހައި ބަޔަކާ ގުޅުން ގާއިމުކޮށް އެނޫންބަޔަކާ ދުޝްމިން ވެގަންނާކަށް ނުޖެހޭނެއެވެ. އެއީ ދިވެހިރާއްޖޭގެ މަސްލަހަތު ނިޔާކުރާގޮތެއް ނޫނެވެ. ވަކިއަތަކަށް ނުޖެހުމުގެ ސިޔާސަތާ ދުރުހެލިވެ ގައުމުތަކުގެ އިންތިޚާބުގައި ކުޅޭ ކާރޑަކަށް ދިވެހިރާއްޖެވުމަކީ ދެރަކަމެކެވެ.\nބޮޑެތި ގައުމުތަކުގެ ވާދަވެރިކަމުގައި އެއްބަޔަކު އަނެއްބަޔަކާ ދެކޮޅަށް ރުކުރުވައިލާ ސަފުސަފުގައި ދިވެހިރާއްޖެ ހިމެނުމަކީ ނުރައްކާތެރި ކަމެކެވެ. ގައުމަކުން ބުނެލާއިރަށް ވަކިބަޔަކާ ގުޅުން ކަނޑާލައި އަނެއްބަޔަކާ ގުޅުން ގާއިމުކުރުމަކީ ވިޔާނުދާ ކަމެކެވެ. އެހިސާބަށް ޚާރިޖީ ސިޔާސަތު ދިޔައީމާ ގައުމުތަކުގެ ދަރުބާރަށް ނިކުމެ އިތުބާރޭ ހުރުމަތޭ ކިޔާކަށް ފުރުސަތެއް ނޯންނާނެއެވެ. އޭރުން ޓްރަމްޕުގެ ކެމްޕޭނުގައި ޕޮމްޕެއޯވެސް ރާއްޖެ އަންނާނެއެވެ. އިޒްރޭލުގެ ސިޔާސަތު މާކެޓްކުރަން ނަތަންޔާހޫވެސް އަންނާނެއެވެ. ހައްދުފަހަނަޅައިދިޔުމޭ ކާޓޫނޭ ކިޔަމުން މެކްރޯންވެސް އަންނާނެއެވެ.


Covid-19 Ge Biraa Hedhi Juventus Ge Zuvaan Team Quarantine Koffi - Vaguthu\nކޮވިޑް-19ގެ ބިރާ ހެދި ޔުވެންޓަސްގެ ޒުވާން ޓީމު އިޓަލީގައި ކަރަންޓީނުކޮށްފި\nމިހާރު ދުނިޔޭގައި ހަލުވިކަމާއެކު ފެތުރެމުންދާ ކޮރޯނާ ވައިރަސް (ކޮވިޑް-19) ގެ ބިރާ ހެދި އިޓަލީގެ ފުޓްބޯޅަ ކްލަބް ޔުވެންޓަސް އިން އެ ކްލަބުގެ ހުރިހާ ފަރިތަކުރުންތައް ވަގުތީ ގޮތުން މެދުކަނޑާލައި ކްލަބުގެ 23 އަހަރުން ދަށުގެ ޓީމް ކަރަންޓީނުކޮށްފިއެވެ..\nޔުވެންޓަސް އިން ކްލަބުގެ ޓްރެއިނިންގް ވަގުތީ ގޮތުން ހުއްޓާލަން ނިންމީ އިޓަލީގެ ތިންވަނަ ޑިވިޝަނުގައި ވާދަކުރަމުން އަންނަ އެ ކްލަބުގެ ސީ ޓީމު އެންމެ ފަހުން ކުޅުނު މެޗުގައި ވާދަކުރި ކްލަބު ކަމަށްވާ ޕިއަނީސްގެ ތިން ކުޅުންތެރިއަކު ކޮރޯނާ ވައިރަހަށް ޕޮޒިޓިވް ވުމުންނެވެ. ޕިއަނީސްގެ ކުޅުންތެރިންގެ އިތުރުން އެ ޓީމުގެ މެނޭޖަރަށްވެސް ބަލިޖެހިފައިވާ ކަމަށް އިޓަލީގެ މީޑިއާތަކުން ވަނީ ރިޕޯޓްކޮށްފައެވެ.\nމިކަމާއި ގުޅިގެން އަންނަ މާޗް މަހުގެ 8 ވަނަ ދުވަހުގެ ނިޔަލަށް ޔުވެންޓަސްގެ ޒުވާން ޓީމުގެ ހުރިހާ ކުޅުންތެރިން ކަރަންޓީނު ކުރުމަށް ނިންމައިފައިވާއިރު އަދި މިހާތަނަށް އެ ޓީމުގެ އެއްވެސް ކުޅުންތެރިއަކަށް ވައިރަހުގެ އަސަރެއްް ކުރިކަމަށް ރިޕޯޓްކޮށްފައި ނެތެވެ.\nރިޕޯޓުތައް ބުނާގޮތުން އިޓަލީން ކޮރޯނާ ވައިރަހުގެ 1128 ކޭސް ވަނީ މިހާތަނަށް ފެނިފައެވެ. އަދި އެގައުމުން ވައިރަހާ ހެދި މަރުވި މީހުންގެ އަދަދު ވަނީ 29 އަށް އަރައިފައެވެ.\nވައިރަހުގެ ބިރާ ހެދި އިޓާލިއަން ސެރިއާ އޭގައި އިންޓަ މިލާނާއި ޔުވެންޓަސް ބައްދަލުކުރާ މެޗުގެ އިތުރުން، ލީގުގައި މި ހަފްތާގައި ކުޅުމަށް ހަމަޖެހިފައިވާ އިތުރު ހަތަރު މެޗެއް ވެސް ވަނީ ފަސްކޮށްފައެވެ. މެޗުތައް މިހާރު ކުޅުމަށް ހަމަޖެހިފައިވަނީ މޭ މަހުގެ 13 ވަނަ ދުވަހުއެވެ. މި މެޗުތައް މީގެކުރިން ސަޕޯޓަރުން ނުވައްދާ ކުޅުމަށް ހަމަޖެއްސި ނަމަވެސް އެ ނިންމުން މިއަދު ވަނީ ބަދަލުކޮށްފައެވެ\nކޮވިޑް-19 ގެ ސަބަބުން އިޓަލީގެ ސަލާމަތީ ފިޔަވަޅުތަށް ވަރުގަދަކުރުމަށް އެކުލަވާލާފައިވާ މިންގަނޑުގެ ތެރެއިން އެގައުމުގެ ފުޓްބޯޅައިގެ ފުރަތަމަ ޑިވިޝަނުގެ ގިނަ މެޗުތަކެއް ފަސްކުރުމުގެ އިތުރުން އިޓަލީގެ އެފްއޭ އިން ވަނީ ތިންވަނަ ޑިވިޝަނުގެ ކުޅުން ވަގުތީގޮތުން މެދުކަނޑާލާފައެވެ. ފުޓްބޯޅައިގެ އިތުރުން ވޮލީބޯޅަ އަދި ބާސްކެޓްބޯޅަ ލީގުތައް ވެސް ވަނީ ވަގުތީ ގޮތުން މެދުކަނޑާލާފައެވެ.\nކޮވިޑް19 އެންމެ ފުރަތަމަ ފެނުނު ޗައިނާގައި މިހާރު އޮތީ ވަގުތީ ގޮތުން ހުރިހާ ފުޓްބޯޅަ ހަރަކާތެއް ހުއްޓާލާފައެވެ.\nމިއަދު 186 މީހަކު ކޮވިޑަށް ފައްސިވެއްޖެ


ބޮޑު ގޮހޮރު (ފަލަ ގޮހޮރު) | އިންސާނާގެ ހަށިގަނޑު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް އިންސާނާގެ ހަށިގަނޑު ބޮޑު ގޮހޮރު (ފަލަ ގޮހޮރު)\nބޮޑު ގޮހޮރުގެ ބައިތައް\nބޮޑު ގޮހޮރުގެ ފެށޭބައި ނުވަތަ ފަލަގޮހޮރުގެ ފުރަތަމަ ބައި ނުވަތަ ސީކަމް (Cecum) އަކީ ކުޑަ ގޮހޮރުގެ ފަހުބައި "އިލިއަމް" އާއި ފަލަގޮހޮރުން ތިރިން މައްޗަށް ގޮސްފައި އޮންނަ ބައި ގުޅުވައިދޭ ކޮތަޅެއް ފަދަ ގުނަވަނެކެވެ. ބޮޑު ގޮހޮރު ގެ ފެށޭބައި ކަމުގައި ބެލެވިފައިވާ ސީކަމް އާއި ހިމަ ގޮހޮރުގެ ފަހުބައި ވަކިކޮށްދެނީ ''އިލިއޯސީކަލް ވޭލް''(Ileocecal valve) އިންނެވެ.\nފަލަ ގޮހޮރުގެ ބައިތައް\nފަލަގޮހޮރުން ތިރިން މައްޗަށް ގޮސްފައި އޮންނަ ބައި(Ascending colon) އަކީ ފަލަ ގޮހޮރު ގައި ސީކަމް އިން ފެށިގެން މައްޗަށް އަރަމުން ގޮސް ''ހިޕެޓިކް ފްލެކްޝަރ''(Hepatic flexure) އާއި ދެމެދުގައިވާ ބައެވެ. މިބައިގެ ގެ ދިގުމިނުގައި 12.5 ސެންޓިމީޓަރު ހުރެއެވެ. ބޮޑު ގޮހޮރު ފެށެނީ ކަނާތު އުނަގަނޑުގެ ތިރީބައިގައި ޅިނދުގެ ''އިލިއެކް ސަރަހައްދު''(Iliac Region)އިން ކަމަށްވުމާއި، އަދި ސީކަމް އަކީ ބޮޑު ގޮހޮރު ފެށޭ ބައި ކަމަށްވުމާއި ފަލަ ގޮހޮރު އޮންނަނީ ސީކަމް އާއި ޖެހިގެންކަމަށްވާތީ ފަލަގޮހޮރުން ތިރިން މައްޗަށް ގޮސްފައި އޮންނަ ބަޔަކީ،ފަލަ ގޮހޮރުގެ ބަޔަކަށްވާތީ ، މިބައި އޮންނާނީ ހަށިގަނޑުގެ ކަނާތް ފަރާތުގައެވެ. ފަލަގޮހޮރުގެ މިބައިގެ މަސައްކަތް ކޮންޓްރޯލްކުރަނީ ''ވޭގަސް ނާރު''(en|Vagus Nerve) ގެ ''ސިމްޕަތެޓިކް ނާރު ފައިބަރު" ތަކުންނެވެ.\nހިޕެޓިކް ފްލެކްޝަރ(Hepatic flexure): އަކީ ފަލަގޮހޮރުން ތިރިން މައްޗަށް ގޮސްފައި އޮންނަ ބަޔާއި، ފަލަގޮހޮރުން ހުރަހަށް ވާގޮތަށް އޮންނަ ބައި ގުޅުވައިދޭ ކަނެވެ. މިކަން ނުވަތަ މިބައިގެ ފަހަތް ނޫން އެހެން ފަރާތްތައް ހުންނަނީ ޕެރިޓޯނިއަމް އިން ނިވާކުރެވިފައެވެ. މަތިންނާއި އަރިމަތިން މިބައި އިންނަނީ ފުރަމޭގެ ކަނާތު ލޯބްގައިވާ ކޮލިކް އިމްޕްރެޝަން އޭ ކިޔާ އަޑިކޮޅުގެ ތެރެއަށް ފެތިފައެވެ. ނުވަތަ އެއަޑިކޮޅުގައި ޖެހިފައެވެ. ފަހަތުން މެދަށްވާގޮތަށް މިބައި އިންނަނީ ކަނާތު ގުރުދާގައި ޖެހިފައެވެ.\nފަލަގޮހޮރުން ތިރިން މައްޗަށް ގޮސްފައި އޮންނަ ބަޔާއި، ފަލަގޮހޮރުން ހުރަހަށް ވާގޮތަށް އޮންނަ ބައި ގުޅޭކަނަށް "ހިޕެޓިކް ފްލެކްޝަރ" މިހެން ކިޔަނީ ފުރަމޭ އާއި ވިދިގެން މިބައި ހުންނާތީ އެވެ.\nފަލަގޮހޮރުން ހުރަހަށް ވާގޮތަށް އޮންނަ ބައި (Transverse colon) އަކީ ފަލަ ގޮހޮރުގައި ''ހިޕެޓިކް ފްލެކްޝަރ''(Hepatic flexure)އާއި، ''ސްޕްލީނިކް ފްލެކްޝަރ''(Splenic flexure) އާއި ދެމެދުގައިވާ ބައެވެ. އެހެންކަމުން ފަލަގޮހޮރުގެ މިބައި އޮންނަނީ ހަށިގަނޑުގެ ކަނާތް ފަރާތުން ވާތް ފަރާތަށް ވާގޮތަށެވެ. ފަލަގޮހޮރުން ހުރަހަށް ވާގޮތަށް އޮންނަ ބައި ގެ ކުރިމަތިން މައިދާއާއި ފަލަގޮހޮރުގެ މިބައި ވަނީ ''ގްރޭޓަރ އޮމެންޓަމް''(Greater Omentum)ކިޔާ ''ޕެރިޓޯނިއަލް ފޯލްޑް'' އަކުން ގުޅިފައެވެ. ފަލަގޮހޮރުން ހުރަހަށް ވާގޮތަށް އޮންނަ ބަޔަކީ ފަލަ ގޮހޮރުގައި ހިމެނޭ އެންމެ ދިގު އަދި އެންމެ ހަރަކާތްކުރާ ބައެވެ.\nސްޕްލީނިކް ފްލެކްޝަރ(Splenic flexure): އަކީ ފަލަގޮހޮރުން ހުރަހަށް ވާގޮތަށް އޮންނަ ބަޔާއި، ފަލަގޮހޮރުން މަތިން ތިރިއަށް ގޮސްފައި އޮންނަ ބައި ގުޅުވައިދޭ ކަނެވެ. މިބައި އިންނަނީ ޑައަފްރަމް ގައި ޖެހިފައެވެ. އެހެންކަމުން މިބައި އިންނަނީ ހިޕަޓިކް ފްލެކްޝަރ އަށް ވުރެ މަތީ ލެވެލް އެއްގައެވެ. ކުރިމަތިންނާއި، އަރިމަތިން، އަދި މަތިން މިބައި އިންނަނީ ޕެރިޓޯނިއަމް އިން ނިވާކުރެވިފައެވެ.\nފަލަގޮހޮރުން މަތިން ތިރިއަށް ގޮސްފައި އޮންނަ ބައި (Descending colon) އަކީ ފަލަ ގޮހޮރު ގައި ''ސްޕްލީނިކް ފްލެކްޝަރ''(Splenic flexure) އިން ފެށިގެން ތިރިއަށް ފައިބަމުން ގޮސް ސިގްމޮއިޑް ގޮހޮރު ގެ ފެށުމާއި ހަމައަށްވާ ބައެވެ. ފަލަގޮހޮރުގެ މިބައި އޮންނަނީ ހަށިގަނޑުގެ ވާތް ފަރާތުގައެވެ.\nސިގްމޮއިޑް ގޮހޮރު (Sigmoid colon) އަކީ ފަލަ ގޮހޮރުގެ ފަހު ބައެވެ. ނުވަތަ ފަލަ ގޮހޮރު ގައި މަތިން ތިރިއަށް ގޮސްފައި އޮންނަ ބައި ނިމޭ ހިސާބުން ފެށިގެން ފުރަގަސް ފަރާތާއި، ދެމެދުގައިވާ ބައެވެ. ސިގްމޮއިޑް ގޮހޮރު އިންނަނީ އިގިރޭސި އަކުރު ''އެސް''(S) ގެ ބައްޓަމަށެވެ. ސިގްމޮއިޑް ގޮހޮރު ގެ ފާރުގައި މަޑު މަސް ނުވަތަ ހޮޅިމަހުގެ ފަށަލައެއް ވެއެވެ. މި މަސް ފަށަލަ ކުރުގެޅި ވާންވުމުން،ފަލަ ގޮހޮރުގެ އެތެރޭގެ ޕްރެޝަރު މަތިވެ، ބޮޑުކަމުދާ ތަކެތި ފުރަގަސް ފަރާތަށް އެޅޭގޮތް ވެއެވެ.\nބޮޑު ގޮހޮރުގެ އެތެރޭގެ ތެތް ދުލިފަށް\nބޮޑު ގޮހޮރުގެ އެތެރޭގެ ތެތް ދުލިފަށް(Colonic mucosa) ގައި ހުންނަނީ ސިންގަލް ކޮލަމްނަރ އެޕިތީލިއަލް ސެލް އެވެ. މިސެލް ތަކުގެ ތެރޭގައި ވަރަށް ގިނަ ގޮބްލިޓް ސެލް ތައް ހުރެއެވެ. އަދި ކުދި ގްލޭންޑް ތަކެއް ބޮޑު ގޮހޮރުގެ ތެތް ދުލިފަށަލައިގައި ހުރެއެވެ. ގޮބްލިޓް ސެލް ތަކާއި، މިގްލޭންޑް ތައް ގުޅިގެން އަލްކަލައިން ތަބީޢަތުގައި ހުރި ދަވަ ދޫކުރެއެވެ. ބޮޑު ގޮހޮރުގެ ތެރޭގައި ވަކިވަކިން ހުންނަ ލިމްފް ފޮލިކަލް ތައް ވެސް ހުރެއެވެ. މިލިމްފް ފޮލިކަލް ތައް ހުންނަނީ ސީކަމް، އަދި އެޕެންޑިކްސް ގައެވެ.\nބޮޑު ގޮހޮރުގެ ވަޒީފާ\n• ކާނާ ހަށިގަނޑަށް ނެގުން : ބޮޑު ގޮހޮރު އަކީ ކާނާގެ ބާވަތްތައް ހަށިގަނޑަށް ނެގުމުގެ ބާރު ނުވަތަ އެމާއްދާތައް ހަށިގަނޑަށް ދެމުމުގެ ބާރު މަތި ތަނެކެވެ. ސޯޑިއަމް، ކްލޮރައިޑް، އަދި ފެން މައިގަނޑު ގޮތެއްގައި ހަށިގަނޑަށް ނަގަނީ ބޮޑު ގޮހޮރުގެ ތެރޭގައެވެ. ދުވާލަކު 2-1 ލިޓަރުގެ އައިސަޓޮނިކް ހާލަތުގައި ހުރި ކައިމް ބޮޑު ގޮހޮރަށް ވާޞިލް ވެއެވެ. މިބުނި ކައިމްގެ ތެރޭގައި ހުރި ދިޔާތަކެތީގެ 90 އިންސައްތަ ހަށިގަނޑަށް ނަގައެވެ. އަދި ގާތްގަނޑަކަށް 250-200 މިލިލީޓަރުގެ ކޮންމެވެސް ހަރުކަމެއް ހުރި ބޮޑު ކަމުދާތަކެތި ބޭރުވެގެން ދެއެވެ.\n• ބައެއް މާއްދާތައް ދޫކުރުން: ބޮޑު ގޮހޮރުގެ އެތެރޭގެ ތެތް ދުލިފަށުން ގޮހޮރުގެ ތެރެއަށް ދޫކުރާ މާއްދާ ތަކުގެ ތެރޭގައި ޕޮޓޭސިއަމް، ބައިކާބޮނޭޓް، އަދި ދަވަ ހިމެނެއެވެ.\n• ބައެއް މާއްދާތައް ބޭރުކުރުން: ބައެއް މާއްދާތައް ހަށިގަނޑުން ބޭރުވެގެންދަނީ ބޮޑު ގޮހޮރުގެ ތެރެއިން ގޮހެވެ. މިސާލަކަށް ދިރޭ ރަހަ އަކީ މިގޮތުން ބޭރުވެގެންދާ މައުދަނެކެވެ.\n• ބޮޑުކަމުދާ ތަކެތި ގުދަންކުރުން: ބޮޑުކަމުދާ ތަކެތި ހަށިގަނޑުން ބޭރުކުރަން ޖެހެންދެން ގުދަން ކުރެވިފައި ހުންނަނީ ސިގްމޮއިޑް ގޮހޮރު ގައެވެ.\n• ބޮޑުކަމުދިއުން: ބޮޑުކަމުދިއުމަކީ ބޮޑުކަމުދާ ތަކެތި ހަށިގަނޑުން ބޭރުކޮށްލުމެވެ. މިމަސައްކަތްކުރުމުގައި ބައިވެރިވާ ދެގުނަވަނަކީ ފުރަގަސް ފަރާތް، އަދި ފުރަގަސް ފަރާތު ދޮރެވެ. ބޮޑުކަމުދާ ތަކެތީގެ ސަބަބުން ފުރަގަސް ފަރާތް ފުޅާވެ، ފުފިގެންދަނީ ހަމައެކަނި ބޮޑުކަމުދިއުމުގެ ތެރޭގައެވެ.\n• ވިޓަމިން އުފެއްދުން : ބޮޑު ގޮހޮރުގެ ތެރޭގައި ހުންނަ ބައެއް ކަހަލަ ބެކްޓީރިޔާ ތަކުން ވިޓަމިން އުފައްދައެވެ. މިގޮތުން ބެކްޓީރިޔަލް ފްލޯރާ އޭކިޔާ ބެކްޓީރިޔާ ތަކުން ވިޓަމިން ކޭ، އަދި ވިޓަމިން ބީގެ ބައެއް ވައްތަރުތައް އުފައްދައެވެ. މީގެ އިތުރުން ފުރަގަސް ފަރާތުން ބޭރުކުރާ ވައި ނުވަތަ ފޮޑި ވެސް އުފެދެނީ މިބެކްޓީރިޔާ ތަކުގެ ސަބަބުންނެވެ.


Jinsee goanaa kuranikoh hayyaru kuri bayaku dhookollan jehuny nufoozu gadha order akah! | dhuvasmv ޖިންސީ ގޯނާ ކުރަނިކޮށް ހައްޔަރު ކުރި ބަޔަކު ދޫކޮށްލަން ޖެހުނީ ނުފޫޒު ގަދަ އޯޑަރަކަށް! – dhuvasmv\nޖިންސީ ގޯނާ ކުރަނިކޮށް ހައްޔަރު ކުރި ބަޔަކު ދޫކޮށްލަން ޖެހުނީ ނުފޫޒު ގަދަ އޯޑަރަކަށް!\nފުލުހުން މަގުމަތީގައި ހަރަކާތްތެރިވަނީ-- ދުވަސް ފޮޓޯ: ނަޒީމް ނައުޝާދު\nޖިންސީ ގޯނާގެ މައްސަލަތަކަކީ ފުލުހުން ވަރަށް ސީރިއަސްކޮށް ތަހުގީގު ކުރާ މައްސަލަތަކެއް ކަމަށް އެފަދަ ކޮންމެ މައްސަލައެއްގެ ތަފްސީިލް ނޫސްވެރިންނާއި ހިއްސާ ކުރާއިރު ފޮނުވާ މެސެޖުގެ ތިރީގައި ލިޔެފައި އިންނާނެ އެވެ.\nމިފަހަކުން ޖިންސީ ގޯނާގެ މައްސަލަތަކުގައި ހައްޔަރު ކުރި މީހުން ހައްޔަރުކޮށްފައިވަނީ ކުށުގެ ވެށިން ނޫން ކަމުގައި ވިޔަސް ފޮރެންސިކް ތަހުލީލުތައް ކޮށް ޖިންސީ ގޯނާގެ ކުށުގެ ތުހުމަތުގައި ހައްޔަރު ކުރި މީހުންގެ ވަނަވަރު ހާމަކޮށްފައިވެ އެވެ. އޭގެ އެއް ކޭސްއަކީ މިމަހުގެ ތެރޭޣައި ގެސްޓު ހައުސްއެއްގައި އުމުރުން 11 އަހަރުގެ ކުޑަ އަންހެން ކުއްޖަކު ރޭޕް ކުރިކަމުގެ ތުހުމަތުގައި ހައްޔަރު ކުރި މީހާގެ މައުލޫމާތު ހާމަ ކުރުމެވެ.\nއެމީހާ ވަނީ ތަހުގީގު ނިމެންދެން ފުލުހުންގެ އެދުމަށް ބަންދުކޮށްދީފައި އެވެ.\nއެކަމަކު މިދިޔަ ހަފްތާ ބަންދު ތެރޭގައި ޖިންސީ ގޯނާގެ ތަފާތު މައްސަލައެއް ފެންމަތި ވެއްޖެ އެވެ.\nހުކުރު ދުވަހުގެ ރޭ ފުލުހުން ނޫސްވެރިންނަށް ފޮނުވި މެސެޖުގައި ބުނެފައިވަނީ ބުރާސްފަތި ދުވަހުގެ ރޭ ދަންވަރު ސަފާރީއަކަށް ދިޔަ ބިދޭސީ އަންހެނަކު ރޭޕް ކުރަނިކޮށް ކުށުގެ ވެށިން ދެ މީހަކު ހައްޔަރު ކުރި ކަމަށެވެ. އެއީ 39 އަހަރުގެ ދިވެހި ދެ ފިރިހެނުން ކަމަށް ބުންޏެވެ.\nއެކަމަކު ކުށުގެ ވެށިން ހައްޔަރު ކުރި ބައެއްގެ މުއްދަތާއި މެދު ނިންމި ގޮތެއް ހާމައެއް ނުކުރެ އެވެ. އޭގެ ފަހުން ނޫސްވެރިން އެކަމާއި ގުޅޭގޮތުން ސުވާލު ކުރަން ފެށުމުން އިއްޔެ މެންދުރުވާން އުޅެނިކޮށް ބުނެފައިވަނީ ތަހުގީގަށް ހައްޔަރުކޮށްފައި ބެހެއްޓޭނެ އެކަށީގެންވާ ސަބަބެއް ނެތުމުން އެ ދެމީހުން ދޫކޮށްލާފައިވާ ކަމަށެވެ.\nއެ މައްސަލަ ފުލުހުންނަށް ހުށަހެޅީ ކާކުކަމެއް ކުރިއަކުން ނުބުނެ އެވެ. އެންމެ ފަހުން ރޭ ނޫސްވެރިން ހުއްޓުމެއް ނެތި ފުލުހުންނަށް ކުރިމަތި ކުރުވި ސުވާލުތަކާއި އެކު ފުލުހުން ބުނެފައިވަނީ އެރޭ މައްސަލަ ހުށަހެޅީ ޖިންޖީ ގޯނާގެ ޝިކާރައަކަށްވި އަންހެން މީހާ ކަމަށެވެ.\nމިއީ ބޮޑު ސުވާލެއް ހުރިހާ ނޫސްވެރިންގެ ހިތުގައި އުފެދުނު ކަމެކެވެ. ފުލުހުން އެންމެ ސީރިއަސްކޮށް ބަލާ، ޖިންސީ ގޯނާގެ މައްސަލައެއްގައި ކުށުގެ ވެށިން ހައްޔަރު ކުރި ދެ މީހަކު ބަންދުގެ މުއްދަތު ނުޖަހައި، ހައްޔަރުގައި ބެހެއްޓޭނެ ސަބަބެއް ނެތިގެން ދޫކޮށްލަން ޖެހުމެވެ.\nމިކަމާއި ގުޅިގެން ނޫސްވެރިންގެ ގިނަ ސުވާލުތަކެއް ފުލުހުންނަށް ކުރިމަތި ކުރުވި އެވެ. އޭގެން ގިނަ ސުވާލުތަކަށް ފުލުހުން ޖަވާބު ނުދީ ބުނަމުން ދިޔައީ އެ ދެމީހުން ބަންދުގައި ބެހެއްޓޭނެ އެކަށީގެންވާ ސަބަބެއް ނެތް ކަމަށާއި އެކަމަކު މައްސަލަ ތަހުގީގު ކުރަމުންދާ ކަމަށެވެ.\nއަދި އިތުރަށް އެއްވެސް މައުލޫމާތެއް މިވަގުތު ހާމަ ކުރެވެން ނެތް ކަމަށެވެ. ރޭޕް ކުރަނިކޮށް ހައްޔަރު ކުރި ދެމީހުން ކަމަށް ބުނަން ފެށުމުން ފުލުހުން ވަނީ ރަނގަޅު ގޮތަކީ “ޖިންސީ ގޯނާ” ކަމަށްވެސް ބުނެފައި އެވެ.\nލިބިފައިވާ މައުލޫމާތުތަކަކަށް ބަލާއިރު ކުށުގެ ވެށިން ހައްޔަރު ކުރި ދެމީހުންނަކީ ސިޔާސީ ގޮތުން ނުފޫޒު ގަދަ އާއިލާއެއްގެ ބައެކެވެ. އެމީހުން ދޫކޮށްލަން ފުލުހުންނަށް މަޖުބޫރުވީ “މަތިން އައި އޯޑަރަކަށް” ކަމަށް ވެ އެވެ.\nބައެއް މީހުން ބުނަމުންދާގޮތުގައި އޭގެ ތެރެއިން އެކަކީ ރައްޔިތުންްގެ މަޖިލީހުގެ މެންބަރެއްގެ އާއިލާ މީހެކެވެ. އަނެއް ބަޔަކު ދަނީ ކުށުގެ ވެށިން ހައްޔަރު ކުރި ބައެއްގެ ފޮރެންސިކް ތަހުލީލުތައް ނުކޮށް ދޫކޮށްލި ކަމުގެ ތުހުމަތުވެސް ކުރަމުންނެވެ.\nލިބިފައިވާ ބައެއް މައުލޫމާތުތަކަށް ބަލާއިރު އެ ދެ މީހުން ދޫކޮށްލަން ހުޅުމާލޭ ޕޮލިސް ސްޓޭޝަނަށް އެންގީ ކޮމިޝަނާ އޮފް ޕޮލިސް މުހައްމަދު ހަމީދެވެ.\nއެކަމަކު އެކަން ފުލުހުންގެ މީޑިއާއިން ދޮގު ކުރެއެވެ. ހާއްސަކޮށް ކޮމިޝަނާ އޮފް ޕޮލިސް މުހައްމަދު ހަމީދު އެމީހުން ދޫކޮށްލަން އަމުރު ކުރެއްވިތޯ ނޫސްވެރިން އެހުމުން ފުލުހުން ބުނީ އެފަދަ އަމުރެއް ސީޕީ ހަމީދު ނުކުރައްވާ ކަމަށެވެ.\nމައްސަލަތަކުގެ ތަހުގީގު ކުރިޔަށް ދަނީ މިނިވަން ކަމާއި އެކު އުސޫލު ތަކުގެ ތެރެއިން ކަމަށް ފުލުހުން ބުނެ އެވެ.\nސަފާރީގައި ޖިންގީ ގޯނާގެ މި މައްސަލައިގަ ފުލުހުން އަމަލު ކުރަމުން މިދާ ގޮތާއި މެދު ނޫސްވެރިންގެ އިތުރުން ގިނަ އެއްގެ ހިތުގައި ދަނީ ސުވާލު އުފެދެމުންނެވެ. ބިދޭސީއަކަކަށްވިޔަސް ޖިންސީ ގޯނާގެ މައްސަލަތަކުގައި އަމަލު ކުރެވެން ވާނީ އެއް ހަމައަކުންނެވެ.\nހާއްސަކޮށް މިފަދަ މައްސަލަތަކުގައި ސިޔާސީ ނުފޫޒުގެ ސަބަބުން ކުށްވެރިން މިނިވަންކަމާއި އެކު އުޅެން ދޫކޮށްލަން ޖެހުމުން ފުލުހުންގެ ގަދަރާއި އިއްޒަތް ގެއްލި ދެ އެވެ.\nދަރިންނޭ ދޫނުރާތި. ހުރިހާ ނޫސްވެރިން ގުޅިގެން ދުވާލާކު 10-15 އާޓިކަލް ލިޔޭ. ފުލުހުން ނަށް އޮބިނޯވެގެންދާ ވަރަށް ސުވާލުކުރޭ. 10 ވަރަކަށް ދުވަހު ހިފަހައްޓައިފި ނަމަ ދީލާލާނެ.\nއަލި ސަލީމް says:\nހަގީގަތް އޮޅުވާނުލަމާ ޖިންސީ ފުރައްސާރައާއި ނޫން ރޭޕް ނުވަގަ އިއްފަތް ފޭރުން!!!\nFuluhun mithiby size ga siyaasee meehun kurimathy..dhen kykey bunaane..hama hama kemeh noavey mi rajjeyga\nNoosverinnah heevaa ehcheh liyuneema kamakunudhaane


Covid vaccine: 28,900 meehakah dhevana dose dheefi\nކޮވިޑް ވެކްސިން: 28،900 މީހަކަށް ދެވަނަ ޑޯޒް\nކޮވިޑް ވެކްސިނޭޝަން ޕްރޮގްރާމް ރާއްޖޭގައި ކުރިއަށްދާއިރު މިހާތަނަށް 28،970 މީހަކު ދެވަނަ ޑޯޒް ޖަހާފައިވާ ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނެފި އެވެ.\nކޮވިޑް ވެކްސިންގެ ދެވަނަ ޑޯޒް ޖަހަން ދޭން ފަށާފައިވާއިރު އެޗްޕީއޭ އިން ބުނީ މިއަދު 3،601 މީހަކު ދެވަނަ ޑޯޒް ޖަހާފައިވާ ކަމަށެވެ. އެއީ އަތޮޅުތަކުން ވެކްސިން ދިން 1،180 މީހަކާއި މާލެ ސަރަހައްދުން ވެކްސިން ދިން 2،421 މީހެކެވެ.\nމިހާރުވެސް ކޮވިޑް ވެކްސިންގެ ފުރަތަމަ ޑޯޒް ޖެހުން ކުރިއަށް ގެންދެއެވެ. މިއަދު 1،122 މީހަކަށް ފުރަތަމަ ޑޯޒް ދީފައިވެއެވެ. މިހާތަނަށް ރާއްޖެއިން 274،782 މީހަކަށް ވެކްސިން ދީފައިވެެއެވެ.\nރާއްޖޭގައި ފުރަތަމަ ޖެހީ ކޮވިޝީލްޑް ވެކްސިންނެވެ. ދެވަނަ ޑޯޒް ދެނީ ކޮވިޝީލްޑް ޖެހި މީހުންނަށެވެ. އޭގެ ފަހުން މިހާރު ޖަހަމުން ދަނީ ޗައިނާގެ ސިނަފޯމް ވެކްސިނެވެ. ސިނަފޯމްގެ ދެވަނަ ޑޯޒް ފުރަތަމަ ޑޯޒް ޖަހާތާ ހަތަރު ހަފްތާ ފަހުން ދޭނެ އެވެ.\nރާއްޖޭގައި ފައިޒާ ވެކްސިންގެ 5،000 ވުރެ ގިނަ ޑޯޒް އެބަހުއްޓެވެ. ނަމަވެސް އެ ވެކްސިން ދޭނީ ހާއްސަ ހާލަތްތަކުގައިވާ ބަޔަކަށެވެ. އެ މީހުންނަށް ރަޖިސްޓްރީވުމަށް މިހާރު ވަނީ ހުޅުވާލާފައެވެ. އަދި އާދިއްތަ ދުވަހު ވަނީ ވެކްސިން ފަށާފައެވެ.\nއެޗްޕީއޭ މިނިސްޓްރީ އޮފް ހެލްތު ކޮރޯނާ ވައިރަސް + ކޮވިޑް-19 ކޮވިޑް ވެކްސިން\nދެވަނަ ޑޯޒް ނުޖެހި 92،000 މީހުން\n140،000 މީހަކު ވެކްސިން ފުރިހަމަ ކޮށްފި\n"ކޮވިޝީލްޑްގެ ދެވަނަ ޑޯޒް 16 ހަފްތާއަށް ފަސްކުރެވިދާނެ"\nތިންލައްކަ މީހުން ފުރަތަމަ ޑޯޒް ޖަހައިފި


Dortmund Ge Thari Sancho Bodu Agu Gai United Ah - Vaguthu\nޖަރުމަނުގެ ބޮރޫޝިއާ ޑޯޓްމަންޑްގެ އުއްމީދީ ކުޅުންތެރިޔާ އުމުރުން 21 އަހަރުގެ ޖޭޑަން ސާންޗޯ އިނގިރޭސި ކުލަބް މެންޗެސްޓަރ ޔުނައިޓެޑަށް ބަދަލުވުމުގެ ހުރިހާ މަރުހަލާއެއް ގާތްގަނޑަކަށް ނިމިފައިވާ ކަމަށް ރިޕޯޓުތައް ބުނެފިއެވެ.\nޔުނައިޓެޑުން ސާންޗޯގެ ސޮއި ހޯދުމަށް ގާތްގަނޑަކަށް އަހަރެއްހާ ދުވަސް ހޭދަވެފައިވާ ކަމަށް ރިޕޯޓުތައް ބުނެއެވެ. މިދިޔަ އަހަރު ޔުނައިޓެޑުން އޭނާ ގަތުމަށް ބޮޑު އަގެއް ހުށައެޅި ނަމަވެސް އެތައް ފަަހަރެއްގެ މަތިން ޑޯޓްމަންޑް ވަނީ އެ ހުށައެޅުންތައް ބޭރުކޮށްލައިފައެވެ.\nޔުނައިޓެޑަށް ބަދަލުވާން މިހާރު ކުރިޔަށްދަނީ އެ އެއްބަސްވުމުގެ ކުދިކުދި މާއްދާތަކާއި ގުޅޭ މަޝްވަރާތައް ކަމަށް ރިޕޯޓުތައް ބުނެއެވެ. އަދި ހުރިހާ ކަމެއް ނިމުމުން ވަރަށް އަވަހަށް އެއްބަސްވުމުގައި ސޮއިކުރާނެ ކަމަށް ރިޕޯޓުތައް ބުނެއެވެ.\nޑޯޓްމަންޑުން ސަންޗޯ ވިއްކާލަން އެއްބަސްވި އަގަކީ 73 މިލިއަން ޕައުންޑް (101 މިލިއަން ޑޮލަރު) އެވެ. ދެން ކުރިޔަށް އޮތީ ސާންޗޯގެ އެއްބަސްވުމުގެ ބައެއް ކުދި މާއްދާތަކަށް އެއްބަސްވުމަށް ފަހު އޭނާގެ މެޑިކަލް ފުރިހަމަކުރުން ކަމަށް ރިޕޯޓުތައް ބުނެއެވެ. ސާންޗޯ އާއެކު ޔުނައިޓެޑުން އެއްބަސްވީ ފަސް އަހަރުދުވަހުގެ އެއްބަސްވުމެކެވެ. އެއާއެކު އޭނާގެ އެއްބަސްވުން ހަމަވާނީ 2026 ގައެވެ.\nމީޑިއާ ރިޕޯޓުތައް ބުނާގޮތުން ޔުނައިޓެޑުގައި ދައްކާ ކުޅުމަށް ބެލުމަށްފަހު ސާންޗޯއަށް އިތުރު 25 މިލިއަން ޑޮލަރުދޭން އެ ކުލަބުން ނިންމާ އެއްބަސްވުމުގައި ހިމަނާނެއެވެ.\nމިވަގުތު ޔޫރޯގައި އިނގިރޭސި ގައުމީ ޓީމުގައި ހަރަކާތްތެރިވާ ސާންޗޯގެ މެޑިކަލް ކަންކަން ނިމުމަށް ފަހު ޔުނައިޓެޑުގެ ކުޅުންތެރިއެއްގެ ގޮތުގަައި ދައްކާލާނެއެވެ.\nމެންޗެސްޓަރ ސިޓީން 2017 ވަނަ އަހަރު ޑޯޓްމަންޑަށް ބަދަލުވި ސާންޗޯ ވަނީ އެ ކުލަބުގައި މޮޅު ކުޅުމެއް ދައްކާފައެވެ. އޭނާ ވަނީ އެ ކުލަބަށް ކުޅެދިން 137 މެޗުގައި 50 ލަނޑު ޖަހައިދީފައެވެ.\nޖުލައި 3, 2021 07:56\nސަންޗޯގެ ދުވަސް ތިދިޔައީ.. ކުރިން އޮވެން ހާގްރީވްސް ވެސް ބަޔާން މިއުނިކްގައި ވަރަށް ރަގަޅަށް ކުޅެމުން ދަނިކޮށް މެންޔޫއަށް ގެނެސް ކެރިއަރު ދުއްވާލީ..ބޭރުޤައު މްތަކުގެ ލީގުގައި ކުޅެންލިބޭ މަދު އިނގިރޭސި ކުޅުންތެރިންވެސް ގެނެވޭތޯ އެބަލަނީ އަނބުރާޤައުމަށް.. އެހެންވެ ޤައުމީޓީމް ބަލިވަނީ..


Ithuru 1559 meehaku COVID ah positive vehje – Iru\nއިތުރު 1559 މީހަކު ކޮވިޑަށް ޕޮޒިޓިވްވެއްޖެ\nރާއްޖެއިން 1،500އަށްވުރެ ގިނަ މީހުން ކޯވިޑް-19އަށް ޕޮޒިޓިވްވެ، ބަލިޖެހުނު މީހުންގެ ޖުމަލް ޢަދަދު 55،000 އިން މައްޗަށް އަރައިފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ)އިން އެންމެފަހުން ޢާއްމުކުރި ތަފާސްހިސާބުތައް ދައްކާގޮތުގައި ހޮނިހިރު ދުވަހުގެ އިރޮއޮއްސި ހަޔަކުން މިއަދުގެ އިރޮއޮއްސި ހަޔަކަށް 1،559 މީހުންވަނީ ކޯވިޑަށް ޕޮޒިޓިވްވެފައެވެ. މީގެ ތެރޭގައި ހިމެނެނީ މާލެ ސަރަހއްދުން ޕޮޒިޓިވްވި 1،135 މީހުންނާއި، އަތޮޅުތަކުގެ ރަށްރަށުން ޕޮޒިޓިވްވި 401 މީހުންނާއި ރިޒޯޓްތަކުން ޕޮޒިޓިވްވި 20 މީހުންނާއި ސަފާރީތަކުން ޕޮޒިޓިވްވި3މީހުންނެވެ. މިއާއެކު މިހާތަނަށް ރާއްޖެއިން ކޯވިޑަށް ޕޮޒިޓިވްވި މީހުންގެ ޢަދަދުވަނީ 55،924 އަރާފައެވެ.\nރާއްޖެއިން ކޯވިޑަށް ޕޮޒިޓިވްވާ މީހުންގެ ޢަދަދު އެއް ދުވަހުން އަނެއްދުވަހަށް އިތުރުވަމުން އަންނައިރު މިބަލިޖެހިގެން ފަރުވާ ހޯދާ މީހުންގެ ޢަދަދުވެސް މިހާރުވަނީ 23،464އަށް އަރާފައެވެ. މިވަގުތު އެޑްމިޓްކޮށްގެން ފަރުވާ ދެމުންދަނީ 290 މީހުންނަށެވެ.\nވޭތުވެދިޔަ 24 ގަޑިއިރުގެތެރޭގައި 510 މީހުން ވަނީ މިބަލިން ރަނގަޅުވެފައެވެ. މިއާއެކު ބަލިން މުޅިން ރަނގަޅުވި މީހުންގެ ޢަދަދުވަނީ 32،233 އަށް އަރާފައެވެ. ފާއިތުވި 24 ގަޑިއިރުގެ ތެރޭގައި 5،834 ސާމްޕަލެއްވަނީ ކޯވިޑް-19އަށް ޓެސްޓުކޮށްފައެވެ.\nކޯވިޑް ބަލީގައި ރާއްޖެއިން މިހާތަނަށް 129 މީހުންވަނީ ނިޔާވެފައެވެ.


އެއްގޮތަކަށްވެސް މާޔޫސް ނުވާތި! އެދޭ ބައިވެރިޔާ ނުދެއްވަވައިފިނަމަ އެއީ ތިބާއަށް އޮތް ރަނގަޅަކަށް ކަމުގައި ނޫނީ ނުވާނެ!: މުފްތީ މެންކް\nއަބްދުއްލަތީފް 23 ފެބްރުއަރީ 2021\nއެންމެންނަށްވެސް މިވަނީ މައްސަލަތައް ކުރިމަތިވެ ފުނިޖެހިފައެވެ. ޞިއްޙީ މައްސަލަތަކާއި މާލީ ދަތިކަމާއި ދިރިއުޅޭނެ ތަނެއް ނެތުމާއި ވަޒީފާ ނުލިބުމާއި ލިބުނު ވަޒީފާއިން ލިބޭ އާމްދަނީ މަދުކަމުން ނުފުދުން ފަދަ އެތައް ބައިވަރު މައްސަލަތަކެކެވެ.\nމިފަދަ އެތައް ބައިވަރު މައްސަލަތަކެއް ކުރިމަތިވެފައިވާއިރުވެސް އެންމެ ގިނަ ބައެއްގެ އެންމެ ބޮޑު ޝަކުވާއަކަށްވެފައި އޮންނަނީ އެދޭ ބައިވެރިޔާ ނުލިބުމެވެ. "މިހައި ގިނައިން ދުޢާކޮށްފީމެވެ. އަހަރެން އޭނާ ދެކެ އިންތިހާއަށް ލޯބިވަމެވެ. މިހައި ގިނައިން އަޅުކަންކުރަމެވެ. މިހައި ގިނައިން ދުޢާކުރާއިރުވެސް ޢިޖާބައެއް ނުކުރައްވަވައެވެ. ނުވަތަ ބޭނުންވާ ބައިވެރިޔާ ލިބުނީ އެހެން މީހަކަށެވެ." މިފަދަ ޝަކުވާތަކެވެ. ހަމައެކަނި ޝަކުވާކުރަނީއެއްވެސް ނޫނެވެ. މާޔޫސްވެ އަޅުކަންކުރުމާއި ދުރުހެލިވެސްވަނީއެވެ.\nއަބަދުވެސް ބުނާ ފަދައިން މިރޭވެސް ބުނަން އޮތީ އެދޭ ބައިވެރިޔާ ނުދެއްވަވައިފިނަމަ އެއީ ތިބާއަށް އޮތް ރަނގަޅަކަށް ކަމުގައި ނޫނީ ނުވާނެކަން ޔަޤީންކުރާށެވެ! އޭނާ ދެއްވެވިނަމަ އޭނާގެ ސަބަބުން ތިބާއަށް ލިބޭނެ ބޮޑު ހިތާމައަކުން ސަލާމަތްކުރެއްވެވީކަން ވެސް ޔަޤީންކުރާށެވެ!\nއަހަރެމެންނަށް މޭހުން ދެކެ ލޯބި މިވެވެނީ އެމިހުންގެ ބޭރުފުށަށް ބަލައިގެންނެވެ. އެތެރޭގައިވާ ކަންކަން ނުވަތަ ފަހުންވާނެ ކަންކަން ދެނެވޮޑިގެންވަނީ ހަމައެކަނި ﷲ ތަޢާލާއެވެ. ވީމާ ދެއްވެވުން ލަސްކުރައްވަވާނީވެސް އަދި ނުދެއްވަވާނީވެސް ހަމަ ތިބާއަށް ރަނގަޅަކަށެވެ. އަދި ބައެއް ހާލަތްތަކުގައި ކުރިން ނުދެއްވަވައި ފަހުން ދެއްވެވުމުން މާއުފާވެރި ޙަޔާތެއްވެސް ލިބިފައި އެބަހުއްޓެވެ!\nކުރިން މިބުނި ފަދަ ނުބައި ވިސްނުންތަކުން ސަލާމަތްވެހުރެވޭނީ ފުރިހަމަގޮތުގައި ﷲ ތަޢާލާއަށް އިތުބާރުކުރާ މީހަކަށެވެ. ވަކީލްކުރާ މީހަކަށެވެ. ﷲ ތަޢާލާއަށް ފުރިހަމަ ގޮތުގައި އިތުބާރުކޮށް ވަކީލުކުރާ އެއްވެސް މީހަކަށް ދެރަގޮތެއް މިންވަރުނުކުރައްވަވާނެކަން ޔަޤީންކުރާށެވެ! ތިބާ ބޭނުންވި ގޮތަސް އިރާދަ ނުކުރައްވަވައިފާނެތެވެ. ނަމަވެސް އިރާދަކުރައްވަވާނީ ތިބާއަށް އެންމެ ފައިޑާހުރި ގޮތެވެ! އިން ޝާ ﷲ\nއަރުޝީފަށް ނެގީ 23/02/2021 23:33\nއެންމެފަހުން އަޕްޑޭޓްކުރީ 23/02/2021 23:33\nއަޒްހާން އިބްރާހިމް 31 މިނެޓު ކުރިން\nއައިޝަތު އަހުމަދު 48 މިނެޓު ކުރިން\nޖާއިޝް ތައުފީޤް 59 މިނެޓު ކުރިން


Juventus inn vidhi vidhigen9vana faharah league kaamiyaabukohfi - AO News\nޔުވެންޓަސް އިން ވިދިވިދިގެން ނުވަވަނަ ފަހަރަށް ލީގު ކާމިޔާބުކޮށްފި\nރޭގެ މެޗަށްފަހު ޔުވެންޓަސްގެ ކުޅުންތެރިން އުފާ ފާޅުކުރަނީ. --ފޮޓޯ: ޔުވެންޓަސް.ކޮމް\nއިޓާލިއަން ސެރިއޭގައި ރޭ ކުޅުނު މެޗުގައި އަމިއްލަ ދަނޑުގައި 2-0 އިން ސަމްޕްޑޯރިއާ ބަލިކޮށް ޔުވެންޓަސް އިން ވިދިވިދިގެން ނުވަވަނަ ފަހަރަށް ލީގު ކާމިޔާބުކޮށްފިއެވެ. މިއީ އެ ޓީމުން ލީގު ކާމިޔާބުކުރި 36 ވަނަ ފަހަރެވެ.\nލީގުގައި އަދި ބާކީ ދެ މެޗު އޮއްވާ ޔުވެންޓަސް އިން ޗެމްޕިއަންކަން ކަށަވަރުކުރީ 36 މެޗުން 83 ޕޮއިންޓް ހަމަކޮށްގެންނެވެ. އެ ޓީމާ ތައްޓަށް އެންމެ ގާތުން ވާދަކުރަމުން އަންނަ އިންޓަ މިލާނަށް ލިބިފައިވަނީ 76 ޕޮއިންޓެވެ. އެހެންކަމުން، ބާކީ އޮތް ދެ މެޗު ކާމިޔާބުކޮށްގެންވެސް އިންޓަ އަށް ތަށި ލިބޭނެގޮތެއް ނެތެވެ. ތާވަލްގެ ތިންވަނައިގައި އޮތް އެޓަލާންޓާ އާއި ހަތަރުވަނައިގައި އޮތް ލާޒިއޯ އަށް ލިބިފައިވަނީ 75 ޕޮއިންޓެވެ. އެޓަލާންޓާ އަށް ކުރިލިބެނީ ފައިދާގޯލްގެ ތަފާތުންނެވެ.\nޔުވެންޓަސްގެ އެލިއާންޒް ސްޓޭޑިއަމްގައި ރޭ ކުޅުނު މެޗުގެ ފުރަތަމަ ހާފުގެ އިތުރުވަގުތުގައި އެ ޓީމަށް ލީޑްނަގައިދިނީ ޕޯޗުގަލްގެ ތަރި ކްރިސްޓިއާނޯ ރޮނާލްޑޯ އެވެ. މިއީ ލީގުގައި އޭނާ ޖެހި 31 ވަނަ ގޯލެވެ. އަދި މި ސީޒަނުގައި މިހާތަނަށް ޔުވެންޓަސް އަށް ކުޅުނު 44 މެޗުގައި ކާމިޔާބުކުރި 35 ވަނަ ގޯލެވެ.\nރޭގެ މެޗުގައި ޔުވެންޓަސް އިން ޖެހި ދެވަނަ ލަނޑު، މެޗުގެ 67 ވަނަ މިނެޓުގައި ކާމިޔާބުކޮށްދިނީ ފެޑެރީކޯ ބާނަޑެސްކީ އެވެ. އޭގެފަހުން، މެޗު ނިމެން 13 މިނެޓަށްވެފައިވަނިކޮށް ސަމްޕްޑޯރިއާގެ މޯޓެން ތޯސްބީ އަށް ރަތް ކާޑު ދައްކާ ދަނޑުން ފޮނުވާލުމުން އެ ޓީމުން މެޗު ނިންމާލީ 10 ކުޅުންތެރިންނާއެކުއެވެ.\nރޭގެ މެޗުގައި ޔުވެންޓަސްގެ ފެޑެރީކޯ ބާނަޑެސްކީ (ކ) ސަމްޕްޑޯރިއާ ކޮޅަށް އެ ޓީމުގެ ދެވަނަ ލަނޑު ވައްދާލަނީ. –ފޮޓޯ: ޔުވެންޓަސް.ކޮމް\nމި ފަހަރުގެ ލީގު ޔުވެންޓަސް އިން ކާމިޔާބުކުރުމާއެކު މިއީ އެ ޓީމުގެ ކޯޗު މައުރީޒިއޯ ސާރީގެ ކެރިއަރުގައި ހޯދި ފުރަތަމަ ތައްޓެވެ. މީގެކުރީން، ޗެލްސީ އާއި ނަޕޯލީ ފަދަ ކްލަބުތަކުގައި ސާރީ އަށް ވަނީ ނާކާމިޔާބީއާ ކުރިމަތިލާންޖެހިފައެވެ. އަދި މި ސީޒަނުގައި ޔުވެންޓަސް އާއެކު ސާރީ ނިކުތް ފުރަތަމަ ފައިނަލްގައި އިޓާލިއަން ކަޕްގައި ނަޕޯލީ އަތުން ވަނީ ބަލިވެފައެވެ.\nލީގުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު، ހެލަސް ވެރޯނާ އަތުން ރަށުން ބޭރުގައި 5-1 އިން ލާޒިއޯ މޮޅުވިއިރު އެ ޓީމުގެ ފޯވާޑް ޗީރޯ އިމޯބިލޭ ވަނީ ހެޓްރިކް ހަދާފައެވެ. މިއާއެކު ލީގުގެ އިތުރުން ޔޫރަޕުގެ ގޯލްޑެން ބޫޓަށް ވާދަކުރަމުން އަންނަ އިމޯބިލޭ ވަނީ ލީގުގައި 34 ލަނޑުޖަހާފައެވެ.\nއަމިއްލަ ދަނޑުގައި ފިއޮރެންޓީނާ އަތުން 2-1 އިން އޭއެސް ރޯމާ މޮޅުވިއިރު، ކަލިއާރީ ވަނީ އަމިއްލަ ދަނޑުގައި 1-0 އިން އުދިނޭޒީ އަތުން ބަލިވެފައެވެ. ސްޕަލްއާ ޓޮރީނޯ ބައްދަލުކުރި މެޗު ނިމުނީ 1-1 އިން އެއްވަރުވެގެންނެވެ.\nކުޅިވަރުއިޓާލިއަން ލީގުއިޓާލިއަން ސެރިއޭދުނިޔެޔުވެންޓަސް


ލ.ކައްދޫ ރީޖަނަލް އެއަރޕޯޓުގައި ހުންނަ ކައްދޫ މެޓް އޮފީހުގެ ތިރީގައި މިވާ މަރާމާތުތައް ކުރުމަށް ބޭނުންވެގެން ކުރެވުނު ފުރަތަމަ ނަންބަރު MMS-A/2014/27 އިޢުލާނާ ގުޅިގެން އެކަށީގެންވާ ތަރުޙީބެއް ލިބިފައިނުވާތީ، އެއިޢުލާން ބާޠިލުކޮށް، އަލުން އިޢުލާން ކުރީމެވެ.\nއޮފީހުގެ ބޮޑު ދޮރު ބަދަލުކުރުން.\nއޮފީހުގެ ކުޑަ ދޮރުތައް ބަދަލުކުރުން.\nއެޑްމިން ބަޔާއި ސައިކޮޓަރި އަދި ފާޚާނާގެ ދޮރާއި ދޮރުފަތް ބަދަލުކުރުން.\nގުދަނުގެ ދޮރުފަތް ބަދަލުކުރުން.\nއޮފީހުގެ ސީލިންގ މަރާމާތު ކުރުން.\nއިމާރާތުގައި ކުލަޔާއި ދަވާދުލުން.\nއޮފީހުގައި ހަރުކޮށްފައިވާ 1 ފެންލައިޓް ނެގުމާއި، ފާރުގައިވާ އިލެކްޓްރިކަލް4ސްވިޗް ބަދަލުކުރުން.\nސައިކޮޓަރީގައި ސިންކް ހަރުކުރުމާއި، ފާރުގެ ބައެއްގައި މުށިޖެހުން.\nއެގްޒޯސްޓް ފޭނެއް ހަރުކުރުން.\nވީމާ، މަތީގައިވާ މަސައްކަތްތައް އަމިއްލަ ތަކެތީގައި ކޮށްދިނުމަށް ޝައުޤުވެރިވާ ފަރާތްތަކުން 2014 އޮކްޓޫބަރު 20 ވާ ހޯމަ ދުވަހުގެ 11:00 އަށް ލ.ކައްދޫ ރީޖަނަލް އެއަރޕޯޓްގައި ހުންނަ ކައްދޫ މެޓް އޮފީހަށް ވަޑައިގެން އިތުރު މަޢުލޫމާތު ސާފުކުރެއްވުމަށްފަހު 2014 އޮކްޓޫބަރު 27 ވާ ހޯމަ ދުވަހުގެ 11:00 އަށް ކައްދޫ މެޓް އޮފީހަށް ވަޑައިގެން އަންދާސީހިސާބު ހުށަހެޅުއްވުން އެދެމެވެ. އަދި ދަންނަވަމެވެ. އަންދާސީހިސާބު ހުށަހެޅުއްވޭނީ މިނިސްޓްރީ އޮފް ފިނޭންސް އެންޑް ޓްރެޜަރީގެ "ނެޝަނަލް ކޮންޓްރެކްޓަރ ރަޖިސްޓަރީ" ގައި ރަޖިސްޓަރީވެފައިވާ ފަރާތްތަކަށް އެކަންޏެވެ.\nމަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކާއި ގަޑިއަށް ވަޑައިނުގަންނަވާ ފަރާތްތަކުން ހުށަހަޅާ އަންދާސީހިސާބު ބަލައެއްނުގަނެވޭނެއެވެ.\nސުންގަޑި: 20 އޮކްޓޫބަރު 2014 1100


Netanyahu ge campaign gai Trump ge photo beynun kuranee | Mihaaru\nނަތަންޔާހޫގެ ކެމްޕޭނުގައި ޓްރަމްޕުގެ ފޮޓޯ ބޭނުންކޮށްފައި\n04 ފެބުރުއަރީ 2019 - 07:47\nލިކޫޑް ޕާޓީން ތެލް އަވީވް މައި ދޮރާށީގައި ބަހައްޓާފައި ވަނީ ނަތަންޔާހޫ އާއި ޓްރަމްޕް އަތާއިއަތް ޖޯޑުކޮށް ހިނިތުންވެފައި ތިބޭ ފޮޓޯއެއް ހިމެނޭ ބިޔަ ބިލްބޯޑެކެވެ.\nއިޒްރޭލުގައި ޓްރަމްޕުގެ މަގުބޫލުކަން ބޮޑުވެފައި ވަނީ ތެލް އަވީވްގައި ހުރި އެމެރިކާ އެމްބަސީ ގުދުސް އަށް ބަދަލުކުރުމުންނެވެ. އެއީ ގުދުސް އަކީ އިޒްރޭލުގެ ވެރި ރަށުގެ ގޮތުގައި ރަސްމީކޮށް ބަލައިނުގަނެ އެމެރިކާ އިން ދަމަހައްޓަމުން އައި ސިޔާސަތު ދޫކޮށްލައި އިޒްރޭލުން އެދޭ ގޮތަށް ޓްރަމްޕު އިއުލާނުކުރެއްވުމުންނެވެ.\nނަތަންޔާހޫ އަކީ ޓްރަމްޕުގެ ތާއީދު އޮތް ލީޑަރެއްކަން ދެއްކުމަށް ބެހެއްޓި ބިލްބޯޑުގައި ހިބްރޫ ބަހުން ލިޔެފައިވަނީ "ނަތަންޔާހޫ. އެހެން ލީގެއްގައި" ކަމަށެވެ.\nނަތަންޔާހޫގެ ލިކޫޑް ޕާޓީގެ ލޯގޯއާ އެކު ބެހެއްޓި ބިލްބޯޑުގައި ޓްރަމްޕުގެ ފޮޓޯ ބޭނުންކޮށްފައި ވަނީ ވައިޓް ހައުސްގެ ހުއްދަ ހޯދައިގެން ކަމެއް ކަށަވަރެއް ނުވެ އެވެ. ރޮއިޓާސް އިން ބުނީ މިކަމާ ބެހޭ ގޮތުން ލިކޫޑް ޕާޓީގެ ތަރުޖަމާނުގެ ބަހެއް ނުލިބުނު ކަމަށެވެ.\nއޭޕްރީލް ނުވައެއްގައި އޮންނަ އާންމު އިންތިހާބު ނަތަންޔާހޫ އަށް ކާމިޔާބު ވާނެ ކަމަށް ހިޔާލު ހޯދުމުގެ ވޯޓުތަކުން ދައްކަ އެވެ. ނަމަވެސް އޭނާގެ މައްޗަށް ޚިޔާނާތުގެ ތަހުގީގުތަކެއް ވެސް އަންނަނީ ހިންގަމުންނެވެ.\nއިތުރު ލިޔުންތައް މެދު އިރުމަތި އިޒްރޭލް ބިންޔާމިން ނަތަންޔާހޫ ޑޮނަލްޑް ޓްރަމްޕް


ޝައިޚް ޢަބްދުލް ހާދީ, Author at މަހަލްދީބް ފައުންޑޭޝަން\nAbout ޝައިޚް ޢަބްދުލް ހާދީ\nSo far ޝައިޚް ޢަބްދުލް ހާދީ has created4blog entries.\nޢާއިލީ ހެޔޮ ބިންގާ (3): ދެމަފަރިން ބައިވެރިވާ ޙައްޤުތަކާއި ވާޖިބުތައް\nލިޔުއްވީ: ޝައިޚް ޢަބްދުލް ހާދީ|2020-06-29T21:26:12+05:00June 29th, 2020|އަޚްލާޤު, ފިޤުހު, ދީން|\nދެމަފިރިން އެއްބަޔަކު އަނެއްބަޔަކަށް ޚާއްޞަ ވެގެންވާ ޙައްޤުތަކެއް ވާ ފަދައިން ދެމަފިރިން ބައިވެރިވާ ޙައްޤުތަކެއްވެސް ވެއެވެ. އެހެނީ އެއީ ދެމަފިރިން ފުރިހަމައަށް އޭގައި ހިމެނިގެންދާ ޙައްޤުތަކެކެވެ. މިގޮތުން އަންނަނިވި ޙައްޤުތައް ހިމަނާލާނަމެވެ. ދެމަފިރިކަމުގެ ގުޅުން ދެމަފިރިން އެކަކު އަނެކަކަށް ބައިވެރިވާ އެއް ޙައްޤަކީ ދެމަފިރިކަމުގެ ގުޅުމުގެ ޙައްޤެވެ. އެބަހީ އެކަކު އަނެކަކުގެ ކިބައިން ލިބިގަންނަ ޖިންސީ އުފާވެރިކަމުގެ ލައްޒަތެވެ. ފިރިމިހާގެ ކިބައިން އަނބިމީހާއަށް އަރާމު ލިބިގަތުމުގެ ޙައްޤު ލިބޭ ފަދައިން ...\nއިސްވެ ދިޔަ ބައި ވާނީ ފިރިމީހާގެ ފަރާތުން އަނބިމީހާއަށް އަދާކުރަންޖެހޭ ބައެއް ޙަޤުތަކަށް އަލި އަޅުވާލާފައެވެ. އޭގެއިތުން އަދާކުރަން ޖެހޭ ޙައްޤުތަކުގެ ތެރޭގައި: އުނގެނުން: އިސްލާމްދީނުގެ މައިގަނޑު އުޞޫލުތަކާއި ވާޖިބުތައް އެނގޭނޭ މިންވަރަށް ޢިލްމު އުނގަންނައި ދިނުމަކީ އަނބިމީހާގެ ޙައްޤުގައި ފިރިމީހާ ކޮންދޭންޖެހޭ ކަމެކެވެ. އަދި އަނބިމީހާއަށް އުނގަންނައި ދިނުމުގެ ޤާބިލުކަން ފިރިމީހާގެ ކިބައިގާ ނެތްނަމަ ތަޢުލީމީ މަރުކަޒުތަކަށްގޮސް ކިޔެވުމުގެ އިޛްނަ ދޭންޖެހޭނެއެވެ. އެހެނީ އެންމެ ކުޑަމިނުން ތިމާގެ އަމިއްލަ ...\nއިސްލާމްދީނަކީ އެންމެ ފުރިހަމަ ދީނެވެ. އެއްކައުވަންތަ ﷲ އަށް އަޅުކަން ކުރުމަށް ގޮވާލާ އިލާހީ ދީނެކެވެ. އިސްލާމްދީން މީސްތަކުން ޖަހާލަތާއި ފަސާދައާއި އަނިޔާވެރިކަމުގެ ތެރެއިން މިންޖުކޮށް ރިވެތި އަޚްލާޤާއި ސުލޫކުގެ ތެރެއަށް ގެނެސްދިނެވެ. އެގޮތުން އެންމެން އެކަތިގަނޑެއްގެ ގޮތުގައި ހަދައި އަޚްވަންތަ މުޖްތަމަޢައެއް ބިނާ ކުރިއެވެ. ﷲ ސުބުޙާނަހޫ ވަތަޢާލާ ވަނީ މި ދީނުގައި ހަރުދަނާ އުޞޫލުތަކަކާއި ޤަވާޢިދު ތަކެއް ކަނޑައަޅުއްވާފައެވެ. މުޖުތަމައުގެ ބިންގާގެ ގޮތުގައި ޢާއިލާތައް ބިނާކުރާނެގޮތްތައް ބަޔާން ...\nއަޅުގަނޑުމެން މި ދުނިޔެ މަތީގައި ޙަޔާތް ހޭދަ ކުރަމުން ދާއިރު، އަޅުގަނޑުމެން ދިރިއުޅޭނެ ގެއެއް ބިނާ ކުރުމަށްޓަކައި ނުހަނު ގިނަ މަސައްކަތްތަކެއް ކުރެއެވެ. އެތައް ވަގުތެއް ހޭދަ ކޮށްގެން ފައިސާ ހޯދައި އަދި ތިމާގެ އެތައް ވަގުތުތަކެއް ގެ ބިނާ ކުރުމަށް ހޭދަކުރެއެވެ. ބުރަ މަސައްކަތާއެކު ބިނާކުރާ މިގެ ފަނާވެގެން ދިއުމަކީވެސް އެހާމެ ގާތް ކަމެކެވެ. ގުދުރަތީ ހާދިސާއަކުން ނުވަތަ މީސްތަކުން ކުޅަ ޢަމަލެއްގެ ސަބަބުންނެވެ. މި ފަނާކުރަނިވި ދުނިޔޭގައިވާ ...


Loabivaa Bappaa Eve. Thiyaee Haadha Maai Insaanekey! ލޯބިވާ ބައްޕައެވެ. ތިޔައީ ހާދަ މާތް އިންސާނެކެވެ. – Huvadhoo News Loabivaa Bappaa Eve. Thiyaee Haadha Maai Insaanekey! Huvadhoo News\nލޯބިވާ ބައްޕައެވެ. ތިޔައީ ހާދަ މާތް އިންސާނެކެވެ.\nތިޔައީ އެފަދަ ދެވަނައެއް ނެތް އިންސާނެކެވެ. ދަރިންނަށްޓަކައި ވަރަށް މަތިވެރި ގުރުބާނީ ތަކެއްވި ނަފްސެކެވެ. އަޖައިބްވަނީ ތި އިންސާނާގެ ކެތްތެރިކަމެވެ. ހިތްހެޔޮކަމެވެ. ހިތްތިރިކަމެވެ. މަޑުމައިތިރިކަމެވެ. ދުނިޔޭގައި ދިމާވާ ކަންތައްތައް ނުފެންނަނީ ހެއްޔެވެ؟ ތަކްލީފްތަކާއި ކުުރިމަތި ނުލަނީ ހެއްޔެވެ؟ އެހެނަސް ފެންނަން އޮތް ހަގީގަތަކީ ތަކްލީފްތަކާއި ކުރިމަތިލި ކަމުގައިވިޔަސް ތިޔަ މާތް އިންސާނާގެ ކިބައިން އެފަދަ އަސަރެއް ނުފެންނަ ކަމެވެ. އަސަރެއް ނުފެނުނަސް ހިތުގެ އަޑީން ކުރީ ހިތްވަރެވެ.\nތިޔައީ ހިތުން ލޯތްބާއި ކުލުނު ދެވުނު ބައްޕައެވެ. އަންހެންކުއްޖެއްގެ ހިތުން ލޯބި ދެވުނު އެންމެ މައުސޫމް ފިރިހެނާއެވެ. ފިރިހެންކުއްޖެއްގެ އެންމެ ގާތް އެކުވެރިއާއެވެ. އެއްވެސް ޝަކުވާއެއް ނެތި ދަރިންގެ ހިތްދަތިކަމުގައި ބައިވެރިވި ބައްޕައެވެ. އެއްވެސް ނުރުހުމެއް ނެތި ދަރީންގެ ނިންމުންތަކުގައި ބައިވެރިވި ބައްޕައެވެ. ނުރުހުމުގައި ބަސްނުބުނި ލޯބިވާ ބައްޕައެވެ.\nލޯބިވާ ބައްޕައެވެ. ގުދާރު ބިންދައިގެން ދަރީންގެ ހަޔާތް އާބާދުކުރަން ކުރި މަސައްކަތް ދުށީމުއެވެ. ހަޔާތް ފުރިހަމަ ކުރުމަށްޓަކައި ވެހޭހައި ވާރޭއެއްގައި މަސައްކަތް ކުރިތަން ދުށީމުއެވެ. ދަރިން ގެއަށް ނުވަންނަ ހާ ހިނދަކު ލޮލަކަށް ނިންޖެއް ނާދެއެވެ. ދަރިފުޅު ގެޔަށް ނާންހާ ހިނދަކު ބައްޕަގެ އަރުތެރެ ތެމުނު ހަނދާނެއް ނާދެއެވެ. ތިފަދަ ބައްޕައަކަށް އުފާނުކުރަނީ ކޮން ދަރިއެއް ހެއްޔެވެ؟\nބައްޕާއެވެ. އަދިވެސް އަހަރެންނާއި މެދު އިތުބާރު ކުރާށެވެ. ބައްޕަގެ ލަގޮނޑިއަށް ކެތްނުވެވުނު ކަންތައްތައް އަބަދުވެސް ހަނދާން ބަހައްޓާނަމެވެ. ދެއްކެވި މަގުން އިހްތިޔާރުކޮށް ދިންހާ ނަސޭހަތް އަބަދުވެސް ކަންފަތުގައި ގުގުމާލަދޭނަމެވެ.\nލޯބިވާ ފުރާނައެވެ. މިއަދު ބަލި މީހަކު ކަމުގައިވެސް ވެދާނެވެ. އެހަނަސް އަހަރެން ހަތެރެސްފައި ހިދުމަތް ކޮށްދޭނެވެ. މާދަމާ އަހަރެންނާއި ވަކިވެ ފަސްގަނޑުގައި ފޮރުވިފައިވެސް އޮވެދާނެވެ. ނަމަވެސް ވަކިވެގެން ދިޔަސް ސިކުޑީގައި ތާޒާވަމުން ދާނީ ފޮނި ހަނދާންތަކެވެ. ކުރި ސަމާސާއެވެ. އެކުގައި ދެކެވުނު ވާހަކަތަކެވެ. އެދުނު ކަންތައްތަކެކެވެ. ކުރި ބުރަ މަސައްކަތެވެ. ގަޔާވެގެން ދަސްކޮށްދިން އާދަތަކެވެ.\nއަހަރެންގެ ލަގޮނޑިއަށް ކިތަންމެ ކެތްނުވިޔަސް ތިޔަ ފުރާނައަށް ރަހުމަތް ލެއްވުން އެދި ދުޢާކުރަާނަމެވެ. ފާފަ ފުއްސެވުން އެދި ދުޢާކުރާނަމެވެ. ލިބޭނެ ކޮންމެ ހިތާމައަކާއި އުފަލެއްގައި ބައިވެރި ކުރާނީ ހިތުގެ ފުން މިނުންނެވެ. ތިޔަ ފުރާނަ ވަކިވި ކަމުގެ އިހުސާސް އެއްނުވާނެވެ.